
KALIGULA 


Veikėjai: 


KALIGULA 
KESONIJA 
HELIKONAS 
SCIPIONAS 
HERĖJA 
SENEKTAS, senas patricijus 
METELAS 
LEPIDAS, OKTAVIJUS, patricijai 
PATRICIJUS, intendantas 
MERĖJA 
MUCIJUS 
PIRMAS SARGYBINIS 


ANTRAS SARGYBINIS 
PIRMAS TARNAS 
ANTRAS TARNAS 
TREČIAS TARNAS 

MUCIJAUS ŽMONA 
PIRMAS POETAS 
ANTRAS POETAS 
TREČIAS POETAS 

KETVIRTAS POETAS 
PENKTAS POETAS 

ŠEŠTAS POETAS 


Veiksmas vyksta Kaligulos rūmuose 
Tarp pirmo veiksmo ir paskesnių - trejų metų tarpas 


PIRMAS VEIKSMAS 


Pirma scena 


Patricijai, vienas gana senas, susirinkę rūmų salėje, 
aiškiai nervinasi 


PIRMAS PATRICIJUS. Vis dar nieko naujo. 

SENASIS PATRICIJUS. Nieko nei rytą, nei vakare. 

ANTRAS PATRICIJUS. Jau trys dienos jokių naujie- 
nų. 

SENASIS PATRICIJUS. Pasiuntiniai iškeliauja ir sugrjz- 
ta. Jie purto galvas ir sako: „Nieko“. 

ANTRAS PATRICIJUS. Visur išieškota, nebėra kas da- 
ryti. 

PIRMAS PATRICIJUS. Kam pirma laiko nerimauti? 
Palaukime. Kaip pradingo, taip ir atsiras. 

SENASIS PATRICIJUS. Aš mačiau jį išeinant iš namų. 
Jo žvilgsnis buvo keistas. 

PIRMAS PATRICIJUS. Aš taip pat ten buvau ir paklau- 
siau, kas jam yra. 

ANTRAS PATRICIJUS. Ką jis atsakė? 

PIRMAS PATRICIJUS. Tik vieną žodį: „Nieko“. 

Pauzė. Įeina Helikonas, valgydamas svogūnus 

ANTRAS PATRICIJUS (vis dar susinervinęs). Tikrai 
neramu. 

PIRMAS PATRICIJUS. Ką gi, jauni visi tokie. 

SENASIS PATRICIJUS. Su amžiumi tai, žinoma, pra- 
eis. 

ANTRAS PATRICIJUS. Jūs taip manote? 

PIRMAS PATRICIJUS. Tikėkimės, kad jis ją užmirš. 

SENASIS PATRICIJUS. Kurgi ne! Dešimt į vienos vietą. 

HELIKONAS. Jums atrodo, kad čia meilė? 

PIRMAS PATRICIJUS. O kas gi kita? 

HELIKONAS. Gal kepenys. O galjam tiesiog įgriso jūsų 
snukiai, kasdien vis tie patys. Jam būtų lengviau, 
jeigu jūsų veidai retkarčiais pasikeistų. Bet ne, val- 
giaraštis nesikeičia. Visada taip pat iškepta mėsa. 

SENASIS PATRICIJUS. Aš linkęs galvoti, kad čia meilė. 
Tai labiau graudina. 

HELIKONAS. Ir ypač ramina, tikrai ramina. Tokia liga 
nesigaili nei protingų, nei kvailų. 

PIRMAS PATRICIJUS. Šiaip ar taip, visa laimė, kad 
sielvartas neamžinas. Ar jūs galėtumėte kentėti il- 
giau kaip metus? 

ANTRAS PATRICIJUS. Aš ne. 

PIRMAS PATRICIJUS. Niekas negalėtų. 

SENASIS PATRICIJUS. Gyvenimas pasidarytų neįma- 
nomas. 

PIRMAS PATRICIJUS. Teisingai kalbate. Štai pernai 
mirė mano žmona. Aš labai liūdėjau, o paskui už- 
miršau. Kartais man dar būna sunku. Bet apskritai 
jau nieko. 

SENASIS PATRICIJUS. Gamta yra viską gerai sutvar- 
kiusi. 

HELIKONAS. O vis dėlto, kai žiūriu į jus, man atrodo, 
kad ji kartais prašauna pro šalį. 

Įeina Herėja 

PIRMAS PATRICIJUS. Na ir kaip? 

HERĖJA. Vis dar nieko. 

HELIKONAS. Ramybės, ponai, ramybės. Išlaikykim 
išorinį padorumą. Romos imperija - tai mes. Jeigu 
mes neteksim tvirtybės, imperija neteks galvos. Da- 
bar ne metas, o ne! Na, pirma eime papusryčiauti, 
imperija geriau pasijus. 

SENASIS PATRICIJUS. Teisingai, nepaleiskime grobio, 
pabūgę šešėlio. 

HERĖJA. Man tai nepatinka. Bet viskas per daug gerai 
klojosi. Šitas imperatorius buvo tobulas. 

ANTRAS PATRICIJUS. Taip, jis buvo kaip reikiant: 
sąžiningas ir be patirties. 

PIRMAS PATRICIJUS. Bet kas gi jums yra ir ko verkSle- 
nate? Niekas jam netrukdo ir toliau tokiam būti. Jis, 
be abejo, Druzilą mylėjo. Bet jinai juk buvo jo sesuo. 
Gulėti su ja - to jau buvo per daug. Tačiau dėl jos 
mirties drumsti Romos ramybę - ne, tai peržengia 
visas ribas. 

HERĖJA. Ramybės jis nedrumsčia. Man tai nepatinka, 
tačiau nesuprantu, kodėl jis pabėgo. 

SENASIS PATRICIJUS. O, nėra dūmų be ugnies. 

PIRMAS PATRICIJUS. Šiaip ar taip, protinga valsty- 
bė negali leisti kraujomaišos, kuri virsta tragedija. 
Kraujomaiša tegul, bet diskretiška. 

HELIKONAS. Žinote, kraujomaiša visada sukelia trupu- 
tį triukšmo. Lova girgžda, jeigu leisite taip pasakyti. 
Beje, kas jums sakė, kad taip yra dėl Druzilos? 

ANTRAS PATRICIJUS. Jeigu ne dėl jos, tai dėl ko? 

HELIKONAS. Atspėkite. Ir įsidėmėkite, kad nelaimė - 
kaip vedybos. Manai, kad pats išsirinkai, o pasirodo, 
tave išsirinko. Taip jau yra, nieko nepadarysi. Mūsų 
Kaligula nelaimingas, bet gal nė pats nežino kodėl! 
Tikriausiai pasijuto įvarytas į kampą ir pabėgo. Juo 
dėti, mes būtume padarę tą pat. Štai, sakysim, aš, 
jeigu būčiau galėjęs pasirinkti tėvą, būčiau visai 
negimęs. 

Įeina Scipionas 


Antra scena 


HERĖJA. Na? 

SCIPIONAS. Dar nieko. Valstiečiai sako matę jį praeitą 
naktį netoli nuo čia, bėgantį per audrą. 

Herėja grįžta prie senatorių. Scipionas eina paskui jį 

HERĖJA. Jau trys dienos, Scipionai? 

SCIPIONAS. Taip. Aš buvau kartu, kaip visada jį lydėjau. 
Jis priėjo prie Druzilos lavono. Palietė jį pirštų galais. 
Paskui kiek pastovėjo mąstydamas, apsisuko ir nuėjo 
lygiu žingsniu. Nuo to laiko visi jo ieško. 

HERĖJA (linguodamas galvą). Tas jaunas vyras per daug 
mėgo literatūrą. 

ANTRAS PATRICIJUS. Tokio jau jis amžiaus. 

HERĖJA. Bet ne tokio rango. Imperatoriui netinka būti 
menininku. Žinoma, esame turėję tokį vieną ar du. 
Kiekvienoj bandoj pasitaiko nusususių avių. Bet 
užtat kiti buvo geri pareigūnai. 

PIRMAS PATRICIJUS. Tada ramiau. 

SENASIS PATRICIJUS. Kiekvienam savo. 

SCIPIONAS. Ką daryti, Herėja? 

HERĖJA. Nieko. 

ANTRAS PATRICIJUS. Laukime. Jeigu negrįš, išrink- 
sime kitą. Tarp mūsų imperatorių netrūksta. 

PIRMAS PATRICIJUS. Taip, mums trūksta tiktai ti- 
tulų. 

HERĖJA. O jeigu jis grįš blogai nusiteikęs? 

PIRMAS PATRICIJUS. Dievaž, jis dar vaikas, ir mes jį 
priversime klausyti proto balso. 

HERĖJA. O jeigu jis bus tam kurčias? 

PIRMAS PATRICIJUS (juokdamasis). Na ir tegul! Argi 
kadaise nesu parašęs traktato apie valstybės pervers- 
mą? 

HERĖJA. Žinoma, jeigu to prireiks! Bet aš mieliau pa- 
silikčiau prie knygų. 

SCIPIONAS. Atleiskite. (Išeina) 

HERĖJA. Jam tai nepatiko. 

SENASIS PATRICIJUS. Jis irgi dar vaikas. Jauni vie- 
ningi. 

HELIKONAS. Vieningi ar ne, bet vis tiek pasens. 

Pasirodo sargybinis 

SARGYBINIS. Kaligulą matė rūmų sode. 

Visi išeina 


Trečia scena 


Keletą sekundžių scena tuščia. Kaligula slėpdamasis 
įeina iš kairės. Jis sutrikęs, nešvarus, šlapiais plaukais 
ir purvinomis kojomis. Kelis kartus kelia ranką prie 
burnos. Prieina prie veidrodžio ir sustoja, pamatęs savo 
atvaizdą. Kažką neaiškiai sumurma, paskui atsisėda 

dešinėje, nuleidęs rankas tarp išskėstų kelių. Helikonas 
įeina iš kairės. Pamatęs Kaligulą, sustoja scenos gilumoje 
ir tylėdamas žiūri į jį. Kaligula atsisuka ir jį pamato. 
Pauzė 


Ketvirta scena 


HELIKONAS (iš vieno scenos galo į kitą). Sveikas, Ga- 
jau. 

KALIGULA (paprastai). Sveikas, Helikonai. 

Tyla 

HELIKONAS. Atrodai pavargęs! 

KALIGULA. Daug vaikščiojau. 

HELIKONAS. Taip. Ilgai tavęs nebuvo. 

Tyla 

KALIGULA. Sunku buvo rasti. 

HELIKONAS. Ką? 

KALIGULA. Tai, ko norėjau. 

HELIKONAS. O ko norėjai? 

KALIGULA (vis dar paprastai). Mėnulio. 

HELIKONAS. Ko? 

KALIGULA. Taip, aš norėjau mėnulio. 

HELIKONAS. A! 

Tyla. Helikonas prieina arčiau 

O kam? 

KALIGULA. Šiaip sau!.. Tai vienas iš tų daiktų, kurių 
aš neturiu. 

HELIKONAS. Suprantama. O dabar jau patenkintas? 

KALIGULA. Ne, negalėjau jo gauti. 

HELIKONAS. Gaila. 

KALIGULA. Taip, dėl to ir esu pavargęs. 

Pauzė 

Helikonai! 

HELIKONAS. Taip, Gajau. 

KALIGULA. Tu galvoji, kad aš beprotis. 

HELIKONAS. Tu gerai žinai, aš apskritai negalvoju. Esu 
per daug protingas, kad galvočiau. 

KALIGULA. Taip. Tikrai! Bet aš ne beprotis, ir net iš- 
mintingesnis negu paprastai. Tiesiog staiga pajutau 
norą turėti tai, kas neįmanoma. (Pauzė) Daiktai 
tokie, kokie yra, manęs netenkina. 

HELIKONAS. Daugeliui taip atrodo. 

KALIGULA. Teisingai. Bet aš anksčiau to nežinojau. 
Dabar žinau. (Vis paprastai) Pasaulis toks, koks yra - 
nepakenčiamas. Man reikia mėnulio arba laimės, 
arba amžinybės, ko nors, galbūt ir beprotiško, bet 
ne iš šio pasaulio. 

HELIKONAS. Tai pagrįstas samprotavimas. Nors ap- 
skritai laikytis jo iki galo negalima. 

KALIGULA (stodamasis, bet vis taip pat paprastai). Tu 
nieko apie tai neišmanai. Niekada iki galo neišlaiky- 
si to, ko nesi įgijęs. Reikia iki galo būti logiškam, ir 
galbūt to užtenka. (Žiūri į Helikong) Aš juk žinau, 
apie ką tu galvoji. Kiek triukšmo dėl vienos moters 
mirties! Ne, čia ne tas. Teisybė, aš prisimenu, kad 
prieš kelias dienas mirė moteris, kurią mylėjau. 
Bet kas gi yra meilė? Menkas daiktas. Ši mirtis 
niekis, galiu tau prisiekti, ji tik ženklas tiesos, dėl 
kurios aš trokštu mėnulio. Toji tiesa labai paprasta 
ir aiški, truputį kvaila, bet ją sunku rasti ir sunku 
nešiotis. 

HELIKONAS. Kokia gi ta tiesa, Gajau? 

KALIGULA (nusisukęs, abejingu tonu). Žmonės miršta, 
ir jie nėra laimingi. 

HELIKONAS (patylėjęs). Na, Gajau, su šia tiesa galima 
puikiai apsiprasti. Apsidairyk aplink save. Tai ne- 
trukdo žmonėms pusryčiauti. 

KALIGULA (staiga visu.balsu). Todėl, kad viskas aplink 
mane melas, o aš noriu, kad visi gyventų tiesoje. 
Aš juk žinau, ko jiems trūksta, Helikonai. Jiems 
trūksta pažinimo ir mokytojo, suprantančio, ką pats 
kalba. 

HELIKONAS. Nejsizeisk, Gajau, dėl to, ką aš dabar tau 
pasakysiu. Bet iš pradžių turi pailsėti. 

KALIGULA (sėsdamasis, švelniai). Tai neįmanoma, 
Helikonai. Niekada nebebus įmanoma. 

HELIKONAS. Bet kodėl gi? 

KALIGULA. Jeigu aš miegosiu, kas man paduos mė- 
nulį? 

HELIKONAS (patylėjęs). Tiesa. 

KALIGULA (sunkiai atsistoja). Klausyk, Helikonai. Aš 
girdžiu žingsnius ir balsus. Tylėk ir užmiršk, kad 
mane matei. 

HELIKONAS. Supratau. 

Kaligula pasuka dury link. Atsigrezia 

KALIGULA. Ir nuo šiol prašau man padėti. 

HELIKONAS. Neturiu priežasčių atsisakyti, Gajau. 
Kokios pagalbos norėtum? Aš žinau daug dalykų, 
bet mažai kas iš jų mane domina. O tau kuris rūpi? 

KALIGULA. Neįmanomas. 

HELIKONAS. Mielai padėsiu. 

Kaligula išeina. Skubiai įeina Scipionas ir Keso- 
nija 


18 


Kaligula 


Penkta scena 


SCIPIONAS. Nieko nėra. Ar tu jo nematei, Helikonai? 

HELIKONAS. Ne. 

KESONIJA. Helikonai, ar jis tau tikrai nieko nesakė 
prieš dingdamas? 

HELIKONAS. Aš nesu jo patikėtinis, aš esu jo žiūrovas. 
Tai išmintingiau. 

KESONIJA. Aš tavęs prašau. 

HELIKONAS. Brangioji Kesonija, Gajus idealistas, tai 
visi žino. Kitaip sakant, jis dar nieko nesuprato. O 
aš supratau, todėl niekuo nesirūpinu. Bet jeigu Gajus 
ims suprasti, tai priešingai, su savo gera maža širdim 
pradės viskuo rūpintis. Ir dievai žino, kiek mums tai 
atsieis. Na, jums leidus, einu pusryčiauti! (Išeina) 


Sešta scena 
Kesonija pavargusi atsisėda 


KESONIJA. Sargybinis jį matė praeinant. Visa Roma 
Kaligulą mato visur. O Kaligula iš teisybės mato 
tik savo idėją. 

SCIPIONAS. Kokią idėją? 

KESONIJA. Ką aš žinau, Scipionai? 

SCIPIONAS. Druzilą? 

KESONIJA. Kas gali tai pasakyti? Bet jis ją iš tikrųjų 
mylėjo. Ir iš tikrųjų sunku matyti mirusią būtybę, 
kurią dar vakar laikei glėbyje. 

SCIPIONAS (droviai). O tų? 

KESONIJA. Aš? Aš sena meilužė. 

SCIPIONAS. Kesonija, reikia jį gelbėti. 

KESONIJA. Vadinasi, tu jį myli? 

SCIPIONAS. Myliu. Jis buvo man geras. Padrąsindavo 
mane, ir kai kuriuos jo žodžius puikiai atmenu. Jis 
man sakydavo, kad gyvenimas nėra lengvas, tačiau 

_ jis mums duoda meną, tikėjimą ir meilę. Jis dažnai 
kartodavo, kad labiausiai klysta tas, kas verčia ken- 
tėti kitus. Jis norėtų būti teisingas žmogus. 

KESONIJA (stodamasi). Jis buvo dar vaikas. (Eina prie 
veidrodžio ir žiūri į save) Aš nesu turėjusi kito dievo, 
tik savo kūną, ir šiandien norėčiau tik jam vienam 
melstis, kad Gajus grįžtų pas mane. 

Įeina Kaligula. Pamatęs Kesoniją ir Scipioną, sudvejoja 

ir traukiasi atgal. Tuo pačiu metu iš priešingos pusės įeina 

patricijai ir rūmų intendantas. Jie apstulbę sustoja, 

Kesonija atsigręžia. Ji ir Scipionas puola prie Kaligulos. 

Jis juos sustabdo rankos mostu 


Septinta scena 


INTENDANTAS (netvirtu balsu). Mes... mes tavęs ieš- 
kojome, Cezari. 

KALIGULA (griežtu, pasikeitusiu balsu). Matau. 

INTENDANTAS. Mes... taip sakant... 

KALIGULA (šiurkščiai). Ko norite? 

INTENDANTAS. Mes nerimavome, Cezari. 

KALIGULA (artindamasis prie jo). Kokiu pagrindu? 

INTENDANTAS. E! Ė... (Staiga susiėmęs greitai išpyški- 
na) Pagaliau, šiaip ar taip, tu Žinai, kad turi išspręsti 
keletą valstybės iždo klausimų. 

KALIGULA (pratrūksta kvatoti). Iždo? Betgi iš tikrųjų, 
iždas visų svarbiausia. 

INTENDANTAS. Tikrai, Cezari. 

KALIGULA (vis dar juokdamasis, Kesonijai). Ar ne 
tiesa, brangioji, iždas - visa ko pamatas. 

KESONIJA. Ne, Kaligula, tai antraeilis dalykas. 

KALIGULA. Betgi tu nieko neišmanai. Iždui reikia 
skirti daugiausia dėmesio. Viskas svarbu: finansai, 
visuomenės moralė, užsienio politika, armijos ap- 
rūpinimas ir žemės įstatymai! Viskas svarbu, aš tau 
sakau. Viskas vienodai reikšminga: Romos didybė 
ir tavo artrito priepuoliai. Aš tuojau viso to imsiuos. 
Paklausyk manęs, intendante. 

INTENDANTAS. Klausome. 

Prieina patricijai 

KALIGULA. Tu man ištikimas ar ne? 

INTENDANTAS (su priekaištu). Cezari! 

KALIGULA. Gerai, aš pasiūlysiu tau vieną planą. Mes 
tučtuojau išjudinsime politinę ekonomiją. Aš tau 
paaiškinsiu, intendante... kai išeis patricijai. 

Patricijai išeina 


Aštunta scena 


Kaligula atsisėda šalia Kesonijos 


KALIGULA. Gerai išklausyk. Pirma: visi patricijai, visi 
imperijos gyventojai, kurie turi turto, - nesvarbu, 
daug ar mažai, - privalo jį palikti ne vaikams, o 
tučtuojau užrašyti testamentu valstybei. 

INTENDANTAS. Bet, Cezari... 

KALIGULA. Aš tau dar nedaviau žodžio. Verčiami 
aplinkybių, žudysime juos paeiliui pagal sąrašą, kurį 
sudarysime savo nuožiūra. Kada panorėję, eilės tvar- 
ką galėsime keisti, taip pat savo nuožiūra. O turtą 
paveldėsime. 

KESONIJA (atsitiesdama). Kas tau užėjo? 

KALIGULA (ramiai). Egzekucijų eilės tvarka iš tikrųjų 
neturi jokios reikšmės. Arba, tikriau, visos egzeku- 
cijos vienodos reikšmės. Vadinasi, visos bereikšmės. 
Beje; jie juk nusikaltėliai, ir vieni, ir kiti. Ir įsidėmė- 
kite: geriau atvirai plėšti piliečius negu branginti 
maisto produktus, be kurių jie negali apsieiti. Valdy- 
ti - vadinasi, plėšti, visi tai žino. Bet yra įvairių būdų. 
Aš pasirenku atvirą. Tai jums bus ne tie vargani 
skatikai. (Šiurkščiai, intendantui) Vykdysi mano 
įsakymus nedelsdamas. Testamentai turi būti pa- 
sirašyti: Romoje šį vakarą, provincijose - vėliausiai 
po mėnesio. Siųsk pasiuntinius. 

INTENDANTAS. Cezari, jūs nesuprantate... 

KALIGULA. Klausyk manęs, kvaily. Jeigu svarbu iždas, 
vadinasi, nesvarbu žmogaus gyvybė. Tai aišku. Visi, 
kurie galvoja kaip tu ir kuriems pinigai - viskas, turi 
sutikti su mano samprotavimais ir žmogaus gyvybę 
laikyti per nieką. Taigi aš sumaniau būti logiškas, 
ir kadangi turiu valdžią, jūs tuoj pamatysite, kiek 
jums ta logika atsieis. Išnaikinsiu prieštarautojus ir 
prieštaravimus. Jeigu reikės, pradėsiu nuo tavęs. 

INTENDANTAS. Cezari, galite neabejoti mano gera 
valia. 

KALIGULA. Ir tu tikėk manąja. Štai įrodymas: sutinku 
su tavo požiūriu ir valstybės iždą laikau apmąstymų 

vertu objektu. Apskritai turi man dėkoti: prisidedu 

prie tavo žaidimo ir lošiu tavo kortomis. (Pauzė, ir 

jau ramiai) Beje, mano planas genialus savo papras- 

tumu ir nepalieka vietos debatams. Na, dink iš čia, 

duodu tau tris sekundes. Skaičiuoju: viens... 
Intendantas dingsta 


Devinta scena 


KESONIJA. Aš tavęs nebepažįstu! Tu juokauji, ar ne? 
KALIGULA. Ne visai, Kesonija. Auklėju. 
SCIPIONAS. Tai neįmanoma, Gajau! 

KALIGULA. Tikrai! 

SCIPIONAS. Aš tavęs nesuprantu. 

KALIGULA. Tikrai! Aš kalbu apie tai, kas neįmanoma, 
arba, tikriau, kaip tai, kas neįmanoma, padaryti 
įmanoma. 

SCIPIONAS. Bet tai jau žaidimas, kuris neturi ribų. 
Bepročio pramoga. 

KALIGULA. Ne, Scipionai, tai kilni imperatoriaus 
pareiga. (Atsilošia su nuovargiu veide) Pagaliau aš 
supratau, kokią naudą gauni iš valdžios. Ji duoda 
šansų tam, kas neįmanoma. Šiandieną, ir nuo šiol 
visada, laisvė nebeturės ribų. 

KESONIJA (liūdnai). Nežinau, ar dėl to reikia džiaugtis, 
Gajau. 

KALIGULA. Aš taip pat nežinau. Bet manau, dėl to 
verta gyventi. 

Įeina Herėja 

Dešimta scena 


HERĖJA. Sužinojau, kad grįžai. Kaip tavo sveikata? Aš 
padariau įžadus, kad pasveiktum. 

KALIGULA. Mano sveikata tau dėkoja. (Pauzė, ir staiga) 
Išeik, Herėja, nenoriu tavęs matyti. 

HERĖJA. Stebiuosi, Gajau. 

KALIGULA. Nesistebėk. Aš nemėgstu literatų ir negaliu 
pakęsti jų melagysčių. Jie kalba ir neklauso. Jei klau- 
sytų, suprastų, kad jie niekas, ir nebegalėtų kalbėti. 
Na, eik, aš bijau neteisingų liudytojų. 

HERĖJA. Jeigu mes ir meluojame, tai dažniausiai patys 
to nežinodami. Aš ginu nekaltus. 

KALIGULA. Melas niekada nėra nekaltas. O jūsų melas 
teikia reikšmės žmonėms ir daiktams. Štai už ką 
negaliu jums atleisti. 

HERĖJA. Ir vis dėlto šį pasaulį reikia ginti, jeigu norime 
jame gyventi. 

KALIGULA. Nebesistenk, byla išspręsta. Šis pasaulis 
bereikšmis, ir kas tai pripažįsta, įgyja laisvę. (At- 
sistoja) Aš kaip tik dėl to jūsų ir nekenčiu, kad jūs 
nelaisvi. Visoje Romos imperijoje aš vienas laisvas. 
Džiaukitės, pagaliau turite imperatorių, kuris jums 
paaiškins, kas yra laisvė. Išeik, Herėja, ir tu taip 
pat, Scipionai, draugystė man kelia juoką. Eikite, 
praneškite Romai, kad jai pagaliau grąžinta laisvė 
ir kad prasideda didysis išbandymas. 

Jie išeina. Kaligula nusisuka 

Vienuolikta scena 


KESONIJA. Tu verki? 

KALIGULA. Taip, Kesonija. 

KESONIJA. Bet kas gi pasikeitė? Jeigu tu iš tikrųjų 
mylėjai Druzilą, tai tuo pat metu mylėjai ir mane, 
ir daugybę kitų. Netikiu, kad dėl jos mirties tu tris 
dienas ir tris naktis buvai išbėgęs į laukus ir grįžai 
tokiu rūsčiu veidu. 

KALIGULA (atsigręžęs). Kas gi kalba apie Druzila, 
kvailute? Negi manai, kad žmogus verkia tiktai iš 
meilės? 

KESONIJA. Atleisk, Gajau. Aš stengiuosi suprasti. 

KALIGULA. Žmonės verkia todėl, kad viskas yra ne 
taip, kaip turėtų būti. (Ji eina prie jo) Liaukis, Keso- 
nija. (Ji žengia atgal) Bet pasilik su manimi. 

KESONIJA. Tebūnie, kaip tu nori. (Atsisėda) Sulau- 
kęs mano metų, žmogus žinai, kad gyvenimas nėra 
geras. Bet jeigu Žemėje yra daug blogio, tai kam jį 
didinti? 

KALIGULA. Tu negali suprasti. Bet argi tai svarbu? Aš 
galbūt išsivaduosiu iš tos būsenos. Bet jaučiu savyje 
sukylant bevardes būtybes. Kaip man su jomis ko- 
voti? (Pasisuka į ją) O! Kesonija, aš žinojau, kad yra 
neviltis, bet nesupratau, ką tas žodis reiškia. Kaip ir 
visi maniau, kad tai sielos liga. Bet ne, kenčia kūnas. 
Skauda odą, krūtinę, rankas ir kojas. Galva tuščia 
ir pyksta širdis. O baisiausia - tas bjaurus skonis 
burnoje. Ne kraujo, ne mirties, ne karščio, o viso 
to kartu. Vos tik pajudinu liežuvį, viskas pasidaro 

juoda ir sukyla tos bevardės būtybės. Kaip sunku, 
kaip negera būti žmogumi! 

KESONIJA. Reikia pamiegoti, ilgai pamiegoti, į viską 
numoti ranka ir nieko nebemąstyti. Aš budėsiu tau 
miegant. Nubudęs pamatysi, kad pasaulis atgavo 
įprastą skonį. Pasinaudok savo valdžia ir labiau my- 
lėk tai, kas dar gali būti. Tai, kas įmanoma, taip pat 
nusipelno savo šanso. 

KALIGULA. Reikia užmigti, reikia užmiršti. O tai ne- 
įmanoma. 

KESONIJA. Taip visada atrodo, kai esi baisiai pavargęs. 
Bet ateina laikas, ir pajunti, kad ranka vėl tvirta. 
KALIGULA. Tik reikia žinot, kur ją panaudoti. Ir kam gi 
man tvirta ranka, kam ta stebinanti valdžia, jeigu aš 
negaliu pakeisti pasaulio tvarkos, negaliu padaryti, 
kad saulė leistųsi rytuose, kad sumažėtų kančios 
ir žmonės nebemirtų? Ne, Kesonija, nesvarbu, ar 
miegosi, ar budėsi, jeigu neturi galios pakeisti pa- 

saulio tvarką. 

KESONIJA. Bet tai noras prilygti dievams. Didžiausia 
beprotybė. 

KALIGULA. Tu taip pat mane laikai bepročiu. Ir vis 
dėlto kas man dievas, jeigu aš noriu jam prilygti? 
Tai, ko trokštu šiandien, yra aukščiau už dievą. Aš 
užsikraunu karalystę, kurios karalius - tai, kas ne- 
įmanoma. | 

KESONIJA. Tu negalėsi padaryti, kad dangus nebebūtų 
dangus, kad gražus veidas taptų bjaurus, o žmogaus 
širdis nejautri. 

KALIGULA (vis labiau jaudindamasis). Aš noriu su- 
maišyti dangų su jūra, bjaurumą su grožiu, paversti 
kančią juoku. 

KESONIJA (stovėdama prieš jį maldaujama poza). Yra 
gėris ir blogis, yra tai, kas didinga ir žema, teisinga ir 
neteisinga. Galiu prisiekti, kad visa tai nepasikeis. 

KALIGULA (taip pat). O aš noriu pakeisti. Aš pado- 
vanosiu šiam šimtmečiui lygybę. Ir kai viskas bus 
sulyginta, kai žemėje įsigalės, kas neįmanoma, o 
mėnulis atsidurs mano rankose, tada galbūt aš pats 
pasikeisiu ir pasaulis pasikeis kartu su manimi, tada 
pagaliau žmonės nebemirs ir bus laimingi. 

KESONIJA (šaukia). Tu negalėsi paneigti meilės! 

KALIGULA (užsidegęs, pilnu pykčio balsu). Meilė, Keso- 
nija! (Jis ima ją už pečių ir purto) Aš sužinojau, kad tai 
niekas. Svarbu kas kita - valstybės iždas! Tu girdėjai, 
ar ne? Nuo to viskas ir prasideda. O! Pagaliau dabar 
aš gyvensiu! Gyventi, Kesonija, gyventi - tai visai 
priešingas dalykas negu mylėti. Aš tau šitą sakau ir 
kviečiu tave į besaikę šventę, į visuotinį procesą, į 
gražiausią spektaklį. Ir man reikia minios, žiūrovų, 
aukų ir kaltųjų. (Prišoka prie gongo ir ima skambinti 
be perstojo, vis smarkiau. Vis dar skambindamas) 
Įveskite kaltuosius. Man reikia kaltų. Jie visi kalti. 
(Vis skambindamas) Noriu, kad įvestų nuteistuo- 
sius mirti. Publikos, noriu savo publikos! Teisėjai, 
liudytojai, kaltinamieji, visi pasmerkti iš anksto. O! 
Kesonija, aš jiems parodysiu, ko niekada nėra matę, 
vienintelį laisvą žmogų šioje imperijoje! 


27 


Albert Camus 


Skambant gongui, rūmai pamažu prisipildo klegesio, ku- 

ris stiprėja ir artėja. Balsai, ginklų žvangesys, trepsėjimas. 

Kaligula juokiasi ir vis skambina. Įeina sargybiniai, 

paskui išeina 
(Skambindamas) O tu, Kesonija, manęs klausysi. 
Man visada padėsi. Tai bus nuostabu. Prisiek, Ke- 
sonija, kad man padėsi. 

KESONIJA (suglumusi, tarp dviejų gongo dūžių). Man 
nebūtina prisiekti, aš juk tave myliu. 

KALIGULA (taip pat). Tu darysi viską, ką aš tau pa- 
sakysiu. 

KESONIJA (taip pat). Viską, Kaligula, bet nustok. 

KALIGULA (vis skambindamas). Tu būsi žiauri. 

KESONIJA (verkdama). Žiauri. 

KALIGULA (taip pat). Šalta ir negailestinga. 

KESONIJA. Negailestinga. 

KALIGULA (taip pat). Tu irgi kentėsi. 

KESONIJA. Taip, Kaligula, bet aš einu iš proto. 

Įeina apstulbe patricijai, su jais rūmų žmonės. Kali- 

gula suduoda paskutinį kartą, pakelia medinį plaktuką, 

atsigręžia į juos ir pašaukia 

KALIGULA (su bepročio mina). Eikite šen. Prisiartinki- 
te. Aš jums įsakau prisiartinti. (Nekantriai trepteli) 
Imperatorius reikalauja, kad prieitumėte. (Visi per- 
sigandę eina artyn) Greičiau! O dabar prieik ir tu, 
Kesonija! (Paima ją už rankos, veda prie veidrodžio ir 
įnirtingai plaktuku sudaužo lygų veidrodžio paviršių, 
kuriame atsispindėjo jos atvaizdas. Juokiasi) Matai, 
nebeliko nieko. Nebeliko prisiminimų, išnyko visi 
veidai! Nieko, daugiau nieko. Ar žinai, kas liko? 

Prieik dar. Žiūrėk. Prieikite. Žiūrėkite. (Įžūliai stovi 
prieš veidrodį bepročio poza) 
KESONIJA (žiūrėdama į veidrodį, su siaubu). Kaligu- 
la! 
Kaligula pakeičia toną, deda pirštą ant veidrodžio ir 
staiga sustingusiu žvilgsniu triumfuodamas sako: 
KALIGULA. Kaligula. 


UŽDANGA 

Pirma scena 


Patricijai susirinkę pas Herėją 

PIRMAS PATRICIJUS. Jis įžeidinėja mūsų orumą. 

MUCIJUS. Jau treji metai! 

SENASIS PATRICIJUS. Jis mane vadina boba! Šaiposi 
iš manęs. Jis nusipelno mirties! 

MUCIJUS. Jau treji metai! 
PIRMAS PATRICIJUS. Kas vakarą mus verčia bėgti aplink 
savo neštuvus, kai eina pasivaikščioti už miesto! 
ANTRAS PATRICIJUS. Ir mums sako, kad bėgioti 
sveika. 

MUCIJUS. Jau treji metai! 

SENASIS PATRICIJUS. Nedovanotina. 

TRECIAS PATRICIJUS. Ne, to atleisti negalima. 

PIRMAS PATRICIJUS. Patricijau, jis nusavino tavo tur- 
tą; Scipionai, jis nužudė tavo tėvą; Oktavijau, jis atėmė 
iš tavęs žmoną ir laiko ją savo viešnamy; Lepidai, jis 
nužudė tavo sūnų. Ar ilgai dar kęsite? O aš, ašjau ap- 
sisprendžiau. Negaliu dvejoti, kai tenka rinktis riziką 
ar tą nepakeliamą bailio ir bejėgio gyvenimą. 

SCIPIONAS. Nužudydamas mano tėvą, jis pasirinko 
mane. 

PIRMAS PATRICIJUS. Ir jūs dar dvejojate? 

TREČIAS PATRICIJUS. Mes su tavimi. Jis atidavė liau- 
džiai mūsų vietas cirke, verčia mus muštis su plebsu, 
kad paskui galėtų mus skaudžiai nubausti. 

SENASIS PATRICIJUS. Niekšas. 

ANTRAS PATRICIJUS. Cinikas. 

TRECIAS PATRICIJUS. Komediantas. 

SENASIS PATRICIJUS. Impotentas. 

KETVIRTAS PATRICIJUS. Jau treji metai! 

Sumaistis ir triukšmas. Žvanga ginklai. Nukrinta žvaki- 

dė. Apvirsta stalas. Visi puola prie dury. Bet įeina ramus 

Herėja, ir viskas nuščiūva 


Antra scena 


HERĖJA. Kur taip skubate? 

TREČIAS PATRICIJUS. Į rūmus. 

HERĖJA. Aš supratau. Bet negi manote, kad jus įleis? 

PIRMAS PATRICIJUS. Leidimo neprašysime. 

HERĖJA. Štai kokie ryžtingi staiga pasidarėte! Ar bent 
leisite man atsisėsti, parėjus į savo namus? 

Uždaromos durys. Herėja eina prie apversto stalo ir at- 

sisėda ant vieno jo kampo. Visi sugrįžta prie jo 

HERĖJA. Tai ne taip lengva, kaip jūs manote, mieli 
bičiuliai. Jūsų baimė negali jums atstoti drąsos ir 
šalto kraujo. Dar per anksti. 

TREČIAS PATRICIJUS. Jeigu tu ne su mumis, tai išeik, 
bet laikyk liežuvį už dantų. 

HERĖJA. Vis dėlto manau, kad aš su jumis. Bet dėl kitų 
priežasčių. 

TREČIAS PATRICIJUS. Užtenka plepalų! 

HERĖJA (atsitiesdamas). Taip, užtenka plepalų. Aš no- 
riu, kad viskas būtų aišku. Aš su jumis, bet ne dėl 
jūsų. Štai kodėl man jūsų būdas neatrodo geras. Jūs 
nepažįstate savo tikro priešo, jūs jam priskiriate 
menkus motyvus. O jie dideli, ir jūs einate į pražūtį. 
Išmokite pirmiau matyti jį tokį, koks yra, ir galėsite 
geriau su juo kovoti. 

TRECIAS PATRICIJUS. Mes jį matome tokį, koks yra — 
didžiausią beprotį iš visų tironų! 

HERĖJA. Netiesa! Mes žinom, kad buvo išprotėjusių 
imperatorių. Bet šis ne visai išprotėjęs. Ir aš labiausiai 
jo nekenčiu už tai, kad jis žino, ko nori. 

PIRMAS PATRICIJUS. Jis nori visų mūsų mirties. 

HERĖJA. Ne, tai ne svarbiausia. Naudodamasis valdžia, 
jis nori patenkinti didesnę ir pavojingesnę aistrą, 
grasina pražudyti tai, kas yra mumyse didu. Be abejo, 
mūsų valstybėje ne pirmas kartas, kai vienas žmogus 
turi neribotą valdžią, tačiau tai pirmas atvejis, kai jis, 
naudodamasis ta valdžia, peržengė visas ribas ir ėmė 
neigti žmogų ir pasaulį. Štai kas mane baugina ir štai 
su kuo aš noriu kovoti. Netekti gyvybės - menkas 
dalykas, ir kai reikės, man užteks tam drąsos. Bet 
matyti, kaip mūsų gyvybė netenka prasmės, kaip 
nyksta mūsų gyvenimo tikslas - štai kas nepakelia- 
ma. Neįmanoma gyventi be tikslo. 

PIRMAS PATRICIJUS. Tikslas - tai kerštas. 

HERĖJA. Taip, dėl to aš ir kovosiu kartu su jumis. Bet 
supraskite, ne dėl menkų jūsų pažeminimų. Kovosiu 

prieš didelę idėją, kurios pergalė reikštų pasaulio 
pabaigą. Aš galiu pakęsti, kad jis šaiposi iš jūsų, bet 
negaliu sutikti, kad Kaligula padarytų tai, ką svajoja 
padaryti, visa tai, ką svajoja padaryti. Savo filosofiją 
jis paverčia lavonais, ir, mūsų nelaimė, ta filosofija 
neginčytina. Kai negali paneigti, reikia triuškinti. 

TRECIAS PATRICIJUS. Vadinasi, reikia veikti. 

HERĖJA. Reikia veikti. Bet jūs nesunaikinsite šitos ne- 
teisingos jėgos atvirose kautynėse, nes ji labai stipri. 
Tironiją galima nugalėti klasta ir apgaule, nesiekiant 
naudos sau. Reikia leisti išryškėt jos tikrajai prasmei 
ir laukti, kol ta logika taps pamišimu. Ir dar kartą 
garbingai prisipažįstu, aš su jumis išvien tik laikinai. 
Jūsų interesams aš netarnausiu, vienintelis mano 
troškimas - surasti ramybę šiame, vėl logiškame, pa- 
saulyje. Mane veikti skatina ne ambicija, bet protinga 
baimė, baimė dėl šio žiauraus lyrizmo, palyginti su 
kuriuo mano gyvybė yra niekis. 

PIRMAS PATRICIJUS (eidamas artyn). Man atrodo, 
kad supratau, bent jau maždaug. Svarbiausia, kad tu, 
kaip ir mes, esi tos nuomonės, jog mūsų visuomenės 
pamatai kliba. Dabar mums pagrindinis klausimas - 
moralė, ar ne? Šeima yra, pagarba darbui mažėja, 
visa tėvynė atiduota išniekinimui. Kilni pareiga mus 
šaukia jai padėti, nejaugi mes neatsiliepsime į tą 
šauksmą? Sąmokslininkai, ar sutiksite, kad patricijai 
kiekvieną vakarą būtų verčiami bėgti aplink Cezario 
neštuvus? 

SENASIS PATRICIJUS. Ar leisite juos vadinti „mano 
brangioji“? 

TREČIAS PATRICIJUS. Atimti iš jų žmonas? 

ANTRAS PATRICIJUS. Ir jų vaikus? 

MUCIJUS. Ir jų pinigus? 

PENKTAS PATRICIJUS. Ne! 

PIRMAS PATRICIJUS. Tu gerai kalbėjai, Herėja. Ir 
gerai padarei, kad mus nuraminai. Per anksti veikti: 
šiandieną liaudis dar būtų prieš mus. Ar lauksi kartu 
su mumis išmušant valandos? 

HERĖJA. Taip, tegu Kaligula tęsia ką pradėjęs. Ir dar 
stumkime jį patys į tą kelią. Skatinkime jo beprotybę. 
Ateis diena, ir jis liks vienas prieš imperiją, pilną 
mirusių ir jųjų giminių. 

Visi šaukia. Lauke skamba trimitai. Paskui tyla. Ir iš 

lūpų į lūpas vardas: Kaligula 


Trečia scena 


Įeina Kaligula ir Kesonija, lydimi Helikono ir kareivių. 
Tyli scena. Kaligula sustoja ir žiūri į sąmokslininkus. 
Jis tylėdamas eina nuo vieno prie kito, vienam pataiso 
sagtį, atsitraukia atgal ir pasižiūri į kitą, dar kartą visus 
apžvelgia, persibraukia ranka per akis ir išeina, nepa- 
sakęs nė žodžio 


Ketvirta scena 


KESONIJA (ironiškai, rodydama netvarką). Jūs mu- 
šėtės? 

HERĖJA. Mušėmės. 

KESONIJA (taip pat). Ir ko jūs mušėtės? 

HERĖJA. Šiaip, dėl niekų. 

KESONIJA. Ne, tai netiesa. 

HEREJA. Kas netiesa? 

KESONIJA. Jūs nesimušėte. 

HERĖJA. Na, nesimušėme. 

KESONIJA (šypsodamasi). Gal reikėtų sutvarkyti kam- 
barį. Kaligula nepakenčia netvarkos. 

HELIKONAS (senajam patricijui). Galų gale jūs išvesite 
tą žmogų iš kantrybės! 

SENASIS PATRICIJUS. O ką mes jam padarėme? 

HELIKONAS. Iš tiesų nieko. Negirdėtas dalykas, kad 
tave šitaip per nieką laikytų. Baigsis tuo, kad pasida- 
rys neįmanoma kęsti. Pabandykite įsivaizduoti save 
Kaligulos vietoj. (Pauzė) Aišku, jūs pamažu ruošiate 
sąmokslą, ar ne? 

SENASIS PATRICIJUS. Ne, tai netiesa. Ką jis sau 
mano? 

HELIKONAS. Jis ne mano, o Zino. Aš spėju, kad širdies 
gilumoje jis to nori. Na eime, padėsim tvarkyti. 

Jie triūsia. Įeina Kaligula ir stebi 


Penkta scena 


KALIGULA (senajam patricijui). Laba diena, mano 
brangioji. (Kitiems) Herėja, aš sugalvojau pietau- 
ti pas tave. Mucijau, aš leidau sau pasikviesti tavo 
žmoną. 

Intendantas suploja. Įeina vergas, bet Kaligula jį su- 

stabdo 
Valandėlę! Ponai, jūs žinote, kad valstybės finansai 
laikėsi tik iš inercijos. Nuo vakar dienos inercijos ne- 
beužtenka. Todėl apgailestaudamas turiu sumažinti 
etatus. Aukodamasis, - tikiuosi, jūs tai įvertinsite, - 

nusprendžiau sumažinti namų išlaidas, paleisti keletą 
vergų, ojus paskirti man patarnauti. Būkite malonūs 
+ paruošti ir serviruoti stalą. 

Senatoriai susižvalgo ir dvejoja 

HELIKONAS. Na, ponai, truputį geros valios. Beje, jūs 
pamatysite, kad nusileisti viena socialinių Apii 
pakopa lengviau negu pakilti. 

Senatoriai neryžtingai vaikšto po sceną 

KALIGULA (Kesonijai). Kaip baudžiami tingūs ver- 
gai? 

KESONIJA. Man atrodo, rykštėmis. 

Senatoriai puola negrabiai statyti stalą 

KALIGULA. Na, truputį stropumo! Metodikos, daugiau 
metodikos! (Helikonui) Man rodos, jie dirba tarsi 
be rankų. 

HELIKONAS. Iš teisybės, jie jų niekada ir neturėjo, 
nebent tik daužyti ir komanduoti. Reikės kantrybės, 
ir tiek. Senatoriumi pasidarai per vieną dieną, o 
darbininku per dešimt metų. 

KALIGULA. Bet aš bijau, kad iš senatoriaus tik po dvi- 
dešimt metų išeis darbininkas. 

HELIKONAS. Ir vis dėlto išeis. Mano galva, jie turi pa- 
šaukimą! Vergovė jiems pritiks. (Vienas senatorius 
nusišluosto prakaitą) Žiūrėk, jie net ima prakaituoti. 
Vienas žingsnis žengtas. 

KALIGULA. Gerai. Nereikalaukime per daug. Tai 
jau neblogai. Be to, visada malonu nors akimirką 
matyti teisybę. Jeigu jau prašnekom apie teisy- 
bę, tai turime skubėti: manęs laukia egzekucija. 
O! Rufijui pasisekė, kad aš taip greitai išalkau. 
(Konfidencialiai) Rufijus - tai tas žmogus, kuris 


36 


Kaligula 


turi mirti. (Pauzė) Jūs manęs neklausiate, kodėl 
jis turi mirti? 

Visi tyli. Per tą laiką vergai atneša valgius 
(Gerai nusiteikęs) Na, aš matau, kad jūs darotės pro- 
tingi. | 
(Žiaumoja alyvuogę) Pagaliau supratote, jog nebūti- 
na kažką padaryti, kad numirtum. Kariai, aš jumis 
patenkintas! Ar ne, Helikonai? (Nustoja žiaumoti ir 
pašaipiai žiūri į svečius) 

HELIKONAS. Teisingai! Šitokia armija! Bet jei nori 
žinoti mano nuomonę, jie dabar per daug protingi 
ir nebenorės kariauti. Jeigu taip bus ir toliau, im- 
perija žlugs! 

KALIGULA. Puiku. Mes pailsėsime. Na, sėskimės kur 
pakliuvo. Be ceremonijų. Vis dėlto tam Rufijui sekasi. 
Bet, esu tikras, šio trumpo atokvėpio jis neįvertina. 
O juk laimėti kelias valandas iš mirties - neįkaino- 
jamas dalykas. 

Jis valgo, kiti taip pat. Darosi aišku, kad Kaligula prie 

stalo elgiasi nemandagiai. Nei iš šio, nei iš to mėto aly- 

vuogiy kauliukus į artimiausių kaimynų lėkštes, spjau- 
do mėsos atliekas į dubenį, nagais krapštosi dantis ir 
smarkiai kasosi galvą. Per visus pietus tai daro labai 

paprastai. Bet staiga jis nustoja valgęs ir įsistebeilija į 

vieną svečią, Lepidą 
(Šiurkščiai) Tu, atrodo, blogos nuotaikos. Gal todėl, 
kad liepiau nužudyti tavo sūnų? 

LEPIDAS (užgniaužta gerkle). Ne, Gajau, priešingai. 

KALIGULA (nušvitęs). Priešingai! O! Kaip mėgstu, kai 
veidas neišduoda širdies rūpesčių. Tavo veidas liūd- 
nas. O tavo širdis? Priešingai, ar ne, Lepidai? 


27 


Albert Camus 


LEPIDAS (ryžtingai). Priešingai, Cezari. 

KALIGULA (vis linksmesniu veidu). O Lepidai, tu man 
iš visų brangiausias. Pasijuokime kartu, jei nori. 
Papasakok man kokią gražią istoriją. 

LEPIDAS (supratęs, kad pervertino savo jėgas). Gajau! 

KALIGULA. Gerai, gerai. Tada aš papasakosiu. Bet tu 
juoksies, ar ne, Lepidai? (Negeru žvilgsniu) Ar tik 
nebus tai už antrą sūnų? (Vėl juokdamasis) Beje, 
tu nesi blogos nuotaikos. (Geria, paskui sufleruoja) 
Prie... prie... Na, Lepidai. 

LEPIDAS (nuvargusiu balsu). Priešingai, Gajau. 

KALIGULA. Puiku! (Geria) Dabar klausyk. (Svajingai) 
Kartą gyveno vargšas imperatorius, kurio niekas 
nemėgo. Jis mylėjo Lepidą ir liepė nužudyti jau- 
niausią jo sūnų, kad išplėštų sau iš širdies tą meilę. 
(Kitu tonu) Žinoma, tai netiesa. Juokinga, ar ne? 
Tu nesijuoki. Niekas nesijuokia? Tada klausykite. 
(Su baisiu pykčiu) Aš noriu, kad visi juoktysi. Tu, 
Lepidai, ir visi kiti. Stokite, juokitės. (Trenkia į 
stalą) Aš noriu, jūs girdėjote, noriu matyti jus 
juokiantis. 

Visi atsistoja. Per visą šią sceną aktoriai, išskyrus Kali- 

gulą ir Kesoniją, gali vaidinti kaip marionetės 
(Išsidrėbęs savo lovoje, linksmas, leipsta juoku) Na, 
tu tik pažiūrėk į juos, Kesonija. Nieko nebėra. Gar- 
bė, padorumas, kitaip sakant, tautų išmintis, nieko 
nebereiškia. Viskas išnyksta baimės akivaizdoje. 
Baimė, a, Kesonija, tas gražus jausmas, be prie- 
maišos, tyras ir nesavanaudiškas, vienas iš tų retų 
jausmų, kurių didybė eina iš pilvo. (Persibraukia 

ranka per kaktą ir geria. Draugišku tonu) Dabar 
pakalbėkime apie ką kita. Na, Herėja, ko tu toks 
tylus? 

HERĖJA. Aš pasiruošęs kalbėti, Gajau. Kai tik tu leisi. 

KALIGULA. Puiku. Tada tylėk. Mieliau pasiklausyčiau 
mūsų draugo Mucijaus. 

MUCIJUS (nenorom). Kaip įsakysi, Gajau. 

KALIGULA. Na gerai, papasakok mums apie savo zmo- 
ną. Prieš pradėdamas atsiųsk man ją iš kairės. 

Mucijaus žmona eina prie Kaligulos 
Na, Mucijau, mes laukiame. 

MUCIJUS (truputį sumišęs). Savo žmoną aš myliu. 

Visi juokiasi 

KALIGULA. Suprantama, bičiuli, suprantama. Kaip tas 
būdinga visiems! 

Moteris jau šalia jo, ir jis išsiblaškęs bučiuoja jai kairįjį 

petį 
(Vis su didesniu malonumu) Beje, kada aš įėjau, jūs 
kalbėjotės apie sąmokslą, ar ne? Apie savo nedidelę 
konspiraciją, a? 

SENASIS PATRICIJUS. Gajau, kaip tu gali!.. 

KALIGULA. Tai visai nesvarbu, mano gražuole. Rei- 
kia užmiršti senatvę. Iš tikro visai nesvarbu. Jūs 
niekada nesiryšite drąsiam poelgiui. Man neiš- 
eina iš galvos mintis, kad turiu sutvarkyti keletą 
valstybės reikalų. Bet pirmiau pakluskime savo 
geismams, kuriuos mums davė motina prigimtis. 
(Pakyla ir išsiveda Mucijaus žmoną į gretimą 
kambarį) 

Sešta scena 
Mucijus nori atsistoti 


KESONIJA (maloniai). O! Mucijau, norėčiau dar šio 
puikaus vyno. 

Mucijus paklūsta ir tylėdamas pripila jai taurę. Valan- 

dėlę visi jaučiasi nesmagiai. Kėdės girgžda. Dialogas 

truputį suvaržytas 

KESONIJA. Na, Herėja! Ar nepasakysi man dabar, kodėl 
jūs ką tik mušėtės? 

HERĖJA (šaltai). Viskas prasidėjo nuo to, brangioji Ke- 
sonija, kad mes ėmėm ginčytis norėdami išsiaiškinti, 
ar poezija turi būti pragaištinga, ar ne. 

KESONIJA. Tai labai įdomu. Tačiau per sunku moters 
galvai. Bet aš žaviuosi, kad jūsų aistra menui tokia 
stipri, jog net griebiatės kumščių. 

HERĖJA (taip pat). Žinoma, Kaligula man sakydavo, 
kad kiekviena didelė aistra turi šiek tiek žiauru- 
mo. 

HELIKONAS. Net meilė neapsieina be prievartos. 

KESONIJA (valgydama). Šie žodžiai turi teisybės. O 
kaip kiti manote? 

SENASIS PATRICIJUS. Kaligula puikus psichologas. 

PIRMAS PATRICIJUS. Jis mums gražiai pakalbėjo apie 
drąsą. 

ANTRAS PATRICIJUS. Jis turėtų surašyti visas savo 
mintis. Tai neįkainojama. 

HERĖJA. Vargu jis tuo užsiims. Aiškiai matyti, kad jam 
reikia pramogų. 

KESONIJA (tebevalgydama). Jūs būsite sužavėti, kai 
sužinosite, kad jis apie tai pagalvojo ir šiuo metu 
rašo didelį traktatą. 


Septinta scena 
Įeina Kaligula ir Mucijaus žmona 


KALIGULA. Mucijau, aš grąžinu tau žmoną. Ji grįš pas 
tave. Bet atleiskite man, turiu duoti keletą nurody- 
mų. 

Jis skubiai išeina. Mucijus išblyškęs atsistoja 


Aštunta scena 


KESONIJA (stovinčiam Mucijui). Šis didelis traktatas 
prilygs patiems žymiesiems, Mucijau, mes tuo ne- 
abejojame. 

MUCIJUS (tebežiūrėdamas į duris, pro kurias išėjo Ka- 
ligula). Apie ką jis, Kesonija? 

KESONIJA (abejingai). O! Aš ten nieko nesuprantu. 

HERĖJA. Vadinasi, reikia manyti, kad jis apie pražū- 
tingą poezijos galią. 

KESONIJA. Manau, kad taip. 

SENASIS PATRICIJUS (linksmai). Puiku! Tuo jis užsi- 
ims, kaip pasakytų Herėja. 

KESONIJA. Taip, mano gražuole. Tačiau jus, be abejo, 
šokiruos to veikalo pavadinimas. 

HERĖJA. O koks jis? 

KESONIJA. „Kalavijas“. 

Devinta scena 
Skubiai įeina Kaligula 


KALIGULA. Atleiskite man, bet valstybės reikalai taip 
pat skubūs. Intendante, tu uždarysi valstybinius 
sandėlius. Aš tuojau pasirašysiu dekretą. Tu jį rasi 
miegamajame. 

INTENDANTAS. Bet... 

KALIGULA. Rytoj bus badas. 

INTENDANTAS. Bet liaudis ims murmėti. 

KALIGULA (garsiai ir aiškiai). Aš sakau, rytoj bus ba- 
das. Visi žino, kas yra badas. Tai nelaimė. Rytoj bus 
nelaimė... ir aš jai padarysiu galą, kada man patiks. 
(Aiškina kitiems) Pagaliau turiu ne tiek jau daug 
būdų įrodyti, kad esu laisvas. Visada esi laisvas kito 
sąskaita. Tai nemalonu, bet taip jau yra. (Mesdamas 
žvilgsnį į Mucijų) Pritaikykite šią išmintį pavydui 
ir pamatysite. (Susimąstęs) Vis dėlto kaip negražu 
būti pavydžiam! Kentėti dėl tuštybės ir vaizduotės! 
Matyti savo žmoną... 

Mucijus sugniaužia kumščius ir prasižioja 
(Skubiai) Valgykime, ponai. Ar žinote, kad mudu 
su Helikonu rimtai dirbame? Jau visai baigiame ne- 
didelį traktatą apie egzekuciją, apie kurią jūs mums 
duosite žinių. 

HELIKONAS. Vadinasi, jūs klausiate jų nuomonės. 

KALIGULA. Būkime kilnūs, Helikonai! Atskleiskime 
jiems mūsų mažas paslaptis. Na, pirmas paragrafas, 
trečias skyrius. 

HELIKONAS (atsistoja ir iš atminties, mechaniškai). 
„Egzekucija palengvina ir išlaisvina. Ji universali, 
teikianti stiprybės ir teisinga tiek savo taikymu, tiek 
savo tikslais. Žmogus miršta todėl, kad yra kaltas. 
Jis kaltas todėl, kad yra Kaligulos valdinys. Tačiau 
visi yra Kaligulos valdiniai. Vadinasi, visi yra kalti. 
Ir, vadinasi, visi mirs. Tai laiko ir kantrybės klau- 
simas“. 

KALIGULA (juokdamasis). Ką jūs apie tai manote? 

Kantrybė, a, štai atradimas! Norite, aš jums pasa- 
kysiu: tuo jūs mane labiausiai ir žavite. 
O dabar, ponai, galite būti laisvi. Herėjai jūsų ne- 
bereikia. Tačiau Kesonija tegu lieka! Ir Lepidas su 
Oktavijum! Merėja taip pat. Aš norėčiau su jumis 
pasitarti dėl mano viešųjų namų tvarkymo. Jie man 
kelia didelį rūpestį. 

Kiti lėtai išeina. Kaligula nulydi Mucijų akimis 


Dešimta scena 


HERĖJA. Klausome, Gajau. Kas negerai? Blogas per- 
sonalas? 

KALIGULA. Ne, pajamos menkos. 

MERĖJA. Reikia pakelti kainas. 

KALIGULA. Verčiau patylėtum, Merėja. Sulaukus tavo 
metų, tokie dalykai nebedomina, ir tavo nuomonės 
aš neklausiu. 

MERĖJA. Tai kodėl liepei pasilikti? 

KALIGULA. Todėl, kad man greitai reikės nešališkos 
nuomonės. 

Merėja pasitraukia 

HERĖJA. Jei galiu, Gajau, kalbėti šališkai, tai pasakysiu, 
kad kainų keisti nereikia. 

KALIGULA. Na, žinoma. Bet mums reikia atsigrieb- 
ti didinant apyvartą. Aš jau išaiškinau savo planą 
Kesonijai, ir ji jums tuojau jį išdėstys. Aš per daug 
išgėriau vyno, ir mane pradeda imti miegas. (Išsitie- 
sia ir užsimerkia) 

KESONIJA. Tai labai paprasta. Kaligula sugalvojo naują 
apdovanojimą. 

HERĖJA. Nematau jokio ryšio. 

KESONIJA. O vis dėlto jis yra. Tai bus Pilietinio he- 
rojaus ordinas. Jį gaus piliečiai, dažniausiai lankęsi 
Kaligulos viešuosiuose namuose. 

HERĖJA. Aišku. 

KESONIJA. Aš manau. Dar pamiršau pasakyti, kad 
apdovanojimas bus skiriamas kiekvieną mėnesį, pa- 
tikrinus įėjimo talonus; pilietis, per metus nė karto 
jo negavęs, bus ištremtas arba nubaustas mirties 
bausme. 

TREČIAS PATRICIJUS. Kodėl „arba nubaustas mirties 
bausme“? 

KESONIJA. Todėl, kad Kaligula sako, jog tai neturi 
jokios reikšmės. Svarbiausia, kad jis pats galės pa- 
sirinkti. 

HERĖJA. Puiku. Valstybės iždas dabar išgelbėtas. 

HELIKONAS. Ir įsidėmėkite, labai padoriu būdu. Šiaip 
ar taip, geriau nustatyti oficialią ydos kainą negu 
lupti pinigus iš dorybės, kaip daroma demokratiš- 
koje visuomenėje. 

Kaligula prasimerkia ir žiūri į senį Merėją, kuris nuošaly 
išsitraukia nedidelį buteliuką ir nugeria gurkšnį 
KALIGULA (tebegulėdamas). Ką tu geri, Merėja? 
MERĖJA. Nuo astmos, Gajau. 

KALIGULA (eina prie jo nustumdamas kitus ir uosto 
jam burną). Ne, tai priešnuodžiai. 

MERĖJA. O ne, Gajau. Nejuokauk. Aš dūstu naktį ir jau 
labai seniai geriu vaistus. 

KALIGULA. Vadinasi, tu bijai būti nunuodytas? 

MERĖJA. Aš sergu astma... 

KALIGULA. Ne, vadinkime daiktus tikraisiais vardais: 
tu bijai, kad aš tavęs nenunuodyčiau. Tu mane įtari. 
Tu mane seki. 

MEREJA. Ne, prisiekiu visais dievais. 

KALIGULA. Tu mane įtarinėji. Lyg ir nepasitiki. 

MERĖJA. Gajau! 

KALIGULA (šiurkščiai). Atsakyk man. (Logiškai) Jei 
vartoji priešnuodžius, vadinasi, manai, kad noriu 
tave nunuodyti. 

MERĖJA. Taip... tai yra... ne. 

KALIGULA. Ir nuo tos akimirkos, kai pagalvojai, jog 
sumaniau tave nunuodyti, visaip mėgini priešintis 
mano valiai. 

Tyla. Prasidėjus šiai scenai, Kesonija ir Heréja pasitrau- 

kė į scenos gilumą. Dialogo klausosi tik vienas Lepidas 

sunerimusiu veidu 
(Vis aiškiau) Tai du nusikaltimai, ir pasirinkimo tu 
neturi: arba aš nenoriu tavęs nužudyti ir tu netei- 
singai mane įtarinėji, mane, savo imperatorių. Arba 
aš to noriu, o tu, vabale, priešiniesi mano planams. 


45 


Albert Camus 


(Pauzė. Kaligula patenkintas žiūri į senį) A, Meréja, 
ką tu pasakysi apie šią logiką? 

MERĖJA. Ji... ji griežta, Gajau. Bet šiam atvejui ji ne- 
tinka. 

KALIGULA. Ir trečias nusikaltimas: tu laikai mane 
kvailiu. Atidžiai manęs klausyk. Tik vienas iš šitų 
trijų nusikaltimų tau teikia garbę - antrasis, nes nuo 
tos akimirkos, kai imi mane įtarinėti ir priešintis 
mano sprendimui, tavyje kyla maištas. Tu pasida- 
rai lyderiu, revoliucionieriumi. Tai gerai. (Liūdnu 
balsu) Aš tave labai myliu, Merėja. Štai kodėl ir būsi 
nubaustas už antrąjį nusikaltimą, o ne už kitus. Tu 
mirsi vyriškai, už maištą. 

Kaligulai kalbant, Merėja vis labiau gūžiasi krėsle 
Nedėkok man. Tai natūralu. Še. (Jis jam paduoda 
buteliuką ir maloniai) Išgerk šiuos nuodus. 

Merėja, draskomas raudos, purto galvą 
(Netekdamas kantrybės) Gerk, gerk. 

Merėja bando pabėgti. Bet Kaligula pašoka kaip lauki- 

nis, pasiveja jį vidury scenos, meta ant žemos kėdutės, 

po trumpų grumtynių įkiša jam buteliuką tarp dantų ir 
kumščiu sudaužo stiklą. Keletą kartų trūktelėjęs, šlapiu 
nuo kraujo ir ašarų veidu Merėja miršta. Kaligula atsi- 
tiesia ir mašinaliai nusišluosto rankas 
(Kesonijai, duodamas Merėjos buteliuko šukę) Kas 
čia buvo? Priešnuodžiai? 

KESONIJA (ramiai). Ne, Kaligula. Vaistai nuo astmos. 

KALIGULA (po pauzės, žiūrėdamas į Merėją). Tai nieko. 
Vis viena tas pat. Truputį anksčiau ar truputį vėliau... 
(Staiga išeina skubiu, užsiėmusio žmogaus žingsniu, 
be paliovos šluostydamasis rankas) 

Vienuolikta scena 


LEPIDAS (priblokštas). Ką daryti? 

KESONIJA (paprastai). Iš pradžių, man rodos, reikia 
išnešti kūną. Jis per daug bjaurus! 

Herėja ir Lepidas paima kūną ir neša už kulisų 

LEPIDAS (Herėjai). Reikės greitai veikti. 

HERĖJA. Mūsų turėtų būti du šimtai. 

Įeina jaunasis Scipionas, pamatęs Kesoniją, nori išeiti 


Dvylikta scena 


KESONIJA. Eik Sen. 

JAUNASIS SCIPIONAS. Ko nori? 

KESONIJA. Prieik arčiau. (Paima jį už smakro ir žiūri į 
akis. Pauzė. Šaltai) Jis nužudė tavo tėvą? 

JAUNASIS SCIPIONAS. Taip. 

KESONIJA. Tu jo nekenti? 

JAUNASIS SCIPIONAS. Taip. 

KESONIJA. Tu nori jį nužudyti? 

JAUNASIS SCIPIONAS. Taip. 

KESONIJA (jį paleisdama). Kodėl man tą sakai? 

JAUNASIS SCIPIONAS. Todėl, kad nieko nebijau. Pa- 
daryti tam galą yra du būdai: jį nužudyti ar pačiam 
žūti. Be to, tu manęs neišduosi. 

KESONIJA. Teisingai, aš tavęs neišduosiu. Bet noriu 
tau kai ką pasakyti, tikriau, ne tau, o tam, ką tu turi 
savyje geriausio. 

JAUNASIS SCIPIONAS. Geriausia, ką turiu savyje - tai 
neapykanta. 

KESONIJA. Na, tai klausyk. Tie žodžiai, kuriuos noriu 
tau pasakyti, - ir paprasti, ir sudėtingi. Bet jeigu 
jie būtų gerai išklausyti, šiame pasaulyje padarytų 
vienintelį ir galutinį perversmą. 

JAUNASIS SCIPIONAS. Sakyk. 

KESONIJA. Neskubėk. Iš pradžių pagalvok apie per- 
kreiptą tėvo veidą, kai jam plėšė liežuvį. Pagalvok 
apie pilną kraujo burną ir kankinamo gyvulio riks- 
mą. 

JAUNASIS SCIPIONAS. Pagalvojau. 

KESONIJA. Dabar pagalvok apie Kaligulą. 

JAUNASIS SCIPIONAS (su begaline neapykanta). Pa- 
galvojau. 

KESONIJA. Dabar klausyk: pasistenk jį suprasti. 

Ji išeina palikdama suglumusį jaunąjį Scipioną. Įeina 

Helikonas 


Trylikta scena 


HELIKONAS. Kaligula grįžta: ar valgysite, poete? 

JAUNASIS SCIPIONAS. Helikonai! Padėk man. 

HELIKONAS. Tai pavojinga, mano balandėle. Be to, aš 
nesuprantu poezijos. 

JAUNASIS SCIPIONAS. Tu galėtum man padėti. Tu 
daug žinai. 

HELIKONAS. Aš žinau, kad laikas bėga ir kad reikia 
skubėti valgyt. Taip pat žinau, kad tu galėtum nužu- 
dyti Kaligulą... ir kad jis į tai kreivai nepažiūrėtų. 

Įeina Kaligula, Helikonas išeina 

Keturiolikta scena 


KALIGULA. O, čia tu! (Stabteli, tarsi nežinodamas, kaip 
elgtis) Seniai tave bemačiau. (Lėtai artindamasis 
prie jo) Ką tu veiki? Vis rašai? Ar gali man parodyti 
paskutines savo pjeses? 

JAUNASIS SCIPIONAS (taip pat jausdamasis nejaukiai, 
kankinamas neapykantos ir pačiam nežinomo jaus- 
mo). Aš rašau eilėraščius, Cezari. 

KALIGULA. Apie ką? 

JAUNASIS SCIPIONAS. Nežinau, Cezari. Turbūt apie 
gamtą. 

KALIGULA (pasijutęs laisviau). Gera tema. Ir plati. 
Kaip tave veikia gamta? 

JAU NASIS SCIPIONAS (atitokęs, ironiškai ir kandžiai). 
Ji mane sutaiko su nebūtimi, Cezari. 

KALIGULA. A! O kaip tu manai, ar ji galėtų mane 
sutaikyti su būtimi? 

JAUNASIS SCIPIONAS (tokiu pat tonu). O! Ji yra išgy- 
džiusi ir skaudesnes žaizdas. 

KALIGULA (su keistu paprastumu). Žaizdas? Tą žodį 
tu pasakei piktai. Ar todėl, kad nužudžiau tavo tėvą? 
Bet kad žinotum, koks taiklus šis žodis! Žaizdos! 
(Keisdamas toną) Tik neapykanta padaro žmones 
protingus. 

JAUNASIS SCIPIONAS (įsitempęs). Aš atsakiau į tavo 
klausimą apie gamtą. 

Kaligula atsisėda, žiūri į Scipioną, paskui staiga griebia 

jį už rankų ir stipriai patraukia prie savo kojų. Delnais 

suima jo veidą 

KALIGULA. Padeklamuok man savo eilėraštį. 

JAUNASIS SCIPIONAS. Ne, prašau tave, Cezari. 

KALIGULA. Kodėl? 

JAUNASIS SCIPIONAS. Neturiu pasiėmęs. 

KALIGULA. Negi neprisimeni? 

JAUNASIS SCIPIONAS. Ne. 

KALIGULA. Na, nors pasakyk, apie ką jis. 

JAUNASIS SCIPIONAS (vis dar įsitempęs ir tarsi su 
gailesčiu). Ten rašoma... 

KALIGULA. Apie ką? 

JAUNASIS SCIPIONAS. Ne, aš nežinau... 

KALIGULA. Pabandyk... 

JAUNASIS SCIPIONAS. Ten rašoma apie savotišką že- 
mės susitaikymą... 

KALIGULA (mąstydamas, susidomėjęs). Su tuo, kad ji 
mindoma. 

JAUNASIS SCIPIONAS (iš nuostabos sudvejojęs). Taip, 
maždaug taip... 

KALIGULA. Toliau. 

JAUNASIS SCIPIONAS. Taip pat apie Romos kalvų 
liniją ir tą trumpą, jaudinančią ramybę, kurią atneša 
vakaras... 

KALIGULA. Apie čiurlių čirenimą žydrame danguje. 

JAUNASIS SCIPIONAS (pamažu įsitraukdamas). Taip, 
ir apie tai. 

KALIGULA. Apie ką? 

JAUNASIS SCIPIONAS. Apie tą paslaptingą valandėlę, 
kai dangus, dar nuauksintas saulės, staiga apsiver- 
čia ir vienu mirksniu mums parodo kitą savo pusę, 
nusėtą mirgančiom zvaigzdém. 

KALIGULA. Apie dūmų, medžių ir vandens kvapą, 
kuris tada kyla nuo žemės į naktį. 

JAUNASIS SCIPIONAS (įsijautęs). Čirškia cikados ir 
slūgsta kaitra, loja šunys, darda paskutiniai vežimai, 
skamba kaimiečių balsai... 

KALIGULA. O kelius kloja pistacijy ir alyvmedžių še- 
šėliai... 

JAUNASIS SCIPIONAS. Taip, taip. Tikrai taip! Bet kaip 
tu atspėjai? 

KALIGULA (glausdamas prie savęs jaunąjį Scipiong). Ne- 
žinau. Gal todėl, kad abu mėgstame tas pačias tiesas. 

JAUNASIS SCIPIONAS (drebėdamas paslepia galvą ant 
Kaligulos krūtinės). Ak, nesvarbu, nes viskas manyje 
pavirsta į meilę! 

KALIGULA (be paliovos jį glostydamas). Tai būdinga 
kilnioms širdims, Scipionai. Kad aš galėčiau patirti 
tokį taurumą! Bet aš per daug pažįstu savo aistrą 
gyvenimui, ji nepasitenkins gamta. Tu to negali su- 
prasti. Tu esi iš kito pasaulio. Tu tyras gėryje, kaip 
aš esu tyras blogyje. 

JAUNASIS SCIPIONAS. Aš tai suprantu. 

KALIGULA. Ne. Kažkas yra manyje - tas tylos eže- 
ras, supuvusios žolės. (Staiga keisdamas toną) Tavo 
eilėraštis tikriausiai labai gražus. Bet jeigu tu nori 
išgirsti mano nuomonę... 

JAUNASIS SCIPIONAS (tokiu pat tonu). Taip. 

KALIGULA. Jam trūksta kraujo. 

Scipionas staiga atšlyja ir su siaubu žiūri į Kaligulą. 

Traukdamasis dusliu balsu sako Kaligulai, įdėmiai žvelg- 

damas į jį 

JAUNASIS SCIPIONAS. O pabaisa, šlykšti pabaisa! Tu 
vaidinai. Tu dabar vaidinai, ar ne? Ir esi patenkintas 
savimi? 

KALIGULA (šiek tiek liūdnai). Tavo žodžiai turi tiesos. 
Aš vaidinau. 

JAUNASIS SCIPIONAS (tokiu pat tonu). Kokia niekšiška 
ir kruvina turi būti tavo širdis! O koks didelis blogis 
ir neapykanta turi tave kankinti! 

KALIGULA (švelniai). Dabar patylėk. 

JAUNASIS SCIPIONAS. Kaip man tavęs gaila ir kaip 
aš tavęs nekenčiu! 

KALIGULA (piktai). Nutilk. 

JAUNASIS SCIPIONAS. Ir koks vienišas tu turi jaus- 
tis! 

KALIGULA (įniršęs puola prie jo, griebia už apykaklės 
ir purto). Vienišas! Ar tuesi patyręs vienatvę? Poetų 
ir bejėgių vienatvę? O aš? Kokią vienatvę galėčiau 
patirti? Ne, tu nežinai, kad žmogus niekada nėra 
vienišas! Mus visur lydi ir slegia ateities ir praeities 
našta! Visi nužudytieji su mumis. Jeigu būtų tik jie 
vieni, dar pusė bėdos. Bet dar yra tie, kuriuos mylėjo- 
me, kurių nemylėjome ir kurie mus mylėjo, dar grau- 
žatis, troškimai, apmaudas, švelnumas, ištvirkėlės ir 
visi dievai. (Paleidžia jį ir žengia atgal į savo vietą) 
Vienišas! O, jeigu vietoj savo vienatvės, apnuodytos 
tieka pamėklių, aš galėčiau patirti tikrąją vienatvę, 
pajusti tylą ir medžio virpulį! (Atsisėda ir su staigiu 
nuovargiu) Vienatvė! O ne, Scipionai. Ją drumsčia 
dantų griežimas, netilstantis triukšmas ir paklaikę 
šūksmai. Ir šalia moterų, kurias glamonėju, kai mus 
apsiaučia naktis ir kai, atitolęs nuo galiausiai paten- 
kinto savo kūno, tariuosi juntąs, jog dalelė mano esy- 
bės atsiduria tarp gyvenimo ir mirties, - ir tada visą 

mano vienatvę užplūsta gaižus malonumo kvapas iš 
pažastų moters, tebeglūdinčios prie manęs. 

Jis atrodo išsekęs. Ilga tyla. Jaunasis Scipionas, užėjęs 

Kaligulai už nugaros, dvejodamas prisiartina. Jis ištiesia 

ranką ir uždeda Kaligulai ant peties. Kaligula neatsisuk- 

damas uždeda ant jos savąją 

JAUNASIS SCIPIONAS. Visi žmonės turi širdies pa- 
guodą. Tai padeda jiems gyventi. Ir kai jaučiasi labai 
pavargę, ją prisimena. 

KALIGULA. Teisybė, Scipionai. 

JAUNASIS SCIPIONAS. Ar tavo gyvenime nėra nieko 
panašaus, kas išspaustų ašaras, palengvintų sielą? 

KALIGULA. O taip, yra. 

JAUNASIS SCIPIONAS. Kas gi? 

KALIGULA (lėtai). Panieka. 


UZDANGA 

Pirma scena 


Dar nepakilus uždangai, girdėti cimboly ir būgno garsai. 
Uždangai prasiskleidus, scenoje - savotiškas balaganinio 
mugės vaidinimo vaizdas. Centre - drapiruotė, prieš 
kurią ant nedidelės estrados stovi Helikonas ir Keso- 
nija. Iš abiejų pusių cimbolininkai. Krėsluose nugara į 
žiūrovus sėdi keletas patricijų ir jaunasis Scipionas 


HELIKONAS (tokiu tonu kaip mugės vaidinimo). Ei, visi 
skubėkite čia! (Cimbolai) Dievai dar kartą nusilei- 
do ant žemės. Gajus, Cezaris ir dievas, pramintas 
Kaligula, jiems davė žmogišką pavidalą. Eikite šen, 
vargšai mirtingieji, tuoj pamatysite šventą stebuklą. 
Per ypatingą dievų malonę, suteiktą palaimintam 
Kaligulos viešpatavimui, jūs išvysite dieviškąsias 
paslaptis. 

Cimbolai 

KESONIJA. Prieikite arčiau, ponai! Mokėkite obolą ir 
žiūrėkite. Dangiškoji misterija šiandien prieinama 
kiekvieno kišenei. 

Cimbolai 

HELIKONAS. Olimpas ir jo užkulisiai, jo intrigos, šle- 
petės ir ašaros. Skubėkite! Skubėkite! Pamatysite visą 
tiesą apie savo dievus! 

Cimbolai 

KESONIJA. Mokėkite obolą ir gėrėkitės. Prieikite ar- 
čiau, ponai. Tuoj prasidės vaidinimas. 

Cimbolai. Vergai neša į estradą įvairius daiktus 

HELIKONAS. Įspūdingai atkurta tiesa, neturintis sau 
lygaus pastatymas. Didingos dieviškosios galybės 
dekoracijos, atgabentos į žemę, ilgas ir sensacin- 
gas atrakcionas, žaibai (vergai uždega graikiškąsias 
ugnis), griaustinis (ridenama pridėta akmenų stati- 
nė), iškilmingas paties likimo pasirodymas. Eikite 
šen ir žiūrėkite! 

Jis atitraukia drapiruotę, ir ant pjedestalo visi pamato 

Kaligulą, komiškai persirengusį Venera 

KALIGULA (maloniai). Šiandieną aš esu Venera. 

KESONIJA. Garbinimas prasideda. Klaupkitės (visi, 
išskyrus Scipiong, puola ant kelių) ir paskui mane 
kartokite maldą Kaligulai-Venerai: 

„Skausmo ir šokių deive...“ 

PATRICIJAI. „Skausmo ir šokių deive...“ 

KESONIJA. „Bangų pagimdyta, aitri ir lipni nuo drus- 
kos ir putų...“ 

PATRICIJAI. „Bangų pagimdyta, aitri ir lipni nuo drus- 
kos ir putų...“ 

KESONIJA. „Tu esi juokas ir liūdesys...“ 

PATRICIJAI. „Tu esi juokas ir liūdesys...“ 

KESONIJA. „...pagieža ir įkvėpimas...“ 

PATRICIJAI. „...pagieža ir įkvėpimas...“ 


55 


Albert Camus 


KESONIJA. „Išmokyk mus abejingumo, kuris atgaivina 
meilės aistrą...“ 

PATRICIJAI. „Išmokyk mus abejingumo, kuris atgai- 
vina meilės aistrą...“ 

KESONIJA. „Išaiškink mums pasaulio tiesą, nes šis 
pasaulis jos nebeturi...“ 

PATRICIJAI. „Išaiškink mums pasaulio tiesą, nes šis 
pasaulis jos nebeturi...“ 

KESONIJA. „Ir duok mums jėgų gyventi, kaip moko ši 
didžioji tiesa...“ 

PATRICIJAI. „Ir duok mums jėgų gyventi, kaip moko 
ši didžioji tiesa...“ 

KESONIJA. Pauzė! 

PATRICIJAI. Pauzė! 

KESONIJA (kalba toliau). „Apipilk mus savo dovano- 
mis, mūsų veidams suteik nešališko žiaurumo ir 
neapykantos; išskėsk virš mūsų rankas, pilnas gėlių 
ir mirties“. 

PATRICIJAI. „...rankas, pilnas gėlių ir mirties“. 

KESONIJA. „Pašauk paklydusius savo vaikus. Priimk 
juos į savo prieglobstį, kur nesiekia abejinga ir skaus- 
minga tavo meilė. Duok mums savo aistras be objek- 
to, savo skausmus be priežasties ir džiaugsmus be 
ateities...“ 

PATRICIJAL. „...ir džiaugsmus be ateities...“ 

KESONIJA (labai garsiai). „Tu tokia tuščia ir karšta, 
nežmoniška, bet tokia žemiška, pagirdyk mus savo 
vynu, kad taptume tau lygūs, ir pasotink mus visam 
laikui savo juodoje ir rūsčioje širdyje“. 

PATRICIJAI. „Pagirdyk mus savo vynu, kad taptume 
tau lygūs, ir pasotink mus visam laikui savo juodoje 
ir rūsčioje širdyje“. 

Kai patricijai ištaria paskutinę frazę, Kaligula, iki šiol bu- 
vęs nejudrus, nusipurto ir prabyla griausmingu balsu 
KALIGULA. Gerai, mano vaikai, jūsų malda bus iš- 
klausyta. 
Jis atsisėda turkiškai ant pjedestalo. Po vieną patricijai 
atsiklaupia, sumoka obolą ir prieš išeidami išsirikiuoja 
dešinėje. Paskutinysis pasitraukia, iš susijaudinimo už- 
miršęs susimokėti. Kaligula ūmai pašoka 
Ei! Ei! Grįžk atgal, mano berniuk. Gerai, kad garbi- 
nai, bet kai užmokėsi, bus dar geriau. Dėkui. Puiku. 
Jei dievai neturėtų kitų turtų, tik mirtingųjų meilę, 
būtų tokie pat skurdžiai kaip vargšas Kaligula. O 
dabar, ponai, galite eiti ir visam miestui papasakoti 
apie nuostabų stebuklą, kuriame jums buvo leista 
dalyvauti: jūs matėte Venerą, matėte, taip sakant, 
kūno akimis, ir Venera jums kalbėjo. Eikite, ponai. 
Patricijai pajuda 
Valandėlę! Išeikite kairiuoju koridorium. Dešinia- 
jame aš pastačiau sargybinius, kad jus nužudytų. 
Patricijai išeina baisiai skubėdami ir truputį pakrikai. 
Vergai ir muzikantai dingsta 


Antra scena 


Helikonas grūmoja pirštu Scipionui 


HELIKONAS. Scipionai, tu vėl elgeisi kaip anarchistas. 

SCIPIONAS (Kaligulai). Tu piktžodžiavai, Gajau. 

HELIKONAS. Ką tuo nori pasakyti? 

SCIPIONAS. Paskandinai kraujyje žemę, o dabar terši 
dangų. 

HELIKONAS. Šis jaunuolis mėgsta skambius žodžius. 
(Eina gultis ant sofos) 

KESONIJA (labai ramiai). Kaip tu šneki, mano vaikeli: 
šiuo metu Romoje žmonės miršta dėl daug papras- 
tesnių kalbų. 

SCIPIONAS. Aš nusprendžiau sakyti Gajui teisybę. 

KESONIJA. Na, Kaligula, štai ko trūksta tavo viešpata- 
vimui - aukštos moralės! 

KALIGULA (susidomėjęs). Tu tiki dievus, Scipionai? 

SCIPIONAS. Ne. 

KALIGULA. Tada aš tavęs nesuprantu: kodėl iškart 
kalbi apie piktžodžiavimą? 

SCIPIONAS. Aš galiu ką nors neigti, visai nenorėdamas 
paniekinti arba kitiems atimti teisę tikėti. 

KALIGULA. O, tai kuklu, tikrai kuklu! Brangusis Sci- 
pionai, aš patenkintas, kad tu toks. Ir pavydžiu, 
tu Žinai... Nes tai vienintelis jausmas, kurio galbūt 
niekada nepatirsiu. 

SCIPIONAS. Tu pavydi ne man, o patiems dievams. 

KALIGULA. Jeigu nori, tai liks didžiausia mano vieš- 
patavimo paslaptis. Šiandieną man rasi ir galima 
prikišti tik tai, kad dar netoli tenuėjau galybės ir 
laisvės keliu. Žmogų, kuris mėgsta valdžią, varžybos 
su dievais erzina. Aš jas panaikinau. Tiems iliuzi- 
niams dievams įrodžiau, kad panorėjęs žmogus gali 
be jokio mokslo verstis juokingu jų amatu. 

SCIPIONAS. Tai piktžodžiavimas, Gajau. 

HELIKONAS. Ne, Scipionai, tai įžvalgumas: Aš supra- 
tau, kad yra tik vienas būdas susilyginti su dievais: 
būti tokiam pat žiauriam kaip jie. 

SCIPIONAS. Būti tironu. 

KALIGULA. O kas yra tironas? 

SCIPIONAS. Akla siela. 

KALIGULA. Ne, Scipionai. Tironas - tai žmogus, ku- 
ris paaukoja tautas savo idėjoms arba ambicijai. Aš 
neturiu idėjų, o dėl garbės ir valdžios - taip pat 
nebeturiu ko siekti. Naudojuosi valdžia kaip kom- 
pensacija. 

SCIPIONAS. Kam? 

KALIGULA. Kvailybei ir dievų neapykantai. 

SCIPIONAS. Neapykanta negalima kompensuoti neapy- 
kantos. Valdžia - ne išeitis. Aš žinau tik vieną būdą, 
kaip panaikinti pasaulio prieštaravimus. 

KALIGULA. Kokį? 

SCIPIONAS. Skurdą. 

KALIGULA (tvarkydamasis kojų nagus). Reikės man 
ir jį išbandyti. 

SCIPIONAS. Iki to laiko daug žmonių išmirs aplink 
tave. 

KALIGULA. Labai mažai, Scipionai, iš tiesų. Ar tu žinai, 
kiek karų aš atsisakiau? 

SCIPIONAS. Ne. 

KALIGULA. Trijų. O žinai kodėl? 

SCIPIONAS. Todėl, kad tau nusispjaut į Romos didybę. 

KALIGULA. Ne, todėl, kad branginu žmogaus gy- 
vybę. 

SCIPIONAS. Juokiesi iš manęs, Gajau. 

KALIGULA. Ar bent jau ji man brangesnė už pergalės 
idealą. Bet, teisybė, vertinu ją ne daugiau kaip savo 
paties gyvybę. Ir jeigu man lengva žudyti, tai todėl, 
kad pačiam nesunku mirti. Ne, kuo daugiau galvoju, 
tuo labiau įsitikinu, kad aš ne tironas. 

SCIPIONAS. Kas mums iš to, jeigu mes mokame tiek 
pat brangiai, tarsi tu būtum tironas. 

KALIGULA (truputį nekantriai). Jeigu mokėtum skai- 
čiuoti, žinotum, kad menkiausias karas, pradėtas 
protingo tirono, jums kainuotų tūkstantį kartų bran- 
giau negu mano fantazijos ir įgeidžiai. 

SCIPIONAS. Tačiau tai bent būtų protinga, o juk svar- 
biausia - suprasti. 

KALIGULA. Likimo nesuprasi, štai kodėl aš pats ir 
lemiu. Aš prisiėmiau kvailą ir keistą dievų veidą. 
Tavo bičiuliai ką tik išmoko jį garbinti. 

SCIPIONAS. Tai piktžodžiavimas, Gajau. 

KALIGULA. Ne, Scipionai, tai teatro menas! Visų šių 
žmonių klaida - kad jie nepakankamai tiki teatru. 
Kitaip jie žinotų, kad kiekvienam leista vaidinti 
dangiškąsias tragedijas ir tapti dievu. Užtenka turėti 
kietą širdį. 

SCIPIONAS. Gal ir taip, Gajau. Bet jei tai tiesa, man 
rodos, tu padarei viską, kad vieną dieną aplink tave 
sukiltų legionai žmogiškų dievų, tokių pat negai- 
lestingų, ir akimoju paskandintų kraujyje tavo die- 
vybę. 

KESONIJA. Scipionai! 

KALIGULA (aiškiu ir griežtu balsu). Tegul, Kesonija. 
Tu gerai pasakei, Scipionai: aš padariau viską. Man 
sunku įsivaizduoti tą dieną, apie kurią tu kalbi. Bet 
kartais aš ją matau sapne. Ir iš tikrųjų veiduose, kurie 
tada iškyla iš nakties gūdumos, neapykantos ir neri- 
mo iškreiptuose jų bruožuose aš susižavėjęs atpažįstu 
tą vienintelį dievą, kurį garbinau šiame pasaulyje: 

varganą ar bailų kaip Žmogaus širdis. (Suirzęs) O 
dabar išeik. Tu per daug pasakei. (Kitu tonu) Aš dar 
turiu nusidažyti kojų nagus. Tai skubu. 
Visi išeina, išskyrus Helikoną, kuris vaikščioja aplink 
Kaligulą, susirūpinusį savo kojomis 


Trečia scena 


KALIGULA. Helikonai! 

HELIKONAS. Ką? 

KALIGULA. Kaip tavo darbas? 

HELIKONAS. Koks darbas? 

KALIGULA. Nagi... mėnulis! 

HELIKONAS. Juda į priekį. Tik reikia kantrybės. Bet 
aš norėčiau su tavimi pasikalbėti. 

KALIGULA. Kantrybės man galbūt užtektų, bet nedaug 
turiu laiko. Reikia skubėti, Helikonai. 

HELIKONAS. Aš tau sakiau, kad padarysiu kaip gali- 
ma geriau. Bet dabar noriu tau pasakyti nemalonų 
dalyką. 

KALIGULA (tarsi neišgirdęs). Žinok, kad aš jį jau tu- 
rėjau. 

HELIKONAS. Ką? 

KALIGULA. Mėnulį. 

HELIKONAS. Taip, suprantama. Bet ar žinai, kad prieš 
tave ruošiamas sąmokslas? 

KALIGULA. Vis dėlto aš jį turėjau. Teisybė, tik du ar 
tris kartus. Tačiau turėjau. 

HELIKONAS. Jau seniai aš bandau su tavimi pasikal- 
bėti. 

KALIGULA. Tai buvo praėjusią vasarą. Aš žiūrėjau į 
jį ir glosčiau ant sodo kolonų, ir jis mane pagaliau 
suprato. 

HELIKONAS. Meskime šį žaidimą, Gajau. Nors tu ne- 
nori klausytis, mano pareiga pasikalbėti su tavim. 
Jeigu nesiklausysi, tau bus blogiau. 

KALIGULA (vis dar raudonai dažydamasis kojų nagus). 
Prastas lakas. Bet pakalbėkime apie mėnulį: buvo 
graži rugpjūčio naktis. (Helikonas su apmaudu nu- 
sigrezia ir tyli sustingęs) Jis keletą kartų pasikeitė. 
Aš jau buvau atsigulęs. Patekėjo virš horizonto vi- 
sas kruvinas. Paskui pradėjo kilti, vis lengviau, vis 
greičiau. Kuo aukščiau kilo, tuo darėsi blyškesnis. 
Pasidarė balsvas kaip ežero paviršius žvaigždėtą 
vidurnaktį. Tada atėjo karštas, švelnus, lengvas ir 
nuogas. Peržengė kambario slenkstį, lėtai, bet ryž- 
tingai prisiartino prie mano lovos ir užliejo mane 
savo šypsena ir spindesiu. Iš tikrųjų šis lakas prastas. 
Na matai, Helikonai, nesigirdamas galiu sakyti, kad 
aš jį turėjau. 

HELIKONAS. Ar tu nori manęs išklausyti ir sužinoti, 
kas tau gresia? 

KALIGULA (nustojęs dažyti įdėmiai žiūri į jį). Aš noriu 
tik mėnulio, Helikonai. Žinau, kad mane nužudys. 
Bet aš dar nepasinaudojau viskuo, dėl ko gyvenu. 
Štai kodėl ir noriu mėnulio. Ir tu man nesirodyk čia 
daugiau be jo. 

HELIKONAS. Tada aš atliksiu savo pareigą ir tau pa- 
sakysiu, ką turiu pasakyti. Prieš tave ruošiamas 
sąmokslas. Vadas - Herėja. Man į rankas pateko 

lentelė, tu iš jos viską sužinosi. Aš ją padedu čia. 
(Padeda lentelę ant vieno krėslo ir pasitraukia) 
KALIGULA. Kur tu eini, Helikonai? 
HELIKONAS (tarpduryje). Ieškoti tau mėnulio. 


Ketvirta scena 


Tylus barbenimas į priešingas duris. Kaligula staigiai 

atsigręžia ir pamato senąjį patricijų 

SENASIS PATRICIJUS (neryžtingai). Galima, Gajau? 

KALIGULA (nekantriai). Įeik! (Žiūrėdamas į jį) Na, 
mano gražuole, atėjai vėl pasižiūrėti Veneros? 

SENASIS PATRICIJUS. Ne, ne dėl to. Cit! O, atsiprašau, 
Gajau... aš noriu pasakyti... Tu žinai, kad aš tave labai 
myliu... be to, aš tik prašau, kad man leistum ramiai 
pabaigti savo amZelj... 

KALIGULA. Na, greičiau, greičiau! 

SENASIS PATRICIJUS. Taip. Pagaliau... (Labai greitai) 
Tai labai rimta, štai ir viskas. 

KALIGULA. Ne, nerimta. 

SENASIS PATRICIJUS. Kas, Gajau? 

KALIGULA. Bet apie ką mes kalbame, mano meile? 

SENASIS PATRICIJUS (žvalgydamasis aplinkui). Apie... 
(Kankinasi, paskui greitai išpyškina) Prieš tave są- 
mokslas... 

KALIGULA. Na matai, kaip ir sakiau, tai visai ne- 
rimta. 

SENASIS PATRICIJUS. Gajau, jie nori tave nužudyti. 

KALIGULA (prieina prie jo ir suima už pečių). Ar žinai, 
kodėl aš tavim negaliu patikėti? 

SENASIS PATRICIJUS (pridėjęs ranką prie širdies). Pri- 
siekiu visais dievais, Gajau... 

KALIGULA (švelniai, stumdamas jį pamažėle durų link). 
Neprisiekinėk, jokiu būdu neprisiekinėk. Geriau pa- 
klausyk. Jeigu tai, ką tu sakai, būtų tiesa, aš turėčiau 
manyti, kad tu išduodi savo draugus, ar ne? 

SENASIS PATRICIJUS (truputį sutrikęs). Gajau, mano 
meilė tau... 

KALIGULA (tokiu pačiu tonu). Todėl ir negaliu tuo 
patikėti. Aš taip nekenčiu niekšiškumo, kad niekada 
negalėčiau susilaikyti nenužudęs išdaviko. Aš tave 
puikiai pažįstu. Ir suprantu, kad tu tikrai nenorėsi 
nei išduoti, nei mirti. 

SENASIS PATRICIJUS. Tikrai, Gajau, tikrai! 

KALIGULA. Taigi matai, aš turėjau pagrindo tavimi 
netikėti. Tu juk ne niekšas, tiesa? 

SENASIS PATRICIJUS. O ne! 

KALIGULA. Ir ne išdavikas? 

SENASIS PATRICIJUS. Kam dar klausi, Gajau? 

KALIGULA. Vadinasi, sąmokslo nėra, prisipažink, tu 
pajuokavai? 

SENASIS PATRICIJUS (persimaines). Pajuokavau, pa- 
juokavau... 

KALIGULA. Ir, aišku, niekas nenori manęs nužudyti? 

SENASIS PATRICIJUS. Niekas, žinoma, niekas. 

KALIGULA (iš pradžių tankiai, paskui lėtai kvėpuoda- 
mas). Tada dink, mano gražuole. Garbingas vyras - 
toks retas gyvūnas šiame pasaulyje, kad aš negalė- 
čiau ilgai tverti jį matydamas. Noriu likti vienas ir 
pasimėgauti šia nepaprasta akimirka. 

Penkta scena 


Kaligula iš savo vietos valandėlę žiūri į lentelę. Paskui 
pagriebia ją ir skaito. Ima tankiai kvėpuoti ir pašaukia 
sargybinį 


KALIGULA. Atvesk Herėją. (Sargybinis apsisuka eiti) 
Palauk. (Sargybinis sustoja) Elkis pagarbiai. 

Sargybinis išeina. Kaligula vaikščioja pirmyn ir atgal. 

Paskui prieina prie veidrodžio 
Tu nusprendei būti logiškas, kvaily. Bet pagalvok, 
prie ko tai prives. (Ironiškai) Kai tau atneš mėnulį, 
viskas pasikeis, ar ne? Visa, kas neįmanoma, pa- 
sidarys įmanoma ir tuo pat metu akimoju viskas 
persimainys. O kodėl gi ne, Kaligula? Ką gali žinoti? 
(Dairosi) Įdomu, kad aplink mane vis mažiau ir 
mažiau žmonių. (Veidrodžiui, dusliu balsu) Per daug 
mirčių, per daug mirčių, todėl ir darosi tuščia. Net 
jeigu man atneštų mėnulį, aš nebegalėčiau grįžti 
atgal. Net jeigu mirusieji vėl suvirpėtų nuo saulės 
glamonės, žmogžudystės dėl to neišnyktų Žemėje. 
(Piktai) Logikos, Kaligula, laikykis logikos. Valdyk 
ir visko atsižadėk. Ne, kelio atgal nėra, reikia eiti 
pirmyn iki pat galo! 

Įeina Herėja 


Šešta scena 


Kaligula truputį atsilošęs sėdi savo krėsle. Susisiautęs 
apsiaustu. Atrodo išvargęs l 

HERĖJA. Tu mane kvietei, Gajau? 

KALIGULA (silpnu balsu). Taip, Herėja. Sargybiniai! 
Šviesos! 

Tyla 

HERĖJA. Tu man turi ką nors svarbaus pasakyti? 

KALIGULA. Ne, Herėja. 

Tyla 

HEREJA (truputį suirzes). Aš tau tikrai reikalingas? 

KALIGULA. Tikrai, Herėja. 

Vėl kurį laiką tyla 
(Staiga skubiai) O, atleisk man. Aš esu išsiblaškęs ir 
nemandagiai tave priimu. Sėsk ir draugiškai pasi- 
šnekėsim. Man reikia pasikalbėti su protingu žmo- 
gumi. 

Herėja atsisėda 
(Natūraliai, atrodo, pirmą kartą nuo pjesės pradžios) 
Herėja, ar tu tiki, kad du žmonės, lygūs savo dvasia 
ir didybe, gali bent kartą gyvenime iš širdies pasi- 
kalbėti, tarsi būtų nuogi vienas prieš kitą, nusimetę 
prietarus, asmeninius interesus ir melą, kuriuo gy- 
vena? 

HERĖJA. Manau, kad tai įmanoma, Gajau. Bet man 
atrodo, tu nesugebėsi. 

KALIGULA. Tavo tiesa. Aš tik norėjau sužinoti, ar tu 
taip pat galvoji kaip aš. Ką gi, užsidėkime kaukes. 
Meluokime. Kaukimės žodžiais lyg ginklais, apsista- 
tę sargyba. Herėja, kodėl tu manęs nemyli? 

HERĖJA. Todėl, kad tu neturi nieko patrauklaus, Gajau. 
Todėl, kad mylėti neįsakysi. Taip pat dėl to, kad aš 
tave per daug gerai suprantu ir kad negali žmogus 
mylėti to, ką stengiesi pats savyje paslėpti. 

KALIGULA. Kodėl manęs nekenti? 

HERĖJA. Čia tu apsirinki, Gajau. Neapykantos aš tau 
nejaučiu. Taip, aš laikau tave pavojingu ir žiauriu, 
egoistu ir garbėtroška. Bet negaliu tavęs neapkęsti, 
nes matau, kad nesi laimingas. Ir negaliu tavęs nie- 
kinti, nes žinau, kad tu ne niekšas. 

KALIGULA. Tai kodėl nori mane nužudyti? 

HERĖJA. Jau sakiau: laikau tave pavojingu. O man 
patinka ir reikia būti saugiam. Dauguma žmonių 
tokie kaip aš. Jie nesugeba gyventi pasaulyje, kur 
keisčiausia mintis gali bemat įsirėžti tikrovėn - ir 
dažniausiai įsirėžia kaip peilis į širdį. Aš taip pat 
nenoriu gyventi tokiame pasaulyje. Man jau geriau 
laikytis savo kelio. 

KALIGULA. Saugumas ir logika - nesuderinami da- 
lykai. 

HERĖJA. Iš tiesų. Tai nelogiška, bet sveika. 

KALIGULA. Kalbėk toliau. 

HERĖJA. Neturiu ko daugiau pasakyti. Nenoriu laikytis 
tavo logikos. Mano supratimas apie žmogaus parei- 
gas kitoks. Žinau, kad didžiuma tavo valdinių galvoja 
kaip aš. Tu visiems kliudai. Natūralu yra norėti, kad 
tavęs nebebūtų. 

KALIGULA. Tai labai aišku ir labai teisinga. Daugeliui 
atrodytų net akivaizdu. Bet ne tau. Tu protingas, o 
protas arba neigiamas, arba už jį brangiai moka- 
ma. Aš moku. O tu, kodėl tu jo neneigi ir nenori 
mokėti? 

HERĖJA. Todėl, kad noriu gyventi ir būti laimingas. O 
nei vieno, nei kito nepasieksi, jeigu absurdiškai lai- 
kysies logikos. Aš kaip visi žmonės. Kad jausčiausi 

laisvas, kartais linkiu mirties tiems, kuriuos myliu, 
geidžiu moters, kurios draudžia geisti šeimos ar 
draugystės įstatymai. Taigi, galvojant logiškai, tu- 
rėčiau žudyti arba apgaudinėti. Bet šitos neaiškios 
mintys, man regis, bereikšmės. Jeigu visi stengtųsi 
jas realizuoti, mes nebegalėtume nei gyventi, nei 
būti laimingi. O tik šitai man svarbu. 

KALIGULA. Vadinasi, turi kažkokią aukštesnę idėją? 

HERĖJA. Aš manau, kad vieni poelgiai būna kilnesni 
už kitus. 

KALIGULA. O aš manau, kad visi vienodi. 

HERĖJA. Aš tai žinau, Gajau, todėl ir nejaučiu tau ne- 
apykantos. Bet tu kliudai ir turi išnykti. 

KALIGULA. Tai labai teisinga. Bet kodėl tai man sakai 
ir rizikuoji gyvybe? 

HERĖJA. Todėl, kad mane pakeis kiti, ir todėl, kad 
nemėgstu meluoti. 

Tyla 

KALIGULA. Herėja! 

HERĖJA. Klausau, Gajau. 

KALIGULA. Ar tu tiki, kad du žmonės, lygūs savo 
dvasia ir didybe, gali bent kartą gyvenime iš širdies 
pasikalbėti? | 

HERĖJA. Man atrodo, kad mes ką tik tą ir padarėme. 

KALIGULA. Taip, Herėja. O tu manei, kad aš nesuge- 
bėsiu. 

HERĖJA. Aš suklydau, Gajau, prisipažįstu, ir tau dėkoju. 
Dabar laukiu tavo nuosprendžio. 

KALIGULA (išsiblaškęs). Mano nuosprendžio? A, tu 
nori pasakyti... (Išsitraukdamas iš po apsiausto len- 
telę) Tu žinai, kas čia, Herėja? 

HERĖJA. Žinojau, kad ją turi. 

KALIGULA (karštai). Taip, Herėja, ir tavo nuoširdumas 
buvo apsimestinis. Du žmonės nesikalbėjo iš širdies. 
Bet tai nieko nereiškia. Dabar mudu baigsime žaisti 
atvirumą ir vėl gyvensime po senovei. Bet dar paban- 
dyk suprasti, ką aš tau tuojau pasakysiu, kad galėtum 
tverti mano užgaules ir nuotaikas. Klausyk, Herėja. 
Ta lentelė - vienintelis įrodymas. 

HERĖJA. Aš einu, Gajau. Pavargau nuo to veidmai- 
ningo žaidimo. Per daug gerai jį žinau ir nebenoriu 
žaisti. 

KALIGULA (taip pat karštai ir dėmesingai). Pabūk dar. 
Tai įrodymas, ar ne? 

HERĖJA. Nemanau, kad nužudyti žmogui tau reikia 
įrodymų. 

KALIGULA. Teisingai. Bet vieną kartą noriu pasielgti 
priešingai. Tai niekam nekliudo. Taip gera kartais 
pačiam sau paprieštarauti. Tai ramina. O man reikia 
poilsio, Herėja. 

HERĖJA. Aš nesuprantu ir nemėgstu tokių komplika- 
cijų. 

KALIGULA. Aišku, Herėja. Tu sveikas žmogus. Ne- 
trokšti nieko nepaprasto! (Pratrūksta juoku) Tu nori 
gyventi ir būti laimingas. Tik tiek! 

HERĖJA. Man atrodo, geriau būtų, jeigu tuo ir baig- 
tume. 

KALIGULA. Dar ne. Truputį kantrybės! Žiūrėk, aš 
čia turiu tą įrodymą. Norėčiau manyti, kad be jo 
negaliu jūsų pasmerkti mirčiai. Tai mano idėja, ir 
tai mane ramina. Na, žiūrėk, kuo virsta įrodymai 

"imperatoriaus rankose. 

Jis prikiša lentelę prie žvakidės. Herėja prieina artyn. 

Juos skiria žvakidė. Lentelė tirpsta 
Matai, konspiratoriau. Ji tirpsta, ir, nykstant šiam 
įrodymui, tavo veide švinta nekaltybės aušra. Nuos- 
tabus ir tyras tavo veidas, Herėja. Kaip gražu būti 
nekaltam, kaip gražu! Žavėkis mano galybe. Net 
patys dievai negali grąžinti nekaltybės nenubaude. 
O tavo imperatoriui užtenka ugnies tau atleisti ir 
padrąsinti. Tęsk toliau, Herėja, ir įgyvendink tuos 
puikius savo samprotavimus, kuriuos man išdėstei. 
Tavo imperatorius laukia poilsio. Tai jo būdas gy- 
venti ir būti laimingam. 

Herėja apstulbęs žiūri į Kaligulą. Jis nežymiai mosteli 

ranka tarsi supratęs, praveria burną ir skubiai eina durų 

link. Kaligula tebelaiko virš liepsnos lentelę ir šypsoda- 

masis lydi Herėją akimis 


UZDANGA 

Pirma scena 


Scena apytamsė. Įeina Herėja ir Scipionas. Herėja eina 
dešinėn, paskui kairėn ir sugrįžta prie Scipiono 


SCIPIONAS (griežtu veidu). Ko nori iš manęs? 

HERĖJA. Laikas nelaukia. Reikia ryžtingai siekti už- 
sibrėžto tikslo. 

SCIPIONAS. Kas tau sakė, kad aš neryžtingas? 

HERĖJA. Vakar nebuvai mūsų susirinkime. 

SCIPIONAS (nusisukdamas). Tiesa, Herėja. 

HERĖJA. Scipionai, aš vyresnis už tave ir nesu pratęs 
prašyti pagalbos. Bet tu man iš tiesų reikalingas. 
Šiai žmogžudystei reikia garbingų vykdytojų. Tarp 
įžeistų puikybių ir niekingos baimės tik mudviejų 
motyvai tyri. Žinau, kad jeigu mus ir paliksi, nieko 
neišduosi. Bet tai nesvarbu. Aš noriu, kad tu būtum 
su mumis. 

SCIPIONAS. Aš tave suprantu. Bet patikėk - tikrai 
negaliu. 

HERĖJA. Vadinasi, tu su juo? 

SCIPIONAS. Ne. Bet negaliu eiti prieš jį. (Patylėjęs dus- 
liu balsu) Jeigu jį nužudyčiau, mano širdis būtų su 
juo. 

HERĖJA. Bet juk jis nužudė tavo tėvą! 

SCIPIONAS. Taip, nuo to viskas ir prasideda. Bet tuo 
ir baigiasi. 

HERĖJA. Jis neigia tai, ką tu pripažįsti, tyčiojasi iš to, 
ką tu garbini. 

SCIPIONAS. Tikrai taip, Herėja. Bet aš kažkuo panašus 
į jį. Ta pati ugnis degina mums širdį. 

HERĖJA. Esti akimirkų, kai reikia rinktis. Aš nuslopi- 
nau savyje viską, kuo galėčiau būti panašus į jį. 
SCIPIONAS. Aš negaliu rinktis, nes mane kankina ir 
tai, kas jį kankina. Aš viską suprantu - tai mano 

nelaimė. 

HERĖJA. Tai atvesk jį į protą. 

SCIPIONAS (šaukdamas). O, aš tave prašau, Herėja, 
man jau niekas niekada nebus protingas! 

Kurį laiką jie žiūri vienas į kitą 

HERĖJA (susijaudinęs, eidamas artyn prie Scipiono). 
Žinai, aš dar labiau jo neapkenčiu už tai, ką jis pa- 
darė iš tavęs! 

SCIPIONAS. Taip, jis mane išmokė reiklumo. 

HERĖJA. Ne, Scipionai, jis atėmė iš tavęs viltį. O atimti 
viltį iš jaunos sielos - tai didžiausias nusikaltimas iš 
visų, iki šiol padarytų. Iš tikro vien už tai galėčiau 
jį nužudyti su įtūžiu. 

Jis pasuka dury link. Įeina Helikonas 

Antra scena 


HELIKONAS. Aš tavęs ieškojau, Herėja. Kaligula. čia 
šaukia nedidelį draugišką susirinkimą. Turi jo pa- 
laukti. (Pasisuka į Scipioną) Bet tavęs, balandėli, jam 
nereikia. Tu gali eiti. 

SCIPIONAS (išeidamas pasisuka į Herėją). Herėja! 

HERĖJA (labai švelniai). Taip, Scipionai. 

SCIPIONAS. Pamėgink suprasti. 

HERĖJA (labai švelniai). Ne, Scipionai. 

Scipionas ir Helikonas išeina 


Trečia scena 


Ginklų žvangesys užkulisyje. Iš dešinės įeina du sargy- 
biniai, vesdami persigandusius senąjį ir pirmą pat- 
ricijus 


PIRMAS PATRICIJUS (sargybiniams, stengdamasis 
nutaisyti tvirtą balsą). Bet ko gi iš mūsų nori tokiu 
vėlyvu metu? 

SARGYBINIS. Sėsk ten. (Parodo į krėslus dešinėje) 

PIRMAS PATRICIJUS. Jeigu mus nori nužudyti kaip 
kitus, kam tiek ceremonijų? 

SARGYBINIS. Sėsk ten, senas asile. 

SENASIS PATRICIJUS. Sėskimės. Tas žmogus nieko 
nežino. Aišku kaip dieną. 

SARGYBINIS. Taip, mano gražuole, aišku kaip dieną. 

Sargybinis išeina 

PIRMAS PATRICIJUS. Reikėjo veikti greitai, aš tai 
žinojau. Dabar mūsų laukia kančios. 

Ketvirta scena 


HERĖJA (ramiai, sėsdamasis). Kas atsitiko? 

PIRMAS PATRICIJUS ir SENASIS PATRICIJUS (kartu). 
Sąmokslas atskleistas. 

HERĖJA. O toliau? 

SENASIS PATRICIJUS (drebėdamas). Kankinimai. 

HERĖJA (šaltai). Aš prisimenu, Kaligula vienam vagi- 
šiui vergui davė aštuoniasdešimt vieną tūkstantį ses- 
tercijų už tai, kad šis kankinamas neprisipažino. 

PIRMAS PATRICIJUS. Štai mums geras pavyzdys. 

HERĖJA. Tai rodo, kad jis mėgsta drąsą. Turėkite tai 
galvoje. (Senajam patricijui) Ar tu nustosi kada ka- 
lenęs dantimis? Bjauru klausytis! 

SENASIS PATRICIJUS. Tai kad... 

PIRMAS PATRICIJUS. Liaukitės. Mūsų gyvybei gresia 
pavojus. 

HERĖJA (visai ramiai). Ar žinote, kokie mėgstamiausi 
Kaligulos žodžiai? 

SENASIS PATRICIJUS (vos tramdydamas ašaras). Taip. 
Jis sako budeliui: „Žudyk lėtai, kad pajustų, jog 
miršta.“ 

HERĖJA. Ne, dar geriau. Po egzekucijos jis nusižio- 
vauja ir rimtai sako: „Labiausiai aš žaviuosi savo 
nejautrumu.“ 2 

PIRMAS PATRICIJUS. Girdite? 

Žvanga ginklai 

HERĖJA. Šie žodžiai rodo jo silpnumą. 

SENASIS PATRICIJUS. Ar tu nustosi kada filosofaves? 
Bjauru klausytis. 

Scenos gilumoje įeina vergas, nešinas ginklais, ir dailiai 
sudeda juos ant krėslo 
HERĖJA (jo nepastebėjęs). Bent jau pripažinkime, kad šis 
žmogus turi nenuginčijamos įtakos. Jis verčia mąsty- 
ti. Jis visus verčia mąstyti. Saugumo stoka - štai kas 
verčia mąstyti. Ir todėl jo visi taip nekenčia. 
SENASIS PATRICIJUS (drebėdamas). Žiūrėk. 
HERĖJA (pamatęs ginklus, truputį pasikeitusiu balsu). 
Tu galbūt neklydai. 
PIRMAS PATRICIJUS. Reikėjo greitai veikti. Mes per 
ilgai laukėme. 
HERĖJA. Taip. Šita pamoka truputį per vėlai. 
SENASIS PATRICIJUS. Bet tai beprotybė. Aš nenoriu 
mirti. 
Jis atsistoja ir nori pabėgti. Pasirodo du sargybiniai, 
kerta jam antausį ir jėga sulaiko. Pirmas patricijus su- 
sigūžia krėsle. Herėja kažką sumurma. Staiga gilumoje 
pasigirsta keista, šaiži, tranki sistry ir cimboly muzika. 
Patricijai tyli ir žvalgosi. Kaligula trumpa šokėjos suk- 
nele, su gėlėmis ant galvos, pasirodo kaip šešėlių teatre 
anapus uždangos gilumoje, padaro kelis juokingus šokio 
judesius ir dingsta. Tučtuojau pasigirsta iškilmingas 
sargybinio balsas: „Spektaklis pasibaigė.“ Tuo laiku už 
žiūrovų scenoje tyliai įeina Kesonija. Ji prabyla ramiu 
balsu, tačiau jie krūpteli 


Penkta scena 


KESONIJA. Kaligula man pavedė pasakyti, kad iki 
šiol jus kviesdavosi valstybės reikalais, o šiandieną 

pasikvietė pabendrauti teatro vaidinime. (Patylėjusi 
tokiu pačiu balsu) Beje, jis dar sakė, kad tam, kas 
atsisakys, bus nukirsta galva. 

Jie tyli 
Atsiprašau už įkyrumą. Bet turiu dar paklausti, ar 
jums gražus tas šokis? 

PIRMAS PATRICIJUS (kiek padvejojęs). Gražus, Ke- 
sonija. 

SENASIS PATRICIJUS (su dėkingumu). O taip, Keso- 
nija. 

KESONIJA. O tau, Herėja? 

HEREJA (šaltai). Tai didelis menas. 

KESONIJA. Puiku, galėsiu pasakyti Kaligulai. 


Šešta scena 
Įeina Helikonas 


HELIKONAS. Sakyk, Herėja, ar iš tiesų tai didelis me- 
nas? 

HERĖJA. Tam tikra prasme - taip. 

HELIKONAS. Suprantu. Tu labai stiprus, Herėja. Ne- 
pasakyčiau, kad būtum tikrai garbingas vyras. Bet 
iš tiesų stiprus. O aš ne. Tačiau neleisiu jums liesti 
Gajaus, net jeigu jis pats to norėtų. 

HERĖJA. Nesuprantu, apie ką tu kalbi. Bet sveikinu, kad 
esi toks atsidavęs. Mėgstu gerus tarnus. 

HELIKONAS. O, koks kilnus! Taip, aš tarnauju bepro- 
čiui. O tu kam? Dorybei? Pasakysiu tau, ką apie tai 
galvoju. Aš gimiau vergas. Taigi dorybės, garbusis 

vyre, mane iš pradžių mokė rykštėmis. Gajui tai 
nerūpėjo. Jis paleido mane ir paėmė į savo rūmus. 
Čia aš galėjau žiūrėti į jus, dorybinguosius. Pamačiau 
šlykščius jūsų veidus ir pajutau negerą kvapą, prėską 
kvapą tų, kurie niekada nėra kentėję nė rizikavę. Aš 
pamačiau puošnius drabužius, bet susidėvėjusias 
širdis, godžius žvilgsnius ir graibščias rankas. Ir jūs 
teisėjai? Jūs, kurie prekiaujate dorybe, svajojate apie 
sveiką savo kailį, kaip kad mergaitė svajoja apie mei- 
lę, ir kurie vis dėlto greitai mirsite didžioje baimėje, 
taip ir nesužinoję, kad visą gyvenimą melavote, - ir 
jūs norite teisti tą, kuris šitiek kentėjo ir kasdien 
kenčia nuo tūkstančio naujų žaizdų? Pirmiau jūs 
smogsite man, esu tuo tikras! Gali niekinti vergą, 
Herėja! Jis aukščiau tavo dorybės, nes dar myli vargšą 
savo šeimininką ir gina jį nuo jūsų kilnių melagysčių, 
nuo neteisingų priesaikų... 

HERĖJA. Brangus Helikonai, leidi sau gražbyliauti. 
Atvirai kalbant, kadaise turėjai geresnį skonį. 

HELIKONAS. Iš tiesų nemalonu. Štai ką reiškia dažnai 
su jumis bendrauti. Seni sutuoktiniai turi vienodai 
plaukų ausyse - taip supanašėja. Bet aš jį atgausiu, 
nebijok, atgausiu. Tiktai... Žiūrėk, tu matai šį veidą? 
Puiku. Įsižiūrėk gerai. Nuostabu. Dabar tu matei 
savo priešą. (Išeina) 


Septinta scena 


HERĖJA. Na, dabar reikia skubėti. Likite čia dviese. Šį 
vakarą mūsų bus šimtas. (Išeina) 

SENASIS PATRICIJUS. Likite čia, likite čia! O aš norė- 
čiau išeiti. (Uosto) Čia kvepia mirtimi. 

PIRMAS PATRICIJUS. Arba melu. (Liūdnai) Aš sakiau, 
kad tas šokis buvo gražus. 

SENASIS PATRICIJUS (ramindamas). Tam tikra prasme 
jis toks ir buvo. Toks ir buvo. 

Staiga įeina daug patricijų ir raitelių 


Aštunta scena 


ANTRAS PATRICIJUS. Kas atsitiko? Kodėl imperato- 
rius mus sukvietė? 

SENASIS PATRICIJUS (išsiblaškęs). Tikriausiai dėl šo- 
kio. 

ANTRAS PATRICIJUS. Kokio šokio? 

SENASIS PATRICIJUS. Taigi dėl vaidinimo. 

TREČIAS PATRICIJUS. Girdėjau, Kaligula sunkiai 
serga. 

PIRMAS PATRICIJUS. Tikrai serga. 

TREČIAS PATRICIJUS. Kas jam yra? (Nudžiugęs) O 
dievai, gal jis numirs? 

PIRMAS PATRICIJUS. Nemanau. Jo liga neša mirtį 
tik kitiems. 

SENASIS PATRICIJUS. Jeigu drįsime taip pasakyti. 

ANTRAS PATRICIJUS. Aš tave suprantu. Bet gal jis 
susirgo lengvesne ir mums ne tokia pavojinga liga? 

PIRMAS PATRICIJUS. Ne, ta liga nepakenčia konku- 
rencijos. Atleiskite, turiu pasimatyti su Herėja. 

Jis išeina. Įeina Kesonija, trumpa tyla 

Devinta scena 


KESONIJA (abejingu veidu). Kaligulai skauda skrandį. 
Jis vėmė su krauju. 

Patricijai pribéga prie jos 

ANTRAS PATRICIJUS. O galingieji dievai, jeigu jis 
išgis, pasižadu į valstybės iždą įmokėti du šimtus 
tūkstančių sestercijų. 

TREČIAS PATRICIJUS (perdėtai). Jupiteri, paimk mano 
gyvybę mainais į jo. 

Tuo tarpu įėjo Kaligula 

Jis klausosi 

KALIGULA (artindamasis prie antro patricijaus). Aš 
priimu tavo dovaną, Lucijau, ir dėkoju. Rytoj pas 
tave ateis mano iždininkas. (Eina prie trečio patri- 
cijaus ir jį pabučiuoja) Tu negali įsivaizduoti, kaip 
aš esu sujaudintas. (Tyla, ir švelniai) Vadinasi, tu 
mane myli? 

TREČIAS PATRICIJUS (susigraudinęs). Ak Cezari, šią 
valandėlę tau viską atiduočiau. 

KALIGULA (vėl jį bučiuodamas). O tai jau per daug, 
Kasijau, tokios meilės aš nenusipelnęs. (Kasijus pro- 
testuodamas pakelia ranką) Taip, taip, aš tau sakau. 
Aš to nevertas. (Pašaukia du sargybinius) Veskite 
jį. (Kasijui, švelniai) Eik, bičiuli. Ir prisimink, kad 
Kaligula tau atidavė širdį. 

TREČIAS PATRICIJUS (kiek sunerimęs). Kur jie mane 
ves? 

KALIGULA. Nagi mirti. Tu atidavei savo gyvybe uz ma- 
nąją. Dabar man jau geriau. Nebejauciu to bjauraus 

kraujo skonio burnoje. Tu mane išgydei. Ar tu laimin- 
gas, Kasijau, kad gali atiduoti gyvybę už kitą, jeigu 
tas kitas vardu Kaligula? Na štai, aš vėl pasiruošęs 
linksmintis. 

Išvedamas trečias patricijus, jis priešinasi ir rėkia 

TREČIAS PATRICIJUS. Aš nenoriu. Aš pajuokavau. 

KALIGULA (svajingai, tarp jo šauksmų). Greitai prie 
kelių pajūrin pražys mimozos. Moterys apsivilks 
lengvomis suknelėmis. Dangus bus tyras ir giedras, 
Kasijau! Gyvenimas šypsosis! 

Kasijus pasiruošęs išeiti. Kesonija švelniai jį stumia 
(Atsigręžęs, staiga rimtai) Bičiuli, jeigu tikrai būtum 
mylėjęs gyvenimą, nebūtum taip neatsargiai juo 
žaidęs. 

Kasijus išvedamas 
(Grįždamas prie stalo) Pralošus visada reikia mo- 
kėti. (Kurį laiką tyli) Eikš, Kesonija. (Jis pasisuka 
į kitus) Beje, man šovė į galvą viena puiki mintis, 
kurią noriu jums pasakyti. Iki šiolei aš viešpatavau 
per daug laimingai. Nei visuotinio maro, nei naujos 
žiaurios religijos, nei valstybės perversmo, žodžiu 
tariant, nieko, ką galėtume palikti būsimosioms 
kartoms. Matote, dėl to aš ir stengiuosi kompensuoti 
likimo atsargumą. Aš noriu pasakyti... nežinau, ar 
mane supratote (susijuokia), na, aš esu vietoj maro. 
(Kitu tonu) Bet jūs tylėkite. O štai ir Herėja. Na, 
Kesonija. 

Jis išeina. Įeina Herėja ir pirmas patricijus 

Dešimta scena 
Kesonija skubiai eina pasitikti Herėjos 


KESONIJA. Kaligula mirė. k 

Ji nusisuka tarsi verkty ir žiūri į kitus. Šie tyli. Visi atrodo 

sukrėsti, bet dėl įvairių priežasčių 

PIRMAS PATRICIJUS. Tu... tu tikra, kad atsitiko šita 
nelaimė? Negali būti, jis ką tik šoko. 

KESONIJA. Taip. Ir tai jį pribaigė. 

Herėja greitai eina nuo vieno prie kito ir grįžta prie 

Kesonijos. Visi tyli 
(Lėtai) Tu nieko nesakai, Herėja. 

HEREJA (taip pat lėtai). Tai didelė nelaimė, Kesonija. 

Staigiai įeina Kaligula ir eina prie Herėjos 

KALIGULA. Puikiai suvaidinta, Herėja. (Apsisuka 
aplink ir žiūri į kitus. Su pykčiu) Tiek to! Nepavyko. 
(Kesonijai) Neužmiršk, ką sakiau. (Išeina) 


Vienuolikta scena 
Tyla. Kesonija žiūri, kaip jis išeina 


SENASIS PATRICIJUS (palaikomas negęstančios vilties). 
Galjis tikrai serga, Kesonija? 

KESONIJA (žiūrėdama į jį su neapykanta). Ne, mano 
gražuole, bet tu nežinai, kad tas žmogus kasnakt 
miega tik po dvi valandas, o likusį laiką, negalėda- 
mas ilsėtis, klaidžioja rūmų galerijomis. Tu nežinai, 
ir niekada tau neparūpo, apie ką jis galvoja tomis 

nykiomis valandomis nuo vidurnakčio iki saulės 
patekėjimo. Serga? Ne, jis sveikas. Bent jau tol, kol tu 
sugalvosi pavadinimą ir vaistų jo sielos žaizdoms. 

HERĖJA (tarytum susijaudinęs). Tavo tiesa, Kesonija. 
Mes žinome, kad Gajus... 

KESONIJA (greičiau). Taip, jūs tai žinote. Bet kaip visi, 
kurie visai neturi sielos, negalite pakęsti tų, kurie jos 
turi per daug. Per daug sielos! Tai labai kliudo, ar 
ne? Ir tada šitai pavadinama liga: juokingi pedantai 
išteisinti ir patenkinti. (Kitu tonu) Ar tu kada nors 
mokėjai mylėti, Herėja? 

HERĖJA (vėl toks pat kaip visada). Mes jau per seni to 
mokytis, Kesonija. Be to, nežinia, ar Kaligula duos 
mums tam laiko. 

KESONIJA (susitvardžiusi). Teisybė. (Atsisėda) Vos ne- 
užmiršau Kaligulos nurodymų. Jūs žinote, kad ši 
diena paskirta menui. 

SENASIS PATRICIJUS. Pagal kalendorių? 

KESONIJA. Ne, pagal Kaligulą. Jis pasikvietė keletą 
poetų. Ir jiems pasiūlė improvizaciją duota tema. Jis 
nori, kad tarp jūsų esantys poetai skubiai prisidėtų. 
Ir būtinai jaunasis Scipionas ir Metelas. 

METELAS. Bet mes nepasiruošę. 

KESONIJA (tarsi neišgirdusi, abejingu balsu). Aišku, 
bus apdovanojimai. Taip pat bausmės. (Visi truputį 
atsitraukia) Galiu jums slaptai pasakyti, kad jos 
nebus labai sunkios. 

Įeina Kaligula. Dar niūresnis negu visada 

Dvylikta scena 


KALIGULA. Viskas paruošta? 

KESONIJA. Viskas. (Sargybai) Įveskite poetus. 

Įeina po du kokia dvylika poetų ir darniu žingsniu pa- 

suka dešinėn 

KALIGULA. O kiti? 

KESONIJA. Scipionai ir Metelai! 

Tuodu prisideda prie poety. Kaligula su Kesonija ir li- 

kusiais patricijais atsisėda gilumoje, kairėje. Trumpa 

pauzė 

KALIGULA. Tema: mirtis. Laikas: viena minutė. 

Poetai skubiai rašo ant lentelių 

SENASIS PATRICIJUS. Kas bus žiuri? 

KALIGULA. Aš. Ar neužtenka? 

SENASIS PATRICIJUS. O taip. Puikiausiai užtenka. 

HERĖJA. Ar tu dalyvauji konkurse, Gajau? 

KALIGULA. O ne, neverta. Aš jau seniai esu parašęs 
"rašinį šia tema. 

SENASIS PATRICIJUS (skubiai). Kur galima būtų jį 
gauti? 

KALIGULA. Aš pats jį kasdien savaip pasakoju. 

Kesonija sunerimusi žiūri į jį 

KALIGULA (šiurkščiai). Tau nepatinka mano veidas? 

KESONIJA (švelniai). Atleisk man. 

KALIGULA. O! Aš tavęs prašau, kam tas nusižemini- 
mas! Tik nesižemink! Jau tave pačią sunku kęsti, o 
tavo nusižeminimą!.. 

Kesonija lėtai nueina į priešingą pusę 

(Herėjai) Aš kalbu toliau. Tai vienintelis mano kūri- 
nys. Bet jis neabejotinai rodo, kad aš esu vienintelis 
menininkas, kokį kada nors yra pažinojusi Roma, 
vienintelis, tu girdi, Herėja, kurio poelgiai dera su 
mintimis. 

HEREJA. Čia tik valdžios klausimas. 

KALIGULA. Iš tikrųjų. Kiti kuria, nes neturi valdžios. 
O man kūryba nereikalinga: aš gyvenu. (Šiurkščiai) 
Na, o jus, ar jūs supratote“ 

METELAS. Manau, kad supratome. 

VISI. Taip. 

KALIGULA. Puiku. Dabar klausykite manęs atidžiai. 
Jūs tuojau išeisite iš rikiuotės. Aš sušvilpsiu. Pirma- 
sis pradės skaityti. Kai vėl sušvilpsiu, jis nustos ir 
pradės antrasis. Ir taip iš eilės. Nugalės, aišku, tas, 
kurio rašinio nepertrauks švilpukas. Pasiruoškite. 
(Pasisuka į Herėją ir tyliai) Visur reikia organiza- 
cijos, net mene. 

Svilpukas 

PIRMAS POETAS. Kai mirtis anapus juody krantu... 

Svilpukas. Poetas pereina į kairę. Kiti padarys tg patį. 

Viskas vyksta mechaniškai | 

ANTRAS POETAS. Trys parkos savo buveinėje... 

Švilpukas 

TRECIAS POETAS. O mirtie, aš tave šaukiu... 

Piktas švilpukas 

Ketvirtas poetas žengia į priekį ir atsistoja deklamuo- 

tojo poza. Švilpukas nuaidi jam dar nepradėjus 

PENKTAS POETAS. Kai aš buvau mažas vaikas... 

KALIGULA (rėkia). Kvaily! Ką bendro gali turėti vai- 
kystė su šia tema? Na, sakyk, ką bendro? 

PENKTAS POETAS. Bet, Gajau, aš dar nebaigiau... 

Šaižus švilpukas 

ŠEŠTAS POETAS (išeina į priekį, mėgindamas balsą). 
Negailestinga ji žengia... 

Švilpukas 

SEPTINTAS POETAS (paslaptingai). Miglota ir neaiški 
malda... 

Trūksmingas švilpimas. Scipionas išeina į priekį be 

lentelių 

KALIGULA. Dabar tu, Scipionai. Neturi lentelių? 

SCIPIONAS. Man jų nereikia. 

KALIGULA. Pažiūrėsime. (Kramto švilpuką) 

SCIPIONAS (labai arti prie Kaligulos, nežiūrėdamas į 
jį, su nuovargiu). 

„Skaisčiųjų sielų laimės svajone, 
Saulėto dangaus žydryne, 
Vienintele ir laukine švente, 
Mano beviltiškas kliedesy!..” 

KALIGULA (švelniai). Sustok. (Scipionui) Tu per jaunas, 
kad patirtum tikrąsias mirties pamokas. 

SCIPIONAS (jsmeiges akis į Kaligulą). Aš buvau per 
jaunas, kad netekčiau tėvo. 

KALIGULA (staigiai nusisukdamas). Na, jūs likusieji, 
išsirikiuokite. Prastas poetas - per sunki bausmė 
mano skoniui. Iki šiol ketinau pasilaikyti jus kaip 
sąjungininkus ir kartais net įsivaizduodavau, kad jūs 
būsite paskutinis mano gynėjų karė. Dabar matau, 
kad klydau, ir priskiriu jus prie savo priešų. Poetai 
prieš mane, ir aš galiu sakyti, kad tai galas. Išeikite 
tvarkingai! Žygiuodami pro mane, laužysite savo 

lenteles, kad neliktų jūsų gėdos pėdsakų. Dėmesio! 
Žengte marš! 
Ritmingi švilpuko garsai. Poetai lėtai eina į dešinę, lau- 
žydami savo lenteles 
(Labai tyliai) Išeikite visi. 
Prie dury Heréja sulaiko už peties pirmą patricijų 
HERĖJA. Išmušė valanda. 
Jaunasis Scipionas išgirdęs sudvejoja tarpduryje ir 
grįžta prie Kaligulos 
KALIGULA. Duok tu man ramybę, kaip yra davęs tavo 
tėvas! 


Trylikta scena 


SCIPIONAS. Na, Gajau, kam visa tai? Aš jau žinau, ką 
tu pasirinkai. 

KALIGULA. Palik mane. 

SCIPIONAS. Aš tave tuoj iš tiesų paliksiu, nes esu tikras, 
kad tave supratau. Nei tau, nei man, tokiam panašiam į 
tave, nebėra išeities. Aš iškeliausiu toli toli ieškoti viso 
to priežasties. (Kurį laiką tylėdamas žiūri į Kaligulą. 
Paskui pabrėždamas) Sudie, brangusis Gajau. Kai 
viskas baigsis, neužmiršk, kad aš tave mylėjau. 

Jis išeina. Kaligula žiūri į jį. Pakelia ranką. Bet smarkiai 

nusipurto ir grįžta prie Kesonijos 

KESONIJA. Ką jis tau pasakė? 

KALIGULA. Ne tau tai suprasti. 

KESONIJA. Apie ką tu galvoji? 

KALIGULA. Apie jį. Ir apie tave. Bet tai tas pat. 

KESONIJA. Kas? 

KALIGULA (žiūrėdamas į ją). Scipionas iškeliavo. Mūsų 
draugystė baigta. O tu? Stebiuosi, kodėl tu dar čia... 

KESONIJA. Todėl, kad tau patinku. 

KALIGULA. Ne. Jeigu aš tave nužudyčiau, manau, kad 
suprasčiau. 

KESONIJA. Tai būtų išeitis. Žudyk. Bet ar negali, nors 
valandėlę, pagyventi laisvai? 

KALIGULA. Štai jau kelerius metus aš gyvenu laisvai. 

KESONIJA. Ne tai turiu galvoje. Suprask mane teisingai. 
Taip gera gyventi ir mylėti tyra širdimi. 

KALIGULA. Visi siekiame tyrumo, kaip išmanome. 
Aš - ieškodamas esmės. Beje, man tai netrukdytų 
tavęs nužudyti. (Juokiasi) Tai būtų mano gyvenimo 
apvainikavimas. (Atsikelia ir apsuka veidrodį. Eina 
aplink nukarusiomis rankomis, beveik jų nejudin- 
damas, kaip gyvulys) Keista. Nežudydamas tavęs 
jaučiuosi vienišas. Gyvųjų neužtenka pasauliui už- 
pildyti ir nuvyti nuoboduliui. Kai jūs visi čia, aš 
pajuntu beribę tuštumą, kurios negaliu pakęsti. Man 
gera tik su mirusiaisiais. (Išdidžiai atsistoja prieš 
publiką truputį palinkęs į priekį, užmiršęs Kesoniją) 
Jie tikri. Jie tokie kaip aš. Jie manęs laukia ir mane 
skubina. (Purto galvą) Aš ilgai kalbuosi su vienu ar su 
kitu, jie šaukia prašydami pasigailėjimo, o aš liepiu 
nupjauti jiems liežuvį. 

KESONIJA. Eikš. Gulkis prie manęs. Padėk galvą man 
ant kelių. (Kaligula paklūsta) Dabar tau gerai. Visur 
tyla. 

KALIGULA. Visur tyla. Tu perdedi. Ar negirdi žvangant 
ginklų? (Žvanga ginklai) Ar negirdi šio neaiškaus 

tūkstančio balsų klegesio, kuris išduoda tykančią 
neapykantą? 

Klegesys 

KESONIJA. Niekas neišdrįs... 

KALIGULA. Kvailybė išdrįs. 

KESONIJA. Ji nežudo. Ji klusni. 

KALIGULA. Žudo, Kesonija, žudo, kai pasijunta įžeista. 
Mane nužudys ne tie, iš kurių atėmiau tėvą ar sūnų. 
Šie mane suprato. Jie su manimi ir jaučia tą patį 
skonį burnoje. Mane nužudys tie, iš kurių juokiausi 
ir tyčiojausi, aš bejėgis prieš jų tuštybę. 

KESONIJA (karštai). Mes tave apginsime. Mūsų dar 
daug - tų, kurie tave mylime. 

KALIGULA. Jūsų vis mažiau ir mažiau. Aš pats pasi- 
stengiau, kad taip būtų. Tačiau būkime teisingi, prieš 
mane ne tik kvailybė. Prieš mane dar sąžiningumas 
ir drąsa tų, kurie nori būti laimingi. 

KESONIJA. Ne, jie tavęs nezudys. Arba, dar tavęs ne- 
palietus, dangus jiems pasiųs pragaištį. 

KALIGULA. Dangus! Nėra dangaus, vargše moterie. 
(Atsisėda) Bet kodėl staiga šitiek meilės? Tai neįeina 
į mūsų susitarimą. 

KESONIJA (atsikelia ir vaikšto). Vadinasi, neužtenka 
matyti, kaip kitus žudai, dar reikia Žinoti, kad ir 
pats būsi nužudytas? Neužtenka, kad ateini žiaurus 
ir kenčiantis ir paskleidi mano lovoje žmogžudystės 
kvapą? Kasdien matau, kaip tavyje po truputį mirš- 
ta, ką dar turi žmogiško. (Pasisuka į jį) Aš sena ir 
greitai būsiu nebegraži, aš tai žinau. Bet rūpestis dėl 
tavęs pakeitė mano sielą, ir man nebesvarbu, kad 
tu manęs nemyli. Tik norėčiau, kad tu pasveiktum, 

juk tebesi vaikas. Tau prieš akis visas gyvenimas! 
Ir ko gi tu nori? Kas begali būti didesnio už visą 
gyvenimą? 

KALIGULA (atsistoja ir žiūri į ją). Tu čia jau seniai. 

KESONIJA. Iš tikrųjų. Bet mane pasilikai, ar ne? 

KALIGULA. Nežinau. Žinau tik tai, kodėl čia esi: 
dėl tų naktų, kurių malonumas buvo aitrus ir be- 
džiaugsmis, ir dėl viso to, ką tu manyje pažįsti. 
(Apkabina ją ir ranka truputį atlošia galvą) Man 
dvidešimt devyneri. Mažai. Bet šią valandą, kai 
mano gyvenimas vis dėlto atrodo toks ilgas, toks 
pilnas praradimų ir pagaliau toks užbaigtas, tu 
lieki vienintelė liudytoja. Ir aš negaliu sau užgin- 
ti gėdingo švelnumo tai senai moteriai, kuria tu 
greitai būsi. 

KESONIJA. Sakyk, kad nori mane pasilikti! 

KALIGULA. Nežinau. Suvokiu tik - ir tai visų baisiau- 
sia, - kad šitas gėdingas švelnumas - vienintelis tyras 
jausmas, kokį iki šiol man yra davęs gyvenimas. 

Kesonija pasitraukia iš jo glébio, Kaligula seka iš paskos. 

Ji atsiremia nugara į jį, jis ją apkabina 
Ar ne geriau būtų, kad paskutinė liudytoja išnyk- 
ty? 

KESONIJA. Tai neturi reikšmės. Aš laiminga dėl to, ką 
tu pasakei. Bet kodėl aš negaliu pasidalyti šia laime 
su tavimi? 

KALIGULA. Kas tau sako, kad aš laimingas? | 

KESONIJA. Laimė kilni. Ji nesilaiko ant griuvėsių. 

KALIGULA. Vadinasi, laimė esti dvejopa, ir aš pasirin- 
kau žmogžudžių laimę. Aš gi laimingas. Prieš kurį 
laiką maniau, kad esu pasiekęs kančios viršūnę. 

Pasirodo, ne, galima eiti dar toliau. Ir priėjęs galą 
pajutau nuostabią, sterilią laimę. Pažvelk į mane. 

Ji pasisuka į jį 
Aš juokiausi, Kesonija, pagalvojęs, kad visus tuos 
metus Roma vengė ištarti Druzilos vardą. Ir visus 
tuos metus Roma klydo. Meilė man dar ne viskas, jau 
tada aš tai supratau. Tai suprantu ir šiandien, žiūrė- 
damas į tave. Mylėti kokią nors būtybę - vadinasi, 
sutikti su ja senti. Šitokia meilė ne man. Pasenusi 
Druzila? Ne, geriau mirusi. Manoma, kad žmogus 
kenčia, kai miršta mylima būtybė. Ne, tikroji kančia 
didesnė - tai pajusti, kad sielvartas taip pat praeina. 
Net skausmas beprasmis. 
Matai, aš neturiu kuo pasiteisinti - manyje nei 
šešėlio meilės, nei melancholijos kartėlio. Esu be 
alibi. Bet šiandieną aš dar laisvesnis negu anksčiau, 
išsivadavęs iš prisiminimų ir iliuzijų. (Smagiai nu- 
sijuokia) Žinau, kad viskas praeina! O, šitai žinoti! 
Per visą istoriją mes tik du ar trys esame iš tikrų- 
jų padarę šį eksperimentą, pasiekę šią beprotišką 
laimę. Kesonija, tu iki galo žiūrėjai labai įdomią 
tragediją. Laikas uždangai nusileisti prieš tave. (Vėl 
užeina Kesonijai už nugaros ir dilbiu apkabina jos 
kaklą) 

KESONIJA (su išgąsčiu). Ir ta baisi laisvė yra laimė? 

KALIGULA (pamažu ranka spausdamas Kesonijai 
gerklę). Būk tuo tikra, Kesonija. Be jos aš būčiau 
buvęs patenkintas žmogus. Per ją įgavau dievišką 
atsiskyrėlio įžvalgumą. (Pamažu įsikarščiuodamas 
vis smarkiau spaudžia Kesonijai gerklę, ji nesiprie- 
šina, stovi kiek ištiesusi rankas į priekį. Pasilenkęs 

jai prie ausies) Aš gyvenu, žudau, naudojuosi beribe 
valdžia griauti, ir kūrimas, palyginti su tuo, atrodo 
maivymasis. Tai ir reiškia būti laimingam. Tai ir 
yra laimė, šis neapsakomas išsilaisvinimas, ši vi- 
suotinė panieka, kraujas, neapykanta aplink mane, 
šitas neregėtas vienišumas žmogaus, kuris niekada 
neišleidžia iš akių viso savo gyvenimo, begalinis 
nebaudžiamo žudiko pasitenkinimas, šita neper- 
maldaujama logika, triuškinanti žmonių gyvybes 
(juokiasi), ir tavąją, Kesonija, kad pagaliau būtų 
pasiekta amžinoji vienatvė, kurios aš trokštu. 
KESONIJA (silpnai bando ištrūkti). Gajau! 
KALIGULA (vis labiau karščiuodamasis). Ne, jokio 
švelnumo. Reikia baigti, nes laikas skubina. Laikas 
skubina, brangioji Kesonija! 
Kesonija gargia. Kaligula ją nutempia prie lovos ir nu- 
bloškia ant jos. Žiūri į ją paklaikusiomis akimis, ir kimiu 
balsu 
Ir tu, ir tu esi kalta. Bet žudyti - tai ne išeitis. 


Keturiolikta scena 
Kaligula paklaikęs apsisuka ir eina prie veidrodžio 


KALIGULA. Kaligula! Ir tu, ir tu esi kaltas. Nesvarbu, 
daugiau ar mažiau! Bet kas išdrįs mane pasmerkti 
šiame pasaulyje, kuriame nėra teisėjo, kuriame nie- 
kas nėra nekaltas! (Su širdgėla, spausdamasis prie 
veidrodžio) Matai, Helikonas neatėjo. Aš negausiu 
mėnulio. Bet kaip skauda, kai turi protą ir privalai 
eiti iki galo. Aš bijau pabaigos. Ginklų žvangesys! 

Tai nekaltybė ruošia savo triumfą. Norėčiau būti jų 
vietoje! Aš bijau. Kaip bjauru, niekinus kitus, jausti 
sieloje tą patį silpnumą. Bet tai nieko. Baimė neilgai 
trunka. Greitai vėl pajusiu didelę tuštumą, kurioje 
nurimsta širdis. (Truputį atsitraukia, vėl prieina prie 
veidrodžio. Atrodo ramesnis. Ima kalbėti tylesniu 
balsu, labiau susikaupęs) Viskas atrodo taip sudė- 
tinga. Tačiau viskas taip paprasta. Jeigu aš būčiau 
turėjęs mėnulį, jeigu būtų užtekę meilės, viskas būtų 
pasikeitę. Bet kur numalšinti šį troškulį? Kokia šir- 
dis, koks dievas būtų gilus kaip ežeras? (Klaupiasi 
ir verkia) Nei šiame, nei aname pasaulyje nėra man 
lygaus. Bet aš žinau, ir tu žinai (verkdamas tiesia 
rankas į veidrodį), kad užtektų to, kas neįmanoma. 
Neįmanoma! Aš ieškojau to pasaulyje ir savyje. Aš 
tiesiau rankas (šaukia), aš tiesiu rankas ir sutinku 
tave, tu visada priešais, ir aš tavęs nekenčiu. Aš nuė- 
jau ne tuo keliu, kuriuo reikėjo, ir nieko nepasiekiau. 
Mano laisvė nėra gėris. Helikonai! Helikonai! Nieko! 
Dar nieko. O! Kokia sunki naktis! Helikonas neateis: 
mes liksime kalti amžinai! Šita naktis sunki kaip 
žmonių skausmas. 


Užkulisyje girdėti šnabždesys ir ginklų žvangėjimas 
HELIKONAS (staiga pasirodo iš gilumos). Saugokis, 


Gajau! Saugokis! 


Nematoma ranka nuduria Helikoną durklu. Kaligula 


pasikelia, ima į rankas žemą krėslą ir sunkiai alsuodamas 


prieina prie veidrodžio. Jis žiūri į save, dedasi puoląs į 


priekį ir, jo atvaizdui atkartojus tą patį judesį, atsivėdėjęs 


trenkia krėslą šaukdamas 

KALIGULA. Istorijon, Kaligula, istorijon! 

Veidrodis sudūžta, tuo pačiu metu pro visas duris įeina 
ginkluoti sąmokslininkai. Kaligula atsigręžia į juos ir 
pratrūksta beprotiškai kvatoti. Senasis patricijus jam 
smogia į nugarą, Herėja tiesiai į veidą. Kaligulos juokas 
pereina į žagsulį. Smogia visi. Paskutinį kartą žagtelėjęs, 
juokdamasis ir gargdamas Kaligula rėkia: 

Aš dar gyvas! 


UZDANGA 

TEISIEJI 


O love! O life! Not life but love in death. 
Romėo et Juliette 
Acte IV, scėne 5 


O meile! O gyvenime! Ne gyvenimas, bet meilė mirė. 
Romeo ir Džuljeta, 
IV veiksmas, V scena 


Veikėjai: 


DORA DULEBOVA 
DIDŽIOJI KUNIGAIKŠTIENĖ 
IVANAS KALIAJEVAS 
STEPANAS FIODOROVAS 
BORISAS ANENKOVAS 
ALEKSEJUS VOINOVAS 
SKURATOVAS 
FOKA 
SARGYBINIS 


PIRMAS VEIKSMAS 


Teroristų butas 

Rytas 

Tyliai kyla uždanga. Dora ir Anenkovas nejudėdami stovi 
scenoje. Pasigirsta durų skambutis. Anenkovas gestu 
sulaiko Dorą, kuri nori kažką pasakyti. Vėl skambutis 
dukart iš eilės 


ANENKOVAS. Tai jis. 

Išeina. Dora laukia vis taip pat sustingusi. Anenkovas 

grįžta, apsikabinęs Stepaną 

ANENKOVAS. Tai jis! Tai Stepanas! 

DORA (eina prie Stepano, paima jį už rankos). Kokia 
laimė, Stepanai! 

STEPANAS. Sveika, Dora. 

DORA (žiūri į jį). Treji metai. Jau. 

STEPANAS. Taip, treji metai. Tądien, kai jie mane su- 
laikė, aš ėjau pas jus. 

DORA. Mes tavęs laukėme. Laikas bėgo, o man širdį vis 
labiau gniaužė nerimas. Mes nedrįsome pažvelgti 
vienas į kitą. 

ANENKOVAS. Teko vėl pakeisti butą. 

STEPANAS. Žinau. 

DORA. O kaip ten, Stepanai? 

STEPANAS. Ten? 

DORA. Katorgoje? | 

STEPANAS. Iš ten pabėgama. 

ANENKOVAS. Taip. Mes džiaugėmės sužinoję, kad tau 
pavyko pasiekti Šveicariją. 

STEPANAS. Šveicarija - irgi katorga, Boria. 

ANENKOVAS. Nejaugi? Jie bent laisvi. 

STEPANAS. Laisvė atrodys kaip katorga, kol žemėje 
vergaus nors vienas žmogus. Aš buvau laisvas, bet 
nenustojau galvoti apie Rusiją ir jos vergus. 

Pauzė 

ANENKOVAS. Aš esu laimingas, Stepanai, kad partija 
tave atsiuntė pas mus. 

STEPANAS. Taip reikėjo. Aš ten dusau. Veikti, pagaliau 
veikti... (Jis žiūri į Anenkovą) Mes jį nužudysim, ar 
ne? 

ANENKOVAS. Aš esu tuo tikras. 

STEPANAS. Mes sunaikinsime tą budelį. Tu - mūsų 
vadas, Boria, ir aš tau paklusiu. 

ANENKOVAS. Man nereikia tavo pažadų, Stepanai. 
Visi mes - broliai. 

STEPANAS. Reikia drausmės. Šitai aš supratau katorgo- 
je. Revoliucinei socialistų partijai būtina drausmė. 
Tik susitelkę mes nužudysim didįjį kunigaikštį ir 
nuversim tironiją. 

DORA (eina prie jo). Sėskis. Juk tu pavargęs po ilgos 
kelionės. 

STEPANAS. Aš niekada nepavargstu. 

Pauzė. Dora atsisėda 

STEPANAS. Viskas paruošta, Boria? 

ANENKOVAS (kitu tonu). Jau mėnuo, kai du mūsiškiai 
seka kiekvieną didžiojo kunigaikščio žingsnį. Dora 
paruošė viską, ko reikia. 

STEPANAS. Atsišaukimas parašytas? 

ANENKOVAS. Taip. Visa Rusija sužinos, jog revo- 
liucinės socialistų partijos kovinė grupė nubaudė 
mirtimi didįjį kunigaikštį Sergejų, susprogdindama 
bombą, kad pagreitintų rusų tautos išvadavimą. 
Imperatoriaus dvaras taip pat sužinos, kad mes 
nusprendėme tęsti terorą tol, kol žemė bus atiduota 
liaudžiai. Taip, Stepanai, taip! Viskas parengta! 
Momentas artėja. 

STEPANAS. Ką aš turiu daryti? 

ANENKOVAS. Pirmiausia tu padėsi Dorai. Pakeisi Švei- 
cerį, kuris dirbo su ja. 

STEPANAS. Jis žuvo? 

ANENKOVAS. Taip. 

STEPANAS. Kaip? 

DORA. Nelaimingas atsitikimas. 

Stepanas žiūri į Dorą. Ji nusuka akis 

STEPANAS. O paskui? 

ANENKOVAS. Toliau - žiūrėsime. Tu palaikysi ryšį su 
Centriniu komitetu ir esant reikalui būk pasiruošęs 
mus pakeisti. 

STEPANAS. Kas dar su mumis? 

ANENKOVAS. Voinovą tu matei Šveicarijoje. Aš juo 
pasitikiu, nors jis ir jaunas. Janeko tu nepažįsti. 

STEPANAS. Janeko? 

ANENKOVAS. Kaliajevo. Mes jį dar vadiname poetu. 

STEPANAS. Nevykęs vardas teroristui. 

ANENKOVAS (juokiasi). Janekas taip nemano. Jis sako, 
kad poezija - tai revoliucija. 

STEPANAS. Vien tik bomba yra revoliucija. (Pauzė) 
Dora, kaip manai, ar sugebėsiu tau padėti? 

DORA. Žinoma. Tik reikia saugotis, kad nepažeistum 
užtaiso. 

STEPANAS. O jeigu pažeisiu? 

DORA. Šitaip žuvo Šveiceris. (Patylėjusi) Ko šypsaisi, 
Stepanai? 

STEPANAS. Šypsausi? 

DORA. Taip. 

STEPANAS. Man kartais taip būna. (Po pauzės, mąsto 
balsu) Dora, ar užtektų vienos bombos išsprogdinti 
namui? 

DORA. Vienos - ne. Tik apgriautų. 

STEPANAS. O kiek jų reikėtų išsprogdinti Maskvai? 

ANENKOVAS. Tu pamišai! Ką tu kalbi? 

STEPANAS. Nieko. 

Skambutis. Visi suklūsta, laukia. Suskambina du kartus. 

Anenkovas išeina į prieškambarį ir grįžta su Voinovu 

VOINOVAS. Stepanai! 

STEPANAS. Sveikas. 

Jie paspaudžia vienas kitam rankas. Voinovas eina prie 

Doros ir ją pabučiuoja 

ANENKOVAS. Viskas gerai, Aleksejau? 

VOINOVAS. Taip. 

ANENKOVAS. Apžiūrėjai kelią nuo rūmų iki teatro? 

VOINOVAS. Galiu nupiešti. Žiūrėk. (Piešia) Posūkiai, 
siauros gatvės, vežimų grūstis... karieta pravažiuos 
po mūsų langais. 

ANENKOVAS. Ką reiškia šie du kryžiukai? 

VOINOVAS. Vieta, kur prilaikys arklius, ir teatras, kur 
jis sustos. Mano nuomone, tai geriausios padėtys. 

ANENKOVAS. Parodyk! 

STEPANAS. O kaip šnipai? 

VOINOVAS (neryžtingai). Jų daug. 

STEPANAS. Tu jų bijai? 

VOINOVAS. Kažkaip nejauku. 

ANENKOVAS. Visi nekaip pasijunta jy akivaizdoj. Būk 
ramus. 

VOINOVAS. Aš nieko nebijau. Tik negaliu įprasti ap- 
simetinėti, ir tiek. 

STEPANAS. Visi apsimetinėja. Vykusiai apsimetinėti - 
štai ko reikia. 

VOINOVAS. Tai nelengva. Kai buvau studentas, draugai 
šaipydavosi iš manęs, nes nemokėdavau meluoti. Sa- 
kydavau tai, ką galvodavau. Galų gale mane pašalino 
iš universiteto. 

STEPANAS. Už ką? 

VOINOVAS. Per istorijos paskaitą profesorius manęs 
paklausė, kaip Petras Didysis pastatydino Sankt 
Peterburgą. 

STEPANAS. Geras klausimas. 

VOINOVAS. Krauju ir rimbo smūgiais, - atsakiau. Ir 
buvau išvytas. 

STEPANAS. O paskui?.. 

VOINOVAS. Supratau, kad nepakanka vien demaskuoti 
neteisybę. Reikia atiduoti savo gyvenimą kovai su ja. 
Dabar aš esu laimingas. 

STEPANAS. Ir vis dėlto tu meluoji? 

VOINOVAS. Taip. Bet tą dieną, kai mesiu bombą, aš 
pasakysiu tiesą. 

Skambina. Dukart, paskui - vieną kartą. Dora puola 

prie durų 

ANENKOVAS. Tai Janekas. 

STEPANAS. Bet signalas ne toks. 

ANENKOVAS. Janekas juokais jj pakeité. Tai jo asme- 
ninis signalas. 

Stepanas trūkteli pečiais. Girdėti, kaip prieskambaryje 

kalba Dora. Įeina Dora ir Kaliajevas, laikydamiesi už 

rankų. Kaliajevas juokiasi 

DORA. Janekai, štai Stepanas, kuris pakeis Šveicerį. 

KALIAJEVAS. Sveikas atvykęs, broli. 

STEPANAS. Ačiū. 

Dora ir Kaliajevas sėdasi prie visų 

ANENKOVAS. Janekai, ar esi tikras, kad atpažinsi ka- 
rietą? 

KALIAJEVAS. Taip. Turėdamas laiko, sekiau ją du kar- 
tus. Tegu tik pasirodo horizonte - atpažinsiu iš tūks- 
tančio. Įsidėmėjau visas detales. Pavyzdžiui, vienas 
kairiojo žibinto stiklas - įtrūkęs. 

VOINOVAS. Snipeliy daug? 

KALIAJEVAS. Pulkai. Bet mes - geri draugai. Jie iš 
manęs perkasi cigarečių. (Juokiasi) 

ANENKOVAS. Ar Pavelas patvirtino žinias? 

KALIAJEVAS. Šią savaitę didysis kunigaikštis vyks į 
teatrą. Greitai Pavelas sužinos, kurią dieną, ir pa- 
liks pranešimą pas durininką. (Pasižiūri į Dorą ir 
juokiasi) Mums pasisekė, Dora. 

DORA (žiūrėdama į jį). O tu - jau nebe keliaujantis 
prekeivis? Štai, koks tu dabar didelis ponas! Baisiai 
gražus. Ar nesigaili savo avikailių? 

KALIAJEVAS (šypsosi). Taip, aš jais labai didžiavausi. 
(Stepanui ir Anenkovui) Du mėnesius aš stebėjau 
prekeivius. Ir daugiau kaip mėnesį treniravausi savo 
kambarėlyje. Mano bičiuliai pirkliai visai nieko ne- 
įtarė. „Tai šaunuolis, - sakydavo, - jis parduotų 
net caro arklius.“ Savo ruožtu, jie stengėsi mane 
pamėgdžioti. 

DORA. Aišku, tau juokas. 

KALIAJEVAS. Tu gi Žinai, negaliu ištverti. Tas persi- 
renginėjimas, tas naujas gyvenimas... viskas mane 
linksmino. 

DORA. O aš nemėgstu persirenginėti. (Ji rodo savo suk- 
nelę) Kas per prabangus skuduras! Boria galėjo sugal- 
voti ką nors kita. Aktorė! Mano širdis paprasta. 

KALIAJEVAS (šypsodamasis). Tu labai graži su šita 
suknele. 

DORA. Graži! Norėčiau tokia būti. Bet nereikia apie 
tai galvoti. 

KALIAJEVAS. Kodėl? Tavo akys visada liūdnos, Do- 
ra. Reikia linksmintis, reikia didžiuotis. Grožis ir 
džiaugsmas egzistuoja! „Toj ramumoj, kur mano 
širdis tavęs troško...“ 

DORA (šypsodamasi). „Aš kvėpavau amžina vasara...“ 

KALIAJEVAS. O! Dora, tu prisimeni tas eiles. Tu šyp- 
saisi? Koks aš laimingas... 

STEPANAS (nutraukia jį). Mes gaištame laiką. Boria, 
aš manau, kad reikia įspėti durininką. 

Kaliajevas žiūri į jį nustebęs 

ANENKOVAS. Taip. Dora, būk gera, nueik pas jį. Ne- 
pamiršk arbatpinigių. Paskui Voinovas kambaryje 
padės tau viską sutvarkyti. 

Dora ir Voinovas išeina pro skirtingas šonines duris. 

Stepanas ryžtingai žengia prie Anenkovo 

STEPANAS. Aš noriu mesti bombą. 

ANENKOVAS. Ne, Stepanai. Metikai jau paskirti. 

STEPANAS. Aš tavęs prašau. Tu žinai, ką man tai reiš- 
kia. 

ANENKOVAS. Ne. Tvarka yra tvarka. (Pauzė) Ir aš jos 
nemesiu, aš lauksiu čia. Mūsų tvarka griežta. 

STEPANAS. Kas mes pirmą bombą? 

KALIAJEVAS. Aš. Voinovas mes antrą. 

STEPANAS. Tu? 

KALIAJEVAS. Tu stebiesi? Tai tu manimi nepasitiki! 

STEPANAS. Čia reikia patirties. 

KALIAJEVAS. Patirties? Tu puikiai žinai, kad bomba 
metama tik vieną kartą ir kad paskui... Niekas jos 
nemetė du kartus. 

STEPANAS. Čia reikia tvirtos rankos. 

KALIAJEVAS (rodydamas savo ranką). Pažvelk. Manai, 
ji sudrebės? 

Stepanas nusisuka 

KALIAJEVAS. Ne, ji nesudrebės! Nejaugi aš, išvydęs 
tironą, susvyruočiau? Kaip tu gali taip manyti? Ir 
net jeigu mano ranka sudrebėtų, aš žinau užtikrintą 
būdą, kaip užmušti didįjį kunigaikštį. 

ANENKOVAS. Kokį? 

KALIAJEVAS. Pulti arkliams po kojomis. 

Stepanas gūžteli pečiais ir atsisėda kambario gilumoje 

ANENKOVAS. Ne, tai nebūtina. Reikia stengtis pabėgti. 
Tu reikalingas Organizacijai, turi saugotis. 

KALIAJEVAS. Aš paklusiu, Boria! Kokia man garbė, 
kokia garbė! O ar būsiu jos vertas? 

ANENKOVAS. Stepanai, tu stovėsi gatvėje, kol Janekas 
ir Aleksejus tykos karietos. Tu kartkartėmis praeisi 
pro mūsų langus, ir mes susitarsime dėl ženklo. 
Mudu su Boria čia lauksime momento, kada sviesti 
proklamaciją. Jeigu sėkmė mūsų neaplenks, didysis 
kunigaikštis bus užmuštas. 

KALIAJEVAS (smarkiai susijaudinęs). Taip, aš jį sunai- 
kinsiu! Kokia laimė, jei pasiseks! Didysis kunigaikš- 
tis - dar ne viskas. Reikia kirsti aukščiau! 

ANENKOVAS. Pirmiausia - didįjį kunigaikštį. 

KALIAJEVAS. O jei nepavyktų, Boria? Tuomet paseksiu 
japonų pavyzdžiu. 

ANENKOVAS. Kaip tai? 

KALIAJEVAS. Kare japonai nepasiduoda. Jie nusi- 
žudo. 

ANENKOVAS. Nė negalvok apie savižudybę. 

KALIAJEVAS. O apie ką gi? 

ANENKOVAS. Apie terorą. Iš naujo. 

STEPANAS (iš kambario gilumos). Kad nusižudytum, 
reikia labai save mylėti. Tikras revoliucionierius 
negali savęs mylėti. 

KALIAJEVAS (staiga atsigręžia). Tikras revoliucionie- 
rius? Kodėl tu šitaip su manim kalbi? Ką aš tau 
padariau? 

STEPANAS. Man nepatinka tie, kurie tampa revoliuci- 
onieriais iš nuobodulio. 

ANENKOVAS. Stepanai! 

STEPANAS (pakyla ir eina prie jy). Taip, aš kalbu tie- 
siai. Bet man neapykanta - ne Žaidimas. Mes čia 
susirinkom ne savimi pasigėrėti. Mes čia tam, kad 
pasiektume tikslą. 

KALIAJEVAS (švelniai). Kam tu mane įžeidinėji? Kas 
tau sakė, kad aš nuobodžiauju? 

STEPANAS. Aš nežinau. Tu pakeiti sutartus skambu- 
čius, linksminiesi, vaidindamas pirklį, tu deklamuoji 
eiles, tu nori pulti arkliams po kojomis, o dabar 
štai - ta savižudybė... (Žiūri į jį) Aš nepasitikiu 
tavimi. 

KALIAJEVAS (susivaldydamas). Tu manęs nepažįsti, 
broli. Aš myliu gyvenimą. Aš nenuobodžiauju. At- 
ėjau į revoliuciją dėl to, kad myliu gyvenimą. 

STEPANAS. Aš myliu ne gyvenimą, o teisingumą, kuris 
yra aukščiau už gyvenimą. 

KALIAJEVAS (regimai prisiversdamas). Kiekvienas tar- 
nauja teisingumui taip, kaip gali. Reikia susitaikyt su 
tuo, kad esame skirtingi. Kiek jmanoma, mes turime 
mylėti vienas kitą. 

STEPANAS. Tai neįmanoma. 

KALIAJEVAS (pratrūkdamas). Tai ko tu čia atėjai? 

STEPANAS. Atėjau užmušti žmogų, o ne mylėti jį ar 
gėrėtis jo kitoniškumu. 

KALIAJEVAS (karštai). Tu jį nužudysi ne vienas ir ne 
šiaip sau. Nužudysi dėl rusų liaudies ir kartu su 
mumis. Ir būsi išteisintas. 

STEPANAS (tuo pačiu tonu). Man šito nereikia. Aš buvau 
išteisintas per vieną naktį ir visiems laikams, prieš 
trejus metus, katorgoje. Ir aš nepakęsiu... 

ANENKOVAS. Gana! Abu pamišot? Pamiršote, kas mes? 
Broliai, veikiantys ranka rankon, pasiryžę naikinti 
tironus ir išvaduoti šalį! Mes veikiame kartu, ir nie- 
kas negali mūsų išskirti. (Pauzė. Žiūri į juos) Eime, 
Stepanai, susitarsime dėl ženklų. 

Stepanas išeina 

ANENKOVAS. Nekreipk dėmesio. Stepanas daug išken- 
tėjo. Aš su juo pasikalbėsiu. 

KALIAJEVAS (labai išbalęs). Jis mane įžeidė, Boria. 

Įeina Dora 

DORA (pažvelgusi į Kaliajevą). Kas atsitiko? 

ANENKOVAS. Nieko. 

Jis išeina 

DORA (Kaliajevui). Kas yra? 

KALIAJEVAS. Mes jau susikirtome. Jis manęs neken- 
čia. 

Dora tylėdama atsisėda. Pauzė 

DORA. Jis, atrodo, nieko nemyli. Kai viskas baigsis, 
Stepanas pasijus laimingesnis. Nenusimink. 

KALIAJEVAS. Man liūdna. Noriu, kad jūs visi mane 
mylėtumėt. Aš visko atsisakiau dėl Organizacijos. 
Kaip ištverti, kai broliai nusisuka nuo manęs? Kar- 
tais galvoju, kad jie manęs nesupranta. O gal tai 
mano kaltė? Žinau, aš esu nevikrus... 

DORA. Jie tave myli ir supranta. Stepanas - kitoks. 

KALIAJEVAS. Ne. Žinau, ką jis galvoja. Jau Šveiceris 
sakė: „Kaip revoliucionierius - per daug keistas.“ 
Norėčiau jiems paaiškinti, kad nesu keistuolis. Jie 
mane laiko truputį kuoktelėjusiu, greit užsidegančiu. 
Tačiau aš, kaip ir jie, tikiu idėja. Kaip ir jie, aš galiu 
pasiaukoti. Aš taip pat galiu būti vikrus, nebylus, 
nematomas, reikalingas. Bet gyvenimas man ir to- 
liau atrodo nuostabus. Myliu grožį, gėrį! Ir dėl to 
nekenčiu despotizmo. Kaip jiems paaiškinti? Aš - už 
revoliuciją! Bet revoliuciją dėl gyvenimo, revoliuciją, 
suteikiančią galimybę gyventi, supranti? 

DORA (su užsidegimu). Taip... (Po pauzės, tyliau) Ir vis 
dėlto mes atnešime mirtį. 

KALIAJEVAS. Kas, mes?.. A, tu nori pasakyti... Tai ne 
tas pats. O, ne, tai kas kita! Mes juk žudome, kad 
sukurtume pasaulį, kuriame niekas nebežudys! Mes 
savo valia tampame nusikaltėliais, kad jie pagaliau 
išnyktų nuo Žemės paviršiaus. 

DORA. O jeigu taip neatsitiks? 

KALIAJEVAS. Nutilk, tai neįmanoma. Tada būtų Ste- 
pano teisybė. Tai būtų spjūvis grožiui į veidą. 

DORA. Aš ilgiau negu tu priklausau Organizacijai. 
Žinau, kad viskas nėra taip paprasta. Bet tu turi 
tikėjimą... Mums visiems reikia tikėjimo. 

KALIAJEVAS. Tikėjimas? Ne. Tik vienas iš mūsų jį 
turėjo. 

DORA. Tavo stipri dvasia. Ir tu nepaisysi nieko, siekda- 
mas tikslo. Kodėl tu norėjai mesti pirmąją bombą? 

KALIAJEVAS. Argi galima kalbėti apie terorizmą jo 
nevykdant? 

DORA. Ne. 

KALIAJEVAS. Reikia būti pirmose gretose. 

DORA (susimąsčiusi). Taip. Yra pirmoji greta ir yra 
paskutinė akimirka. Mes turime apie tai pagalvoti. 
Čia mums prireiks drąsos, pasiryžimo... kurio ir 
tau prireiks. 

KALIAJEVAS. Jau visi metai, kai aš apie nieką kita ne- 
galvoju. Gyvenu dėl tos akimirkos. Dabar žinau, kad 
norėčiau žūti iš karto, kartu su didžiuoju kunigaikš- 
čiu. Pralieti visą savo kraują arba staiga užsiliepsnoti 
nuo sprogimo ir nieko po savęs nepalikti. Dabar 
supranti, kodėl aš norėjau mesti bombą? Numirti 

dėl idėjos — tai vienintelis būdas jai prilygti. Tai 
išteisini mas. 

DORA. Aš irgi trokštu tokios mirties. 

KALIAJEVAS. Taip, tai - laimė, kurios galima pavydėti. 
Naktimis aš kartais negaliu užmigti ant savo pirkliš- 
ko čiužinio. Viena mintis man neduoda ramybės: jie 

. mus pavertė žudikais. Bet taip pat prisimenu, kad ir 
aš mirsiu, ir tada mano širdis nurimsta. Įsivaizduok, 
aš nusišypsau ir užmiegu kaip kūdikis. 

DORA. Teisingai, Janekai. Užmušti ir pačiam mirti. Bet, 
man rodos, yra dar didesnė laimė. (Pauzė. Kaliajevas 
žiūri į ją. Ji nuleidžia akis) Ešafotas. 

KALIAJEVAS (karštai). Ir aš apie tai galvojau. Mirtis 
per pasikėsinimą yra kažkokia neužbaigta. O tarp 
pasikėsinimo ir ešafoto — ištisa amžinybė, galbūt 
vienintelė Žmogaus gyvenime. 

DORA (įtaigiai, paima jį už rankos). Ši mintis bus tau 
išsigelbėjimas. Mes užmokam daugiau nei esame 
skolingi. 

KALIAJEVAS. Kaip tai? 

DORA. Mes priversti žudyti, ar ne? Juk savo noru pa- 
aukojame tą vienintelį gyvenimą, taip? 

KALIAJEVAS. Taip. 

DORA. Bet kelias nuo pasikėsinimo iki ešafoto - tai 
dar vienas gyvenimas. Mes užmokam daugiau, nei 
esam skolingi. 

KALIAJEVAS. Iš tiesų, tai dviguba mirtis. Ačiū, Dora. 
Niekas negalės mums ką nors prikišti. Dabar esu 
tikras dėl savęs. (Pauzė.) Kas tau, Dora? Tu nieko 
nesakai? 

DORA. Norėčiau tau padėti. Tiktai... 

KALIAJEVAS. Kas? 

DORA. Nieko, tai niekai. 

KALIAJEVAS. Tu nepasitiki manimi? 

DORA. Oi, ne, brangusis, aš nepasitikiu savimi. Po 
Šveicerio mirties man kartais užeina keistų minčių. 
Be to, ne man tau kalbėti apie sunkumus. 

KALIAJEVAS. Man patinka sunkumai. Jeigu mane 
gerbi, sakyk. 

DORA (žiūri į jį). Aš žinau - tu drąsus. Ir dėl to man 
neramu. Tu juokiesi, karščiuojiesi, užsidegęs puoli 
aukotis. O po kelių valandų teks pamiršti svajones 
ir pradėti veikti. Verčiau dabar tau pasakysiu... kad 
išvengtum sumišimo, silpnumo... 

KALIAJEVAS. Aš nepabūgsiu. Bet sakyk, ką turi gal- 
voje. | 
DORA. Gerai. Pasikėsinimas, ešafotas, dviguba mir- 
tis - visa tai paprasčiau. Tavo širdis nesudrebės, bet 
pirmiausia... (Ji nutyla, žiūri į jį, dvejoja) Pirmiausia 

tu jį pamatysi... 

KALIAJEVAS. Ką? 

DORA. Didįjį kunigaikštį. 

KALIAJEVAS. Tik akimirką. 

DORA. Vieną sekundę tu žvelgsi į jį! O! Janekai, tu turi 
tai žinoti, turi būti pasirengęs! Žmogus yra žmogus. 
Gal didžiojo kunigaikščio geros akys? O gal jis pa- 
sikrapštys ausį arba linksmai šyptels? Kas žino, gal 
ant jo skruosto - lengvas skustuvo jdréskimas? Ir 
jeigu tą akimirką jūsų akys susitiks... 

KALIAJEVAS. Aš žudau ne jį. Žudau despotizmą. 

DORA. Taip, taip. Reikia užmušti despotizmą. Aš pa- 
gaminsiu bombą ir, dėdama užtaisą, žinai, pačiu 

atsakingiausiu momentu, kai visi nervai įsitempia, 
jausiu širdy keistą laimę. Aš nepažįstu didžiojo ku- 
nigaikščio, bet man būtų sunkiau, jeigu tuo metu 
jis atsisėstų priešais mane. O tu jį pamatysi iš arti. 
Iš labai arti... 

KALIAJEVAS (piktai). Aš jo nepamatysiu. 

DORA. Kaip? Nejaugi užsimerksi? 

KALIAJEVAS. Ne, bet, Dievui padedant, neapykanta 
ateis man į pagalbą ir apakins mane. 

Skambutis. Vieną kartą. Jie sustingsta. Įeina Stepanas 

ir Voinovas 

Balsai prieškambaryje. Įeina Anenkovas. 

ANENKOVAS. Tai buvo durininkas. Didysis kunigaikš- 
tis į teatrą važiuos rytoj. (Žiūri į visus) Reikia viską 
paruošti, Dora. 

DORA (dusliai). Gerai. (Lėtai išeina) 

KALIAJEVAS (žiūri į ją išeinančią ir tyliai ištaria, atsi- 
sukdamas į Stepaną). Aš jį užmušiu. Su džiaugsmu! 


UZDANGA 

Kitas vakaras. Tas pats kambarys. 
Anenkovas - prie lango, Dora - už stalo 


ANENKOVAS. Jie jau vietoje. Stepanas užsidegė ciga- 
retę. 

DORA. Kada turi pravažiuoti didysis kunigaikštis? 

ANENKOVAS. Jau visai netrukus. Klausyk! Ar ne ka- 
rieta? Ne. 

DORA. Sėskis, turėk kantrybės. 

ANENKOVAS. O kaip bombos? 

DORA. Sėsk. Mes daugiau nieko negalime padaryti. 

ANENKOVAS. Nebent - jiems pavydėti. 

DORA. Tavo vieta čia, tu - vadas. 

ANENKOVAS. Taip, vadas. Bet Janekas tiktų labiau nei 
aš, ir jis, galbūt... 

DORA. Visi vienodai rizikuoja. Ir tas, kuris meta bom- 
bą, ir kuris ne. 

ANENKOVAS. Galų gale rizika ta pati. Bet šiuo metu 
Janekas ir Aleksejus yra mirties linijoje. Aš žinau, 
kad privalau būti čia. Tačiau sykiais apima nerimas, 
kad per daug lengvai prisiimu savo vaidmenį. Juk 
patogu, kai esi priverstas nemesti bombos. 

DORA. Ateis ir tavo eilė! Svarbiausia, kad padarytumei 
tai, ką reikia, ir iki galo. 

ANENKOVAS. Kokia tu rami! 

DORA. Aš nesu rami: aš bijau. Štai jau treji metai, kai 
esu su jumis, ir dveji, kai gaminu bombas. Visko 
patyriau ir tikiu, kad nieko nepamiršau. 

ANENKOVAS. Žinau. Dora. 

DORA. Ir tai treji baimės metai, baimės, kuri šiek tiek 
aprimsta miegant, o rytą pasitinka tave šviežutėlė. 
Turėjau priprasti. Išmokau dėtis rami tą akimirką, 
kai labiausiai bijau. Man nėra kuo didžiuotis. 

ANENKOVAS. Atvirkščiai, didziuokis. O aš nieko savy 
nepergalėjau. Žinok, man gaila praėjusių dienų, šau- 
naus gyvenimo, moterų... Taip, man patiko moterys, 
vynas, nesibaigiančios naktys... 

DORA. Aš tai numaniau, Boria. Dėl to tave labai myliu. 
Tavo širdis nemirė. Net jeigu ji dar trokšta malonumų, 
tai geriau negu kraupi tyla, užgniaužianti riksmą. 

ANENKOVAS. Ir tu šitaip kalbi? Tu? Nieko nesupran- 
tu! 

DORA. Paklausyk! 

Ji greitai atsistoja. Karietos dardėjimas. Paskui - tyla 

DORA. Ne, čia ne kunigaikštis. Man dreba širdis. Matai, 
aš dar nieko neišmokau. 

ANENKOVAS (eina prie lango). Dėmesio. Stepanas duo- 
da ženklą. Tai jis. 

Iš tiesų, tolumoje girdėti karietos raty dardėjimas, kuris 

vis labiau artėja. Karieta pravažiuoja pro langus ir ima 

tolti. Ilga pauzė 

ANENKOVAS. Po kelių sekundžių... 

Jie suklūsta 

ANENKOVAS. Kaip ilgai. 

Dora sujuda. Ilga pauzė. Tolumoje suskamba varpas. 

ANENKOVAS. Taip negali būti. Janekas jau turėjo mesti 
bombą... karieta jau turėjo būti prie teatro. O kur 
Aleksejus? Žiūrėk! Stepanas apsisuko ir bėga prie 
teatro. 

DORA (puola artyn). Janekas sulaikytas. Jis suimtas, 
tikrai. Reikia ką nors daryti. 

ANENKOVAS. Palauk. (Klausosi) Ne. Viskas baigta. 

DORA. Kas gi atsitiko? Janekas sulaikytas neįvykdęs 
užduoties! Jis buvo viskam pasiryžęs, aš žinau. Jis 
troško kalėjimo, teismo. Bet tik nužudęs didįjį ku- 
nigaikštį! Tik ne šitaip, ne, ne šitaip! 

ANENKOVAS (žiūri į gatvę). Voinovas! Greičiau! 

Dora nuskuba atidaryti. 

Įeina Voinovas iškreiptu veidu 

ANENKOVAS. Aleksejau, sakyk, kas? 

VOINOVAS. Aš nieko nežinau. Laukiau pirmojo spro- 
gimo. Pamačiau, kaip karieta pasuko už kampo, bet 
nieko neįvyko. Aš nieko nebesupratau. Pamaniau, 
kad paskutinę minutę tu pakeitei mūsų planus, del- 
siau... O paskui atbėgau šičia... 

ANENKOVAS. Kur Janekas? 

VOINOVAS. Aš jo nemačiau. 

DORA. Jis sulaikytas. | 

ANENKOVAS (vis žiūrėdamas į gatvę). Štai jis! 

Ta pati scena. Įeina Kaliajevas ašaromis pasruvusiu 

veidu 

KALIAJEVAS (sutrikęs). Broliai, dovanokite. Aš ne- 
galėjau. 

Dora eina prie jo ir paima už rankos 

DORA. Nusiramink. 

ANENKOVAS. Kas atsitiko? 

DORA (Kaliajevui). Nusiramink. Kartais viskas sugriū- 
na paskutinę minutę. 

ANENKOVAS. Bet tai negalimas dalykas. 

DORA. Palik jį. Janekai, ir kitiems taip būna. Šveiceris 
irgi nepajėgė pirmąjį kartą. 

ANENKOVAS. Janekai, tu išsigandai? 

KALIAJEVAS (pašokdamas). Aš neišsigandau! Tu neturi 
teisės! 

Sutartinis beldimas į duris. Anenkovui davus ženklą, 

Voinovas išeina atidaryti. Kaliajevas sustingęs. Pauzė. 

Įeina Stepanas 

ANENKOVAS. Na? 

STEPANAS. Didžiojo kunigaikščio karietoje buvo vai- 
kų. 

ANENKOVAS. Vaikų? 

STEPANAS. Taip. Didžiojo kunigaikščio sūnėnas ir 
dukterėčia. 

ANENKOVAS. Anot Orlovo, kunigaikštis turėjo va- 
ziuoti vienas. 

STEPANAS. Sėdėjo ir didžioji kunigaikštienė. Manau, 
kad mūsų poetui buvo per daug žmonių. Laimei, 
šnipai nieko nepastebėjo. 

Anenkovas kažką tyliai sako Stepanui. Visi žiūri į Ka- 

liajevą, kuris pakelia akis į Stepaną 

KALIAJEVAS (sutrikęs). Aš negalėjau žinoti... Kad vai- 
kai, ypač vaikai... Ar tu kada nors esi pažvelgęs į vai- 
kus? Kartais jų žvilgsnis toks rimtas ... Aš niekada 
negalėjau atlaikyti to žvilgsnio... Tačiau dar prieš 

akimirką, tūnodamas tos nedidelės aikštės kampe, 
aš buvau laimingas. Kai tolumoje sušvito karietos Ži- 
bintai, mano širdis suvirpėjo iš džiaugsmo, prisiekiu 
tau. Artėjant karietai, ji plakė vis smarkiau. Daužėsi 
nepaprastai garsiai. Aš panūdau šokti. Tikriausiai 
juokiausi. Kartojau: „Dabar, dabar...“ Tu supranti? 

Jis atitraukia žvilgsnį nuo Stepano ir tarsi sugniūžta 
Nubėgau link karietos. Tą akimirką juos ir pama- 
čiau. Vaikai atrodė labai rimti. Sėdėjo tiesūs ir žiū- 
rėjo į priekį. Kokie liūdni jų veideliai. Sustingę, su 
puošniais drabužiais, rankos ant kelių, jie tylūs 
sėdėjo prie durelių. Nepastebėjau didžiosios ku- 
nigaikštienės. Mačiau tik vaikus. Jeigu jie būtų į 
mane pažvelgę, tikrai būčiau metęs bombą. Kad 
užgesinčiau tą liūdną akių šviesą. Bet jie žvelgė 
tiesiai priešais save. 

Jis pasižiūri į kitus. Pauzė. Kalba dar tyliau 
Nežinau, kas man pasidarė. Rankas tarsi pakirto. 
Kojos drebėjo. Dar po sekundės jau buvo vėlu. (Tyla. 
Jis nuleidžia akis) Dora, ar man pasigirdo, ar tuo 
metu iš tiesų suskambo varpai? 

DORA. Ne, Janekai, tau nepasigirdo. 

Ji uždeda delną jam ant rankos. Kaliajevas pakelia galvą 

ir sutinka į jį nukreiptus žvilgsnius. Jis pakyla 

KALIAJEVAS. Pažvelkite į mane, broliai, pažiūrėk, Bo- 
ria: aš nesu niekšas, aš nepabūgau. Tik nesitikėjau 
vaikų. Viskas įvyko taip greit. Tie du rimti veideliai, 
o mano rankoje - baisus krovinys. Ir aš turėjau jį 
sviesti į juos. Šitaip, tiesiai. Ne! Aš negalėjau! 

Jis visus paeiliui apžvelgia 

Kadaise, kai dar važinėdavau karieta, namie, Ukrai- 
noje, lėkdavau kaip vėjas, nieko nebijodavau. Nieko 
pasaulyje, tiktai pargriauti vaiką. Įsivaizduodavau 
smūgį, gležną galvutę trenkiantis į kelią nuo mano 
lékimo... 

Jis nutyla 
Padėkite man... 

Tyla 
Kilo mintis nusizudyti. Grjzau, nes pamaniau, jog 
turiu jums atsiskaityti, pamaniau, kad jis esat vie- 
ninteliai mano teisėjai ir man pasakysite, ar aš kly- 
dau, ar buvau teisus; juk jūs negalite apsirikti. Bet 
jūs nieko nesakote. 

Dora prieina prie jo visai arti, beveik liečia drabužius. 

Jis apžvelgia visus ir blausiu balsu kalba toliau 
Štai, ką aš siūlau. Jei jūs nuspręsite, kad reikia nužu- 
dyti ir tuos vaikus, aš palauksiu prie teatro durų ir 
vienas mesiu bombą į karietą. Žinau, kad pataikysiu. 
Spręskite, aš paklusiu Organizacijai. 

STEPANAS. Organizacija tau pavedė sunaikinti didįjį 
kunigaikštį. 

KALIAJEVAS. Tai tiesa. Be ji man neliepė žudyti vai- 
kų. 

ANENKOVAS. Janekas teisus. Šito nenumatėme. 

STEPANAS. Jis turėjo vykdyti įsakymą. 

ANENKOVAS. Tai mano atsakomybė. Reikėjo viską 
iš anksto numatyti, kad niekam netektų abejoti, ką 
turi daryti. Tačiau dabar reikia nuspręsti, ar mes 
visiškai atsisakome šios progos, ar įsakome Janekui 


grįžti prie teatro. Aleksejau? 

VOINOVAS. Aš nežinau. Manau, kad būčiau pasielgęs 
kaip Janekas. Bet aš nieko nebeZinau. (Tyliau) Man 
dreba rankos. 

ANENKOVAS. Dora? 

DORA (karštai). Aš būčiau pasitraukusi kaip Janekas. 
Nejau aš galiu kitiems patarti tai, ko pati negalėčiau 
padaryti? 

STEPANAS. Ar jūs suvokiate, ką reiškia toks sprendi- 
mas? Du mėnesiai sekimo, grėsusių baisių nuolati- 
nių pavojų, du veltui praleisti mėnesiai. Už nieką 
sulaikytas Jegoras. Už nieką pakartas Rykovas. Ir vėl 
viskas iš naujo? Vėl ilgos budėjimo ir klastos savaitės, 
nesibaigianti įtampa, kol pasitaikys palanki proga? 
Ar jūs pakvaišote? 

ANENKOVAS. Tu gerai žinai, kad po dviejų dienų di- 
dysis kunigaikštis vėl važiuos į teatrą. 

STEPANAS. Po dviejų dienų mes rizikuojame būti su- 
imti, tu pats taip sakai. 

KALIAJEVAS. Aš einu. 

DORA. Palauk! (Stepanui) Stepanai, ar tu galėtum ra- 
miai Žiūrėdamas šauti tiesiai į vaiką? 

STEPANAS. Galėčiau, jeigu Organizacija palieptų. 

DORA. Kodėl tu užsimerki? 

STEPANAS. Aš? Aš užsimerkiau? 

DORA. Taip. 

STEPANAS. Kad geriau įsivaizduočiau tokią sceną ir 
atsakyčiau viską gerai suvokdamas. 

DORA. Atsimerk ir suvok, kad Organizacija prarastų 
savo galią ir įtaką, jeigu nors kartą leistų, kad mūsų 
bombomis būtų sprogdinami vaikai. 


120 


Teisieji 


STEPANAS. Aš nelabai mėgstu tokias sapaliones. Kai 
nuspręsime pamiršti vaikus, tą dieną tapsime pasau- 
lio viešpačiais ir revoliucija triumfuos. 

DORA. Tą dieną revoliuciją pasmerks visa žmonija. 

STEPANAS. Tai nesvarbu, jeigu mes ją mylime taip 
stipriai, kad paskleistume visame pasaulyje ir jį iš- 
gelbėtume nuo jo paties ir nuo jo vergystės. 

DORA. O jeigu visa žmonija atmes revoliuciją? O jeigu 
visa tauta, už kurią tu kovoji, nenorės, kad būtų 
žudomi vaikai? Ar tada kirsi ir tautai? 

STEPANAS. Taip, jeigu to reikia, kol žmonės supras. Aš 
taip pat myliu savo tautą. 

DORA. Meilė neturi veido. 

STEPANAS. Kas taip sako? 

DORA. Aš, Dora. 

STEPANAS. Tu - moteris, ir tu neteisingai supranti 
meilę. 

DORA (karštai). Bet aš teisingai suprantu, kas yra 
gėda. 

STEPANAS. Vieną kartą ir aš patyriau, kas yra gėda, ir 
dėl kitų kaltės. Kai man įbruko rimbą. Nes man įbru- 
ko rimbą. Ar jūs žinote, kas yra rimbas? Vera buvo 
kartu su manimi ir ji protestuodama nusižudė. O aš 
likau gyvas. Dėl ko gi aš dabar turėčiau gėdytis? 

ANENKOVAS. Čia visi tave myli ir gerbia. Tačiau, kad ir 
kokie būtų tavo argumentai, aš negaliu pritarti tavo 
žodžiams, kad viskas yra leista. Šimtai mūsų brolių 
mirė, kad visi žinotų, jog ne viskas yra leista. 

STEPANAS. Niekas nėra uždrausta, kas gali pagelbėti 
mūsų reikalui. 

ANENKOVAS (piktai). Ar leista grįžti į policiją ir žaisti 
dvigubą žaidimą, kaip siūlė Jevno? Ar tu taip pasi- 
elgtum? 

STEPANAS. Taip, jeigu reikėtų. 

ANENKOVAS (pakyla). Stepanai, iš pagarbos tam, ką 
tu padarei dėl mūsų ir su mumis, mes užmiršime 
čia tavo pasakytus žodžius. Visada tai prisimink. 
Dabar tereikia nutarti, ar mes netrukus sviesime 
bombą į du vaikus. 

STEPANAS. Vaikus! Jūs tik apie tai kalbate. Negi jūs nie- 
ko nesuprantate? Dėl to, kad Janekas nesunaikino tų 
dviejų, tūkstančiai rusų vaikų dar ilgus metus mirs 
iš bado. Arjūs kada nors matėte iš bado mirštančius 
vaikus? Aš - taip. Palyginti su šia mirtimi, žūtis nuo 
bombos yra palaima. Bet Janekas nematė išbadėjusių 
vaikų. Jis matė tik tuos du mokytus didžiojo kuni- 
gaikščio šuniūkščius. Ar jūs - ne vyrai? Gyvenate tik 
šia akimirka? Tada rinkitės gailestingumą ir gydyki- 
te laikiną blogį, bet pamirškite revoliuciją, kuri nori 
išgydyti ne tik esamą, bet ir būsimą blogį. 

DORA. Janekas sutinka nužudyti didįjį kunigaikštį, 
nes jo mirtis gali priartinti tą laiką, kai rusų vaikai 
nebemirs iš bado. Ir tai nėra lengva. Bet didžiojo 
kunigaikščio mažųjų sūnėno ir dukterėčios mirtis 
jokiam kitam vaikui neužkirs mirties iš bado. Net 
ir griovimas turi tvarką, turi ribas. 

STEPANAS (karštai). Ribų nėra. Jūs netikite revoliucija, 
ir tai yra tiesa. (Visi atsistoja, išskyrus Janeką) Jūs ja 
netikite. Jeigu jūs ja visiškai, galutinai patikėtumėte, 
jeigu jūs būtumėte įsitikinę, kad savo aukomis ir 
pergalėmis mes galiausiai išlaisvinsime Rusiją nuo 

despotizmo, sukursime laisvą šalį, kuri ilgainiui ap- 
ims visą pasaulį, jeigu neabejotumėte, kad tada nuo 
savo šeimininkų ir nuo prietarų išsilaisvinęs žmogus 
pakels į dangų savo tikrąjį dievo veidą, ką tada jums 
reikštų dviejų vaikų mirtis? Tada jūs pripažintumėte 
visas teises, visas, ar girdite mane? Jeigu ši mirtis jus 
sustabdo, vadinasi, jūs nesate įsitikinę savo teisumu. 
Jūs netikite revoliucija. 

Visi tyli. Kaliajevas atsistoja 

KALIAJEVAS. Stepanai, man gėda dėl savęs, ir vis dėl- 
to aš tau neleisiu tęsti. Aš sutikau žudyti, kad nu- 
versčiau despotizmą. Bet tavo žodžiuose aš girdžiu 
skelbiamą naują despotizmą, kuris, jeigu kada nors 
įsitvirtins, mane pavers žudiku, o aš tesiekiu būti 
teisingumo vykdytojas. 

STEPANAS. Argi svarbu, kad tu nesi teisingumo vykdy- 
tojas, jeigu teisingumas įvyksta, net žudikų ranko- 
mis. Mes abu nieko nereiškiame, nei tu, nei aš. 

KALIAJEVAS. Mes šį tą reiSkiame, ir tu pats tai Žinai, 
nes ir šiandien kalba tavo puikybė. 

STEPANAS. Mano puikybė - tai mano reikalas. O žmo- 
nių išdidumas, jų maištas, neteisybė, kurioje jie gy- 
vena, - tai mūsų visų reikalas. 

KALIAJEVAS. Žmonės gyvi ne vien teisingumu. 

STEPANAS. Kai iš jų atima duoną, kuo gi jie būtų gyvi, 
jeigu ne teisingumu? 

KALIAJEVAS. Teisingumu ir nekaltumu. 

STEPANAS. Nekaltumu? Gal ir žinau, apie ką kalbi. 
Bet man verčiau to nežinoti ir nuslėpti nekaltumą 
nuo tūkstančių žmonių, kad vieną dieną jo vertė dar 
labiau iškiltų. 


123 


Albert Camus 


KALIAJEVAS. Turi būti labai tikras, kad toji diena ateis, 
jeigu neigi visa tai, kuo vis dėlto gyvena žmogus. 

STEPANAS. Aš ir esu tikras. 

KALIAJEVAS. Tu negali to žinoti. Kad paaiškėtų, kuris 
iš mūsų - tu ar aš - teisus, turės pasiaukoti gal net 
kokios trys kartos, prireiks kelių karų, baisių revo- 
liucijų. Kol tas kraujo lietus susigers į žemę, mes abu 
jau seniai būsime pavirtę į dulkes. 

STEPANAS. Tada ateis kiti, ir aš sveikinu savo būsimus 
brolius. 

KALIAJEVAS (šaukia). Kiti... Taip! Bet aš myliu tuos, 
kurie gyvena šiandien toje pačioje žemėje kaip ir aš, 
ir būtent juos aš sveikinu. Dėl jy aš kovoju ir sutinku 
mirti. Aš nekirsiu į veidą savo broliams dėl tolimos 
ateities, apie kurią aš nieko nežinau. Aš nepadidinsiu 
gyvos neteisybės mirusia teisybe. (Tyliau, bet tvirtai) 
Broliai, aš noriu būti jiems atviras ir pasakyti bent 
tai, ką jums patvirtintų pats paprasčiausias mūsų 
valstietis: žudyti vaikus yra negarbinga. Ir jeigu vie- 
ną dieną, dar man esant gyvam, revoliucija pamirštų 
garbę, aš nuo jos atsiskirčiau. Jeigu jūs įsakysite, aš 
nedelsdamas eisiu prie teatro, bet pulsiu arkliams 
po kojomis. 

STEPANAS. Garbė yra prabanga, skirta tiems, kas va- 
žinėja karietomis. 

KALIAJEVAS. Ne. Ji yra paskutinis vargšo turtas. Tu tai 
gerai Žinai, kaip ir tai, kad revoliucija neatskiriama 
nuo garbės. Dėl jos mes renkamės mirtį. Stepanai, 
būtent garbė tave kartą pastatė po rimbu, ir dar 
šiandien ji kalba tavo lūpomis. 

STEPANAS (šaukia). Nutilk! Aš tau draudžiu apie tai 
kalbėti! 

KALIAJEVAS (smarkiai įsikarščiavęs). Ne. Aš pasirin- 
kau mirtį, kad netriumfuotų žudymas. Aš pasirinkau 
nekaltumą. 

ANENKOVAS. Janekai ir Stepanai, gana! Organizacija 
nusprendžia, kad vaikų žudymas nenaudingas. Rei- 
kės atnaujinti sekimą. Mes turime būti pasirengę po 
dviejų dienų pradėti iš naujo. 

STEPANAS. O jeigu vėl bus vaikai? 

ANENKOVAS. Palauksime kitos progos. 

STEPANAS. O jeigu kartu su didžiuoju kunigaikščiu 
važiuos didžioji kunigaikštienė? 

KALIAJEVAS. Jos aš nepasigailėsiu. 

ANENKOVAS. Paklausykite. 

Girdėti karieta. Kaliajevas nesąmoningai pasuka prie 

lango. Kiti nejuda. Karieta priartėja, pravažiuoja po 

langais ir nutolsta 

VOINOVAS (žvelgdamas į Dorą, kuri prieina prie jo). 
Pradėsime iš naujo, Dora... 

STEPANAS (paniekinamai). Taip, Aleksejau, iš naujo... 
Juk reikia ką nors padaryti dėl garbės! 


UZDANGA 

Po dviejų dieny. Ta pati vieta, ta pati valanda 


STEPANAS. Ką veikia Voinovas? Jis turėtų būti čia. 

ANENKOVAS. Jam reikia pamiegoti. Mes dar turime 
pusvalandį laiko. 

STEPANAS. Aš galiu nueiti naujienų. 

ANENKOVAS. Ne. Nereikia per daug rizikuoti. (Tyla) 
Janekai, kodėl tu nieko nesakai? 

KALIAJEVAS. Aš neturiu ką pasakyti. Nesijaudink. 

Skambutis į duris 

KALIAJEVAS. Štai jis. 

Įeina Voinovas 

ANENKOVAS. Ar tu pamiegojai? 

VOINOVAS. Taip, truputį. 

ANENKOVAS. Miegojai visą naktį? 

VOINOVAS. Ne. 

ANENKOVAS. Reikėjo pamiegoti. Tam yra priemo- 
nių. 

VOINOVAS. Aš bandžiau. Buvau labai pavargęs. 

ANENKOVAS. Tavo rankos dreba. 

VOINOVAS. Ne. 

Visi žiūri į jį 

VOINOVAS. Ko į mane spoksot? Ar aš negaliu būti 
pavargęs? 

ANENKOVAS. Žinoma, gali. Mes rūpinamės tavimi. 

VOINOVAS (staiga pratrūksta). Apie tai galvoti reikėjo 
užvakar. Jeigu prieš dvi dienas būtume metę bombą, 
nebebūtume pavargę. 

KALIAJEVAS. Atleisk man, Aleksejau. Aš viską ap- 
sunkinau. 

VOINOVAS (tyliau). Aš taip nesakau. Kodėl apsunkinai? 
Aš esu pavargęs, štai ir viskas. 

DORA. Dabar jau bus greitai. Po valandos viskas bus 
baigta. 

VOINOVAS. Taip, bus baigta. Po valandos... 

Jis apsidairo. Dora prieina prie jo ir paima už rankos. 

Jis leidžiasi paimamas už rankos, paskui staiga ją iš- 

traukia 

VOINOVAS. Boria, aš norėčiau tau kai ką pasakyti. 

ANENKOVAS. Man vienam? 

VOINOVAS. Tau vienam. 

Visi susižvalgo. Kaliajevas, Dora ir Stepanas išeina 

ANENKOVAS. Kas yra? (Voinovas tyli) Pasakyk man, 
aš tavęs prašau. 

VOINOVAS. Man gėda, Boria. (Pauzė) Man gėda. Aš 
privalau tau pasakyti teisybę. 

ANENKOVAS. Tu nebenori mesti bombos? 

VOINOVAS. Aš negalėsiu jos mesti. 

ANENKOVAS. Tu bijai? Ar ne? Tai jokia gėda. 

VOINOVAS. Aš bijau, ir man gėda, kad bijau. 

ANENKOVAS. Tačiau užvakar tu atrodei linksmas ir 
tvirtas. Išeinant tavo akys spindėjo. 

VOINOVAS. Aš visada bijojau. Tiesiog užvakar sukau- 
piau savo drąsą. Kai tolumoje išgirdau karietą, tariau 
sau: „Nagi! Liko tik daugiau kaip minutė.“ Sukandau 
dantis. Visi mano raumenys įsitempė. Rengiausi 
sviesti bombą taip smarkiai, tarsi jau pats smūgis 
turėtų pakirsti didįjį kunigaikštį. Laukiau pirmojo 
sprogimo, kad išlaisvinčiau visą savyje sukauptą 
jėgą. Ir nieko neįvyko. Karieta jau buvo visai arti. 
Kaip greitai ji lėkė! Pravažiavo man pro šalį. Tada 
supratau, kad Janekas nemetė bombos. Tą akimirką 
mane pervėrė baisus šaltis. Ir staiga aš pasijutau 
silpnas kaip kūdikis. 

ANENKOVAS. Nieko tokio, Aleksejau. Tu atgavai jė- 
gas. 

VOINOVAS. Aš neatsigavau per šias dvi dienas. Aš tau 
ką tik pamelavau, - naktį aš neužmigau. Širdis dau- 
zyte daužėsi. Ak, Boria, aš apimtas nevilties. 

ANENKOVAS. Nesielvartauk. Mes visi patyrėme tą 
patį, ką ir tu. Tu nemesi bombos. Pailsėsi mėnesį 
Suomijoje ir sugrįši pas mus. 

VOINOVAS. Ne, čia kas kita. Jeigu aš nemesiu bombos 
dabar, vadinasi, nemesiu jos niekada. 

ANENKOVAS. Kaip tai? 

VOINOVAS. Aš nesukurtas terorui. Dabar tai žinau. Bus 
geriau, jeigu aš jus paliksiu. Aš veiksiu komitetuose, 
dirbsiu propagandinį darbą. 

ANENKOVAS. Rizika ta pati. 

VOINOVAS. Taip, bet galima veikti užsimerkus. Ne- 
žinioje. 

ANENKOVAS. Kaip suprasti? 

VOINOVAS (karštai). Nieko nežinant. Nėra sunku reng- 
ti susirinkimus, aptarinėti padėtį ir paskui perduoti 
įsakymą susidoroti. Žinoma, tu taip pat rizikuoji, bet 
apgraibomis, nieko nematydamas. Tačiau vakarui 
leidžiantis virš miesto stovėti vidury minios, tarp 
namo skubančių žmonių, kur jų laukia garuojanti 
sriuba, vaikai, pasiilgusi žmona, stovėti sustingus, 
rankose jaučiant bombos svorį, ir žinoti, kad po trijų 
minučių, po dviejų minučių, po kelių sekundžių tu 
pulsi priešais spindinčią karietą, - tai teroras. Dabar 
aš žinau, kad negalėsiu pradėti iš naujo, kol mano 
gyslose bus dar bent vienas kraujo lašas. Taip, man 
gėda. Aš taikiau per aukštai. Aš turiu pasilikti savo 
vietoje. Visai mažytėje vietelėje. Vienintelėje, kurios 
aš esu vertas. 

ANENKOVAS. Nėra mažų vietų. Gale visada laukia 
kalėjimas ir kartuvės. 

VOINOVAS. Bet jų nematai taip, kaip matai tą, kurį 
nužudysi. Kalėjimą ir kartuves reikia įsivaizduoti. 
Laimei, aš neturiu vaizduotės. (Jis nervingai nusijuo- 
kia) Aš niekada nepajėgiau iš tiesų patikėti slaptąja 
policija. Keistas teroristas, ar ne? Aš patikėsiu, gavęs 
pirmą spyrį į pilvą. Ne anksčiau. 

ANENKOVAS. O kai pateksi į kalėjimą? Kalėjime žinai 
ir matai. Neįmanoma užsimiršti. 

VOINOVAS. Kalėjime nereikia priimti sprendimų. Taip, 
tikrai, nebelieka sprendimų! Nebereikia galvoti: 
„Nagi, dabar tavo eilė, tu privalai nuspręsti, kurią 
sekundę pulsi į priekį. Dabar aš žinau - jeigu bū- 
siu sulaikytas, nebandysiu pabėgti. Norint pabėgti, 

reikia išradingumo, reikia imtis iniciatyvos. Jeigu 
nebėgi, iniciatyva yra kitų rankose. Jie padaro visą 
darbą. 

ANENKOVAS. Kartais jie ir karia. 

VOINOVAS (beviltiškai). Kartais. Bet man bus leng- 
viau mirti, negu savo rankose laikyti savo ir kito 
žmogaus gyvybę ir numatyti tą akimirką, kai aš tas 
dvi gyvybes sviesiu į liepsnas. Ne, Boria, vienintelis 
būdas man save atpirkti, tai priimti save tokį, koks 
esu. (Anenkovas tyli) Net bailiai gali būti naudingi 
revoliucijai. Reikia tik nurodyti jiems vietą. 

ANENKOVAS. Ką gi, mes visi bailiai. Bet ne visada 
gauname progą tuo įsitikinti. Tu gali elgtis taip, 
kaip nori. 

VOINOVAS. Aš pageidauju tuoj pat išvykti. Man atrodo, 
kad aš negalėčiau pažvelgti kitiems į akis. Bet tu 
jiems pasakyk. 

ANENKOVAS. Aš jiems pasakysiu. 

Jis prieina prie Voinovo 

VOINOVAS. Pasakyk Janekui, kad tai ne jo kaltė. Ir kad 
aš jį myliu, aš myliu jus visus. 

Pauzė. Anenkovas jį apkabina 

ANENKOVAS. Sudie, broli. Viskas pasibaigs. Rusija 
bus laiminga. 

VOINOVAS (išbėgdamas). O taip. Tebūna ji laiminga! 
Tebūna ji laiminga! 

Anenkovas eina link durų 

ANENKOVAS. Įeikite. 

Visi įeina kartu su Dora 

STEPANAS. Kas nutiko? 

ANENKOVAS. Voinovas nemes bombos. Jis visai išse- 
kęs. Būtų rizikinga. 

KALIAJEVAS. Tai mano kaltė, ar ne, Boria? 

ANENKOVAS. Jis prašė perduoti, kad myli tave. 

KALIAJEVAS. Ar jis pas mus sugrįš? 

ANENKOVAS. Galbūt. Dabar jis išvyksta. 

STEPANAS. Kodėl? 

ANENKOVAS. Jis bus naudingesnis komitetuose. 

STEPANAS. Arjis to paprašė? Jis pabūgo? 

ANENKOVAS. Ne. Aš taip nusprendžiau. 

STEPANAS. Pasikėsinimo dieną tu išsiunti vieną zmo- 
gy? 

ANENKOVAS. Pasikėsinimo dieną man teko nuspręsti 
vienam. Dabar ne laikas ginčytis. Aš stosiu į Voinovo 
vietą. 

STEPANAS. Ji man teisėtai priklauso. 

KALIAJEVAS (Anenkovui). Tu - vadas. Tavo pareiga 
likti čia. 

ANENKOVAS. Kartais vadas privalo pasirodyti bai- 
lys. Bet su sąlyga, kad pasitaikius progai atgautų 
stiprybę: Mano sprendimas priimtas, Stepanai, tu 
mane pavaduosi tiek laiko, kiek reikės. Ateik, aš tau 
perduosiu nurodymus. 

Jie išeina. Kaliajevas atsisėda. Dora eina prie jo ir ištiesia 

ranką, bet susigriebia 

DORA. Tai ne tavo kaltė. 

KALIAJEVAS. Aš jam nusikaltau, labai nusikaltau. Ar 
žinai, ką jis man anądien sakė? 

DORA. Jis be perstojo kartojo, kad yra laimingas. 

KALIAJEVAS. Taip, bet jis man sakė, kad jaučiasi lai- 
mingas tik būdamas mūsų bendruomenėje. Jis sakė: 

„Esame mes, yra Organizacija. Be jos nėra nieko. Mes 
tarsi riteriai.“ Argi tai ne apgailėtina, Dora? 

DORA. Jis sugrįš? 

KALIAJEVAS. Ne. Įsivaizduoju, ką aš jausčiau jo vietoje. 
Tai būtų neviltis. 

DORA. O dabar nesi nusivylęs? 

KALIAJEVAS (liūdnai). Dabar? Aš esu kartu su jumis 
ir esu laimingas, toks buvo ir jis. 

DORA (lėtai). Tai didelė laimė. 

KALIAJEVAS. Tai tikrai didelė laimė. Ar tu manai 
kitaip? 

DORA. Aš manau taip, kaip tu. Tada kodėl tu liūdnas? 
Prieš dvi dienas tavo veidas švytėjo. Atrodei tarsi 
išsirengęs į didelę šventę. Šiandien... 

KALIAJEVAS (pakyla, labai susijaudinęs). Šiandien aš 
jau žinau tai, ko dar nežinojau. Tu buvai teisi, tai ne 
taip paprasta. Aš maniau, kad žudyti lengva, kad 
užtenka idėjos ir drąsos. Bet aš nesu toks stiprus, ir 
dabar aš žinau, kad neapykanta nesuteikia laimės. 
Visas šis blogis, visas šis blogis - manyje ir kituose. 
Žudymas, niekšybė, neteisingumas... O, aš privalau, 
aš privalau jį nužudyti... Bet aš eisiu iki galo! Toliau 
už neapykantą! 

DORA. Toliau? Toliau nieko nėra. 

KALIAJEVAS. Yra meilė. 

DORA. Meilė? Ne, reikia ko nors kito. 

KALIAJEVAS. Ak, Dora, kam tu taip kalbi, aš juk pa- 
zistu tavo širdį... 

DORA. Yra per daug kraujo, smurtas per ilgai užsitęsė. 
Tie, kurie tikrai myli tiesą, neturi teisės į meilę. Jie 
žengia tiesūs, kaip ir aš, iškėlę galvas, žvelgdami į 

priekį. Ką veiktų meilė jų atšiauriose širdyse? Meilė 
švelniai nulenkia galvas, Janekai. O mūsų galvos 
aukštai iškeltos. 

KALIAJEVAS. Bet mes mylime savo tautą. 

DORA. Mes mylime, tai tiesa. Mes ją mylime nenusako- 
ma meile, niekuo nepagrįsta, nelaiminga meile. Mes 
gyvename toli nuo tautos, užsidarę savo kambariuo- 
se, paskendę savo mintyse. O ar tauta mus myli? Ar 
ji žino, kad mes ją mylime? Tauta tyli. Kokia tyla, 
kokia tyla... 

KALIAJEVAS. Viską atiduoti, viską paaukoti nesitikint 
atlygio, - tai ir yra meilė. 

DORA. Galbūt. Tai absoliuti meilė, grynas ir vieni- 
šas džiaugsmas, ji mane taip degina. Tačiau būna 
valandų, kai aš svarstau, ar meilė nėra kas kita, ar 
ji gali liautis būti monologas ir ar kartais neturėtų 
pasigirsti atsakymas? Matai, aš įsivaizduoju taip: 
šviečia saulė, galvos švelniai nulinksta, širdys sušyla, 
rankos apkabina. Ak, Janekai, jeigu bent trumpai 
valandėlei galėtume užmiršti siaubingą šio pasaulio 
skurdą ir tiesiog gyventi. Minutėlė egoizmo, - ar gali 
apie tai pagalvoti? 

KALIAJEVAS. Taip, Dora, tai vadinama švelnumu. 

DORA. Tu viską atspėji, mano brangusis, tai vadinama 
švelnumu. Bet ar žinai, kas tai yra? Ar tu švelniai 
myli teisingumą? (Kaliajevas tyli) Ar tavo meilė 
mūsų tautai ištikima ir švelni, o gal, priešingai, dega 
keršto ir maišto liepsna? (Kaliajevas vis tyli) Na, 
matai. (Ji eina link jo ir vos girdimai ištaria) O aš, ar 
tu mane švelniai myli? 

Kaliajevas žiūri į ją 

KALIAJEVAS (patylėjęs). Niekas niekada tavęs nemylės 
taip, kaip myliu aš. 

DORA. Aš žinau. Bet ar ne verčiau mylėti taip, kaip 
visi? 

KALIAJEVAS. Aš nesu bet kas. Aš tave myliu taip, kaip 
sugebu. 

DORA. Ar tu mane myli labiau už teisingumą, labiau 
už Organizaciją? 

KALIAJEVAS. Ašjūsų neatskiriu vieno nuo kito - tavęs, 
Organizacijos, teisingumo. 

DORA. Taip, bet atsakyk man, maldauju, atsakyk. Ar tu 
mane myli savo vienatvėje, švelniai, egoistiškai? Ar 

"mylėtumei mane, jeigu aš būčiau neteisinga? 

KALIAJEVAS. Jeigu tu būtum neteisinga, kad galėčiau 
tave mylėti, aš mylėčiau ne tave. 

DORA. Tu man neatsakai. Tik ištark, ar tu mane mylė- 
tum, jeigu aš nepriklausyčiau Organizacijai? 

KALIAJEVAS. Kurgi tu būtum? 

DORA. Aš atsimenu savo studijų metus. Aš buvau links- 
ma. Tada aš buvau graži. Praleisdavau ištisas valan- 
das vaikštinėdama ir svajodama. Ar tu mylėtumei 
mane lengvabūdę ir nerūpestingą? 

KALIAJEVAS (neryžtingai, labai tyliai). Aš baisiai trokš- 
tu tau ištarti: „Taip.“ 

DORA (šaukia). Jeigu tu taip manai ir jeigu tai tiesa, tada 
sakyk „taip“, mano brangusis! Taip, nepaisydamas 
teisingumo, pavergtos ir nuskurdusios tautos aki- 
vaizdoje. Taip, taip, aš tavęs maldauju, nepaisydamas 
vaikų agonijos, nepaisydamas tų, kuriuos pakaria, 
ir tų, kuriuos užplaka mirtinai... 

KALIAJEVAS. Nutilk, Dora. 

DORA. Ne, reikia nors kartą leisti prabilti širdžiai. Aš 
laukiu, kad tu mane pašauktum, mane, Dorą, kad 
pašauktum mane, pamiršęs tą neteisybe užnuodytą 
pasaulį... 

KALIAJEVAS (šiurkščiai). Nutilk. Mano širdyje esi tiktai 
tu. Bet aš turėsiu būti tvirtas, jau visai netrukus. 

DORA (sutrikusi). Visai netrukus? Taip, aš pamiršau... 
(Juokiasi taip, tarsi verktų) Ne, tai labai gerai, bran- 
gusis. Nesupyk, aš buvau kvaila. Tai iš nuovargio. 
Nė aš nebūčiau galėjusi to pasakyti. Aš tave myliu 
tokia pačia meile, truputį nerealia, nepamiršdama 
teisingumo ir kalėjimų. O ar prisimeni, Janekai, 
vasarą? Bet ne, tai nesibaigianti žiema. Mes esame ne 
iš šio pasaulio, mes - teisieji. Žmogiška šiluma - ne 
mums. (Nusisuka) Ak, pagailėkite teisiųjų! 

KALIAJEVAS (beviltiškai žiūri į ją). Taip, tokia mūsų 
dalia, meilė neįmanoma. Bet aš užmušiu didįjį ku- 
nigaikštį, ir tada ateis ramybė - ir tau, ir man. 

DORA. Ramybė! Kada mes ją atgausime? 

KALIAJEVAS (karštai). Rytoj. 

Įeina Anenkovas ir Stepanas. Dora ir Kaliajevas atsi- 

traukia vienas nuo kito 

ANENKOVAS. Janekai! 

KALIAJEVAS. Tuojau. (Jis giliai atsidūsta) Pagaliau, 
pagaliau... 

STEPANAS (eina prie jo). Sudie, broli, aš esu su tavi- 
mi. 

KALIAJEVAS. Sudie, Stepanai. (Atsisuka į Dorą) Sudie, 
Dora. 

Dora prieina prie jo. Jie stovi labai arti vienas kito, bet 

taip ir nesusiliečia 

DORA. Ne, ne sudie. Iki pasimatymo. Iki pasimatymo, 
mano brangusis. Mes dar susitiksim. 

Jis žiūri į ją. Pauzė 

KALIAJEVAS. Iki pasimatymo. Aš... Rusija bus graži. 

DORA (pro ašaras). Rusija bus graži. 

Priešais ikoną Kaliajevas padaro kryžiaus ženklą. Išeina 

kartu su Anenkovu. Stepanas eina prie lango. Dora lieka 

vietoje, neatitraukdama akių nuo dury 

STEPANAS. Kaip tiesiai jis laikosi. Matai, aš klydau ne- 
pasitikėdamas Janeku. Man nepatiko jo užsidegimas. 
Jis persižegnojo, ar tu matei? Ar jis tikintis? 

DORA. Nepraktikuojantis. 

STEPANAS. Tačiau jo siela religinga. Tai mus ir skyrė. 
Gerai suprantu, kad aš esu šiurkštesnis už jį. Mums, 
kurie netikime Dievo, reikia absoliutaus teisingumo, 
nes kitaip - neviltis. 

DORA. O jam pats teisingumas kelia neviltį. 

STEPANAS. Taip, silpna dvasia. Bet ranka tvirta. Jis ver- 
tesnis už savo dvasią. Aišku, jis jį užmuš. Tai gerai, 
net labai gerai. Naikinimas - štai ko reikia. Bet tu 
nieko nesakai? (Jis tiriamai žvelgia į ją) Tu jį myli? 

DORA. Kad mylėtum, reikia laiko. Mums vos užtenka 
laiko teisingumui. 

STEPANAS. Tu teisi. Reikia tiek daug padaryti, reikia iš 
pamatų sugriauti šį pasaulį... Paskui... (Prie lango) 
Aš jy nebematau, jie jau vietoje. 

DORA. Paskui... 

STEPANAS. Ateis laikas meilei. 

DORA. Jeigu dar būsime gyvi. 

STEPANAS. Mylės kiti. Tai vienas ir tas pats. 

DORA. Stepanai, ar gali ištarti: „Neapykanta“? 
STEPANAS. Ką? 

DORA. Ištark tą vieną žodį - „neapykanta“. 
STEPANAS. Neapykanta. 

DORA. Gerai. Janekas jį tarė labai blogai. 

STEPANAS (patylėjęs, priėjęs prie jos). Aš suprantu, tu 


mane niekini. Bet ar esi tikra, kad neklysti? (Pauzė, 
paskui - vis smarkiau) Jūs visi čia svarstote apie tai, 
ką veikiate, vis toji pasigailėtina meilė. Bet aš nieko 
nemyliu ir aš nekenčiu, taip, aš nekenčiu žmonių! Ką 
man veikti su jų meile? Aš ją patyriau katorgoje, dar 
prieš trejus metus. Ir jau treji metai kaip nešiojuosi ją 
kartu. Tu norėtum, kad aš susigraudinčiau ir neščiau 
bombą tarsi kryžių? Ne! Ne! Aš per toli nuėjau, aš per 
daug žinau... Pažiūrėk... (Jis persiplėšia marškinius. 
Dora krypteli link jo. Atsitraukia, išvydusi kirčių 
žymes) Štai ženklai! Jų meilės ženklai! Ar ir dabar 
mane niekini? 


Ji prieina prie jo ir netikėtai pabučiuoja 


DORA. Kas paniekintų skausmą? Aš ir tave myliu. 
STEPANAS (žiūri į ją, dusliai). Atleisk man, Dora. (Pau- 


zė. Jis nusisuka) Galbūt tai nuovargis. Ištisi metai 
kovos, nerimo, slapstymosi, katorgos... O galiau- 
siai - šitai. (Jis rodo kirčių žymes) Kur aš rasčiau jėgų 
mylėti? Man jų užtenka nebent neapkęsti. Tai geriau 
negu nieko nejausti. 


DORA. Taip, tai geriau. 
Jis žiūri į ją. Išmuša septynias 


STEPANAS (greitai nusisuka). Didysis kunigaikštis tuoj 
pravažiuos. | 

Dora prieina prie lango ir prisispaudžia prie stiklo. Ilga 

tyla. Paskui tolumoje pasigirsta karieta, vis arčiau, pra- 

važiuoja 

STEPANAS. Jeigu jis vienas... 

Karieta nutolsta. Baisus sprogimas. Dora krūpteli ir 

susiima galvą rankomis. Ilga tyla 

STEPANAS. Boria nemetė bombos! Janekui pavyko. 
Pavyko! O tauta! O džiaugsme! 

DORA (verkdama puola prie jo). Tai mes jį nužudėme! 
Tai mes jį nužudėme! Tai aš. 

STEPANAS (šaukia). Ką mes nužudėme? Janeką? 

DORA. Didįjį kunigaikštį. 


UZDANGA 


138 


KETVIRTAS VEIKSMAS 


Butyrkų kalėjimas, Pugačiovo bokšto vienutė. Rytas. 
Pakilus uždangai, Kaliajevas vienutėje žiūri į duris. Įeina 
sargybinis ir kalinys, nešinas kibiru 


SARGYBINIS. Mazgok. Ir greitai sukis. 

Jis atsistoja prie lango. Foka pradeda plauti grindis, 

nežiūrėdamas į Kaliajevą. Pauzė 

KALIAJEVAS. Kuo tu vardu, broli? 

FOKA. Foka. 

KALIAJEVAS. Tu nuteistas? 

FOKA. Taip, atrodo. 

KALIAJEVAS. Ką tu padarei? 

FOKA. Aš nužudžiau. 

KALIAJEVAS. Tu buvai alkanas? 

SARGYBINIS. Tyliau. 

KALIAJEVAS. Kaip? 

SARGYBINIS. Tyliau. Aš leidžiu jums kalbėtis, nors tai 
draudžiama. Todėl kalbėk tyliau. Tarsi koks senis. 

KALIAJEVAS. Tu buvai alkanas? 

FOKA. Ne, aš norėjau gerti. 

KALIAJEVAS. O tada? 

FOKA. Na, tada pasitaikė kirvis. Viską ištaškiau. At- 
rodo, kad nudėjau tris. (Kaliajevas žiūri į jį) Tai jau, 
ponaiti, nebevadini manęs broliu? Atsikandai? 

KALIAJEVAS. Ne. Ir aš nužudžiau. 

FOKA. Kiek? 

KALIAJEVAS. Aš tau pasakysiu, broli, jeigu norėsi. Bet 

atsakyk man, tu gailiesi to, kas atsitiko, ar ne? 

FOKA. Žinoma, dvidešimt metelių - tai nieko sau. Yra 
dėl ko gailėtis. 

KALIAJEVAS. Dvidešimt metų. Čia patenki dvidešimt 
trejų, o išeini pražilęs. 

FOKA. È, tau gal pasiseks geriau negu man. Teisėjų būna 
ir tokių, ir tokių. Svarbu, ar jis vedęs, ir - ką. Be to, 
tu - ponaitis. Tavo kita kaina negu mūsų, vargšelių. 
Tu prasmuksi. 

KALIAJEVAS. Aš taip nemanau. Ir nenoriu. Aš nepa- 
jėgčiau dvidešimtį metų kentėti gėdą. 

FOKA. Gėdą? Kokią dar gėdą? E, tu čia kalbi kaip po- 
naitis. Kiek gi tu nužudei? 

KALIAJEVAS. Vieną. 

FOKA. Tiktai tiek? Tai nieko nereiškia. 

KALIAJEVAS. Aš užmušiau didįjį kunigaikštį Serge- 
jų. 

FOKA. Didįjį kunigaikštį? Oho, kur tu taikai. Mat, kokie 
tie ponaičiai! Sakyk, o čia rimta? 

KALIAJEVAS. Labai rimta. Bet taip reikėjo. 

FOKA. Dėl ko? Tu gyvenai dvare? Dėl kokios nors mo- 
teriškės, ar ne? Tu gi dailiai sudėtas... 

KALIAJEVAS. Aš - socialistas. 

SARGYBINIS. Tyliau. 

KALIAJEVAS (garsiau). Aš - socialistas, revoliucio- 
nierius. 

FOKA. Mat, kokie dalykėliai. Ir kuriam galui tau būti 
tokiam, kaip sakai? Galėjai sau ramiai gyventi, ir vis- 
kas eitų kuo geriausiai. Pasaulis - tokiems kaip tu. 

KALIAJEVAS. Ne, pasaulis sukurtas tau. Tiktai ku- 
pinas vargo ir nusikaltimų. Kai bus mažiau vargo, 
sumažės ir nusikaltimų. Jeigu pasaulis būtų laisvas, 
tavęs čia nebūtų. 

FOKA. Ir taip, ir ne. Ar šiaip, ar taip, laisvam ar ne, per 
daug išgėrus niekada nebūna gerai. 

KALIAJEVAS. Tai visada blogai. Tačiau geriame todėl, 
kad jaučiamės pažeminti. Ateis laikas, kai nebeliks 
jokio reikalo gerti, kai niekas nebejaus gėdos - nei 
ponaitis, nei vargšas. Mes visi būsime broliai, ir 
teisingumas nušvies mūsų širdis. Ar supranti, apie 
ką aš kalbu? 

FOKA. Taip, apie Dievo karalystę. 

SARGYBINIS. Tyliau. 

KALIAJEVAS. Nereikia taip sakyti, broli. Dievas čia 
nieko negali. Teisingumas yra mūsų reikalas! (Pau- 
zė) Ar nesupranti? Ar žinai legendą apie šventąjį 
Dmitrijų? 

FOKA. Ne. 

KALIAJEVAS. Stepėje jis turėjo pasimatymą su pačiu 
Dievu ir beskubėdamas į jį pamatė valstietį, kurio 
vežimas buvo įklimpęs purve. Tada šventasis Dmitri- 
jus atėjo jam į pagalbą. Purvo buvo daug, klampynė 
gili. Teko triūsti ištisą valandą. Ir kai vežimas buvo 
ištrauktas, šventasis Dmitrijus nuskubėjo į pasima- 
tymą. Bet Dievas jau nebelaukė. 

FOKA. O kas toliau? 

KALIAJEVAS. Yra žmonių, kurie visada pavėluos į pa- 
simatymą, nes yra labai daug įklimpusių vežimų ir 
labai daug pagalbos reikalingų brolių. 

Foka atsitraukia atgal 

KALIAJEVAS. Kas yra? 

SARGYBINIS. Tyliau. O tu, seni, paskubėk. 

FOKA. Aš netikiu. Čia nei šis, nei tas. Niekas nenori 
pakliūti į kalėjimą dėl šventojo ir vežimo istorijų, 
be to, yra dar kai kas... 

Sargybinis nusijuokia 

KALIAJEVAS (žiūri į jį). Kas gi? 

FOKA. Kaip baudžia tuos, kurie žudo didžiuosius ku- 
nigaikščius? 

KALIAJEVAS. Juos karia. 

FOKA. Šit kaip! 

Jis nusisukęs nueina, o sargybinis juokiasi vis garsiau 

KALIAJEVAS. Palauk. Ką aš tau padariau? 

FOKA. Tu man nieko nepadarei. Nors tu ir ponaitis, 
bet aš nenoriu tavęs apgaudinėti. Mes čia šnekamės, 
leidžiam laiką, va, šitaip, bet jeigu tu turi būti pa- 
kartas, tai blogai. 

KALIAJEVAS. Kodėl? 

SARGYBINIS (juokdamasis). Nagi, seni, pasakyk... 

FOKA. Dėl to, kad tu negali kalbėti su manimi kaip su 
broliu. Matai, tai aš kariu pasmerktuosius. 

KALIAJEVAS. Argi tu ne katorgininkas? 

FOKA. O kaipgi- Bet jie man pasiūlė šitą darbą ir už 
kiekvieną pakartąjį metais sutrumpinti bausmę. Tai 
neblogas reikalas. 

KALIAJEVAS. Kad tau dovanotų tavo kaltes, jie tave 
verčia daryti kitas? 

FOKA. A, čia gi ne nusikaltimai, nes taip įsakyta. Ir 
jiems tas visiškai nerūpi. Jeigu nori išgirsti mano 
nuomonę, jie - nekrikščionys. 

KALIAJEVAS. Ir kiek jau kartų? 

EOKA. Du kartus. 

Kaliajevas atsitraukia atgal. Kiti du pasuka prie dury, 

sargybinis stumia Foką 

KALIAJEVAS. Tai tu - budelis? 

FOKA (nuo slenksčio). O kas tu pats, ponaiti? 

Jis išeina. Girdėti žingsniai, komandos. Sargybinis įlei- 

džia Skuratovą. Jis labai elegantiškas 

SKURATOVAS. Palik mus. Laba diena. Jūs manęs nepa- 
Žįstate? O aš jus pažįstu. (Jis nusijuokia) Jau pagar- 
sėjote, ar ne? (Žiūri į Kaliajevg) Ar galiu prisistatyti? 
(Kaliajevas neatsako) Jūs tylite. Aš suprantu. Tai 
vis šita vienutė. Sunku išbūti visą savaitę vienutėje. 
Šiandien mes atšaukėme įsakymą, ir jūs sulauksite 
lankytojų. Beje, aš dėl to čia atėjau. Jau atsiunčiau 
jums Foką. Jis nepaprastas, tiesa? Pamaniau, kad 
jis jus sudomins. Ar jūs patenkintas? Po vienutėje 
praleistos savaitės gera vėl pamatyt žmonių veidus, 
ar ne? 

KALIAJEVAS. Žiūrint, koks veidas. 

SKURATOVAS. Ramus balsas, tinkama intonacija. Jūs 
žinote, ko norite. (Pauzė) Jeigu gerai supratau, mano 
veidas jums nepatinka? 

KALIAJEVAS. Taip. 

SKURATOVAS. Aš nusivyliau, jūs matote. Bet tai ne- 
susipratimas. Čia prasta šviesa. Požemyje nė vienas 

neatrodo simpatiškas. Be to, jūs manęs nepažįstate. 
Kartais veidas atstumia. Bet kai pažįsti širdį... 

KALIAJEVAS. Gana. Kas jūs? 

SKURATOVAS. Aš - Skuratovas. Policijos departamen- 
to direktorius. 

KALIAJEVAS. Tarnas. 

SKURATOVAS. Jūsų paslaugoms. Bet jūsų vietoje aš 
nebūčiau toks išdidus. Galbūt jūs dar pasikeisite. 
Visada pradedama reikalaujant teisingumo, o bai- 
giama policijos organizavimu. Šiaip ar taip, tiesa 
manęs negąsdina. Būsiu su jumis atviras. Jūs mane 
sudominote, ir aš jums noriu pasiūlyti būdą gauti 
malonę. 

KALIAJEVAS. Kokią malonę? 

SKURATOVAS. Kaip - kokią malonę? Aš jums siūlau 
išgelbėti gyvybę. 

KALIAJEVAS. Kas jūsų to prašė? 

SKURATOVAS. Gyvybės neprašoma, brangusis. Ji gau- 
nama. Arjūs niekada nieko nepasigailėjote? (Pauzė) 
Prisiminkite. 

KALIAJEVAS. Kartą ir visiems laikams aš atsisakau 
jūsų malonės. 

SKURATOVAS. Vis dėlto paklausykite. Aš nesu jūsų 
priešas, nors jums atrodo kitaip. Aš pripažįstu, kad 
jūsų teorija teisinga. Išskyrus žmogžudystę... 

KALIAJEVAS. Aš jums draudžiu vartoti šį žodį. 

SKURATOVAS (žiūri į jį). Ak! Silpni nervai, taip? (Pau- 
zė) Aš nuoširdžiai norėčiau jums padėti. 

KALIAJEVAS. Man padėti? Aš pasirengęs atsakyti taip, 
kaip reikia. Bet aš nepakęsiu jūsų familiaraus elgesio 
su manimi. Palikite mane. 

SKURATOVAS. Jums gresia kaltinimas... 

KALIAJEVAS. Aš nesutinku. 

SKURATOVAS. Kaip? 

KALIAJEVAS. Aš nesutinku. Aš esu karo belaisvis, o 
ne kaltinamasis. | 

SKURATOVAS. Kaip jums patinka. Vis dėlto jūs pada- 
rėte nuostolių, ar ne? Nekalbėkite apie didįjį kuni- 
gaikštį ir politiką - žuvo žmogus. Ir kokia žūtimi! 

KALIAJEVAS. Aš mečiau bombą į tironiją, o ne į žmo- 
84- 

SKURATOVAS. Be abejo. Bet ji pataikė į žmogų. Ir 
žmogaus tai nepataisė. Matote, mielasis, kūną sura- 
do, bet trūksta galvos. Dingo galva! O iš to, kas liko, 
atpažino tiktai ranką ir dalį kojos. 

KALIAJEVAS. Aš įvykdžiau nuosprendį. 

SKURATOVAS. Galbūt, galbūt. Jums prikiša nuospren- 
dį. Kas tas nuosprendis? Tiktai žodis, dėl kurio gali 
diskutuoti ištisas naktis. Jums prikiša... ne, jums 
nepatiktų šis žodis... sakykime, mėgėjišką darbą, 
šiek tiek netvarkingą, kurio rezultatai, būtent jie, 
yra neginčijami. Visi galėjo juos matyti. Paklaus- 
kite didžiosios kunigaikštienės. Buvo daug kraujo, 
suprantate, daug kraujo. 

KALIAJEVAS. Nutilkite. 

SKURATOVAS. Gerai. Tiesiog aš norėjau pasakyti, 
kad jeigu jūs užsispyręs kalbėsite apie nuosprendį, 
sakysite, kad partija, tik ji viena, nuteisė ir įvykdė, 
kad didįjį kunigaikštį nužudė ne bomba, bet idėja, 
tada malonės jums nereikia. Vis dėlto leiskite grįžti 
prie faktų, sutikite, kad dėl jūsų nulėkė didžiojo 
kunigaikščio galva, ir tada viskas pasikeičia, ar ne? 

Tada jums prireiks malonės. Aš noriu jums padėti 
ją gauti. Grynai iš palankumo, patikėkite. (Nusišyp- 
so) Matote, aš domiuosi ne idėjomis, aš domiuosi 
žmonėmis. 

KALIAJEVAS (pratrūkdamas). Mano asmuo yra aukš- 
čiau už jus ir jūsų šeimininkus. Jūs galite mane 
nužudyti, bet ne teisti. Aš žinau, ko jūs siekiate. Jūs 
ieškote mano silpnosios vietos ir tikitės mano gėdin- 
go poelgio, ašarų ir atgailavimo. Jūs nieko negausite. 
Kas aš esu - ne jūsų reikalas. Jūsų reikalas - mūsų 
neapykanta, mano paties ir mano brolių neapykanta. 
Ji - jūsų paslaugoms. 

SKURATOVAS. Neapykanta? Dar viena idėja. O žmog- 
žudystė - jau nebe idėja. Savaime suprantama, ir jos 
padariniai. Aš turiu omenyje - atgaila ir bausmė. 
Tai mums svarbiausia. Beje, aš dėl to ir atėjau į po- 
liciją. Kad būčiau ten, kur svarbiausia. Tačiau jums 
nepatinka atvirumas. (Pauzė. Jis lėtai prieina prie 
Kaliajevo) Aš norėjau jums pasakyti, kad jūs neturė- 
tumėte apsimesti neprisimenąs didžiojo kunigaikš- 
čio galvos. Jeigu šito nepamiršite, idėjos jums taps 
nebereikalingos. Pavyzdžiui, vietoj didžiavimosi tuo, 
ką padarėte, jums taps gėda. Ir nuo tos akimirkos, 
kai pajusite gėdą, jūs panorėsite gyventi ir ją išpirkti. 
Svarbiausia, kad jūs nuspręstumėte gyventi. 

KALIAJEVAS. O jeigu nuspręsčiau? 

SKURATOVAS. Malonė jums ir jūsų draugams. 

KALIAJEVAS. Jūs juos suėmėte? 

SKURATOVAS. Ne. Būtent. Bet jeigu jūs nuspręsite 
gyventi, mes juos suimsime. 

KALIAJEVAS. Ar aš gerai supratau? 


146 


Teisieji 


SKURATOVAS. Be abejo. Tiktai nesikarščiuokite. Pa- 
galvokite. Žvelgiant idėjiškai, jūs neturėtumėte jų 
išduoti. Žvelgiant realiai, priešingai, jūs padarytu- 
mėte jiems paslaugą. Apsaugotume juos nuo naujų 
pavojų ir tuo pat metu atitrauktumėte juos nuo kar- 
tuvių. Dar daugiau, jūs atgautumėte širdies ramybę. 
Daugeliu atžvilgių tai nepaprastai puikus dalykas. 
(Kaliajevas tyli) Tai kaip? 

KALIAJEVAS. Netrukus mano broliai jums atsakys. 

SKURATOVAS. Dar vienas nusikaltimas! Išties, tai 
pašaukimas. Ką gi, mano misija baigta. Man liūdna 
širdyje. Bet aš gerai matau, kad jūs laikotės savo 
idėjų. Aš jūsų negaliu nuo jų atskirti. 

KALIAJEVAS. Jūs negalite manęs atskirti nuo mano 
brolių. 

SKURATOVAS. Iki pasimatymo. (Nuduoda, kad nori 
išeiti, ir vėl atsigręžia) Tokiu atveju kodėl jūs pasi- 
gailėjote didžiosios kunigaikštienės ir jos mažųjų 
giminaičių? 

KALIAJEVAS. Kas jums tai pasakė? 

SKURATOVAS. Jūsų informatorius ir mus informavo. 
Bent dalinai... Taigi kodėl jūs jų pasigailėjote? 

KALIAJEVAS. Tai ne jūsų reikalas. 

SKURATOVAS (nusijuokia). Jūs taip manote? Aš jums 
pasakysiu, kodėl. Dėl idėjos galima užmušti didįjį 
kunigaikštį, bet nepakeliama žudyti vaikus. Štai 
ką jūs supratote. Tada leiskite paklausti: jeigu idėja 
neleidžia žudyti vaikų, ar ji verta tiek, kad būtų 
užmuštas didysis kunigaikštis? 

Kaliajevas sujuda 

SKURATOVAS. O, nieko nekalbékite, man neatsakyki- 
te! Jus atsakysite didžiajai kunigaikštienei. 

KALIAJEVAS. Didžiajai kunigaikštienei? 

SKURATOVAS. Taip, ji nori jus pamatyti. Pirmiausia 
aš atėjau įsitikinti, ar toks pokalbis yra įmanomas. 
Aš neapsirikau. Toks pokalbis netgi galėtų jus įti- 
kinti pakeisti nuomonę. Didžioji kunigaikštienė 
yra krikščionė. Matote, jos specialybė - siela. (Jis 
nusijuokia) 

KALIAJEVAS. Aš nenoriu jos matyti. 

SKURATOVAS. Apgailestauju, bet ji to nori. Vis dėlto 
būkite su ja mandagus. Net sako, kad po savo vyro 
žūties ji tarsi neviso proto. Mes norėjome jai prieš- 
tarauti. (Prie durų) Jeigu apsigalvosite, nepamirškite 
mano pasiūlymo. Aš dar grįšiu. (Pauzė. Jis klausosi) 
Štai ji. Po policijos - Bažnyčia! Tikrai, jus čia lepina. 
Bet nieko keisto. Įsivaizduokite kalėjimą be Dievo. 
Kokia tai būtų vienatvė! 

Jis išeina. Girdėti balsai ir komandos. 

Įeina didžioji kunigaikštienė, sustoja ir tyli. Durys lieka 

atidarytos 

KALIAJEVAS. Ko jūs norite? 

DIDŽIOJI KUNIGAIKŠTIENĖ (atidengia veidą). Pa- 
žvelk. (Kaliajevas tyli) Daug dalykų miršta kartu 
su žmogumi. 

KALIAJEVAS. Aš tai žinau. 

DIDŽIOJI KUNIGAIKŠTIENĖ (labai natūraliai, tyliu, 
silpnu balsu). Žudikai to nežino. Jeigu žinotų, argi 
jie žudytų? 

Pauzė 

KALIAJEVAS. Aš jus pamačiau. Dabar aš noriu likti 
vienas. 

DIDŽIOJI KUNIGAIKŠTIENĖ. Ne. Man dar reikia į 
tave pasižiūrėti. 

Jis atsitraukia atgal 

Didžioji kunigaikštienė atsisėda, tarsi netekusi jėgų 
Aš nebegaliu būti viena. Anksčiau, kai kentėdavau, 
jis galėdavo matyti mano kančią. Tada kentėti būda- 
vo gera. O dabar... Aš nebegaliu likti viena, tylėti... 
Bet su kuo pasikalbėti? Kiti to nežino. Jie nuduoda, 
kad liūdi. Ir tikrai liūdi, valandą ar dvi. Paskui nu- 
eina - valgyti ir miegoti. Svarbiausia miegoti... Aš 
pamaniau, kad tu turėtum būti panašus į mane. Tu 
nemiegi, aš esu tuo tikra. O su kuo gi pasikalbėti 
apie nusikaltimą, jeigu ne su nusikaltėliu? 

KALIAJEVAS. Kur čia nusikaltimas? Aš atsimenu tik 
įvykdytą teisingumą. 

DIDŽIOJI KUNIGAIKŠTIENĖ. Tas pats balsas! Tu kalbi 
lygiai taip pat, kaip jis. Visi vyrai prabyla vienodu 
tonu, kalbėdami apie teisingumą. Jis sakydavo: „Tai 
yra teisinga!", ir tada turėdavai nutilti. Gal jis būdavo 
neteisus, gal ir tu neteisus... 

KALIAJEVAS. Jis įkūnijo aukščiausią neteisingumą, 
kuris ištisus šimtmečius slėgė rusų tautą. Ir dėl to 
jis naudojosi visomis privilegijomis. Net jeigu aš 
suklydau, kalėjimas ir mirtis bus man atlygis. 

DIDŽIOJI KUNIGAIKŠTIENĖ. Taip, tu kenti. Bet tu 
jį nužudei. 

KALIAJEVAS. Jis mirė staiga. Tokia mirtis - tai nie- 
kis. 

DIDŽIOJI KUNIGAIKŠTIENĖ. Niekis? (Tyliau) Tai 
tiesa. Tave iš karto atvedė čia. Atrodo, tu sakei kal- 
bas policininkams. Aš suprantu. Tau dėl to turėjo 
būti lengviau. O aš atvažiavau po kelių minučių. 
Aš viską mačiau. Ant neštuvų sudėjau viską, ką 
įstengiau surinkti. Kiek kraujo! (Pauzė) Aš vilkėjau 
balta suknele... | 

KALIAJEVAS. Nutilkite. 

DIDŽIOJI KUNIGAIKŠTIENĖ. Kodėl? Aš sakau tiesą. 
Ar žinai, ką jis veikė dvi valandos prieš savo mirtį? 
Jis miegojo. Krėsle, susikėlęs kojas ant kėdutės... 
kaip visada. Jis miegojo, o tu - tu jo tykojai tą baisų 
vakarą... (Ji pravirksta) Dabar padėk man. 

Jis atsitraukia atgal, tarsi sustingęs 

DIDŽIOJI KUNIGAIKŠTIENĖ. Tu esi jaunas. Tu negali 
būti blogas. 

KALIAJEVAS. Aš neturėjau laiko būti jaunas. 

DIDŽIOJI KUNIGAIKŠTIENĖ. Kam toks atšiaurumas? 
Ar tau niekada nebūna gaila savęs? 

KALIAJEVAS. Ne. 

DIDŽIOJI KUNIGAIKŠTIENĖ. Tu neteisus. Tada pa- 
lengvėja. O aš dabar gailiuosi tik savęs. (Pauzė) Man 
bloga. Reikėjo mane nužudyti kartu su juo, nereikėjo 
pasigailėti. 

KALIAJEVAS. Aš pasigailėjau ne jūsų, o vaikų, kurie 
buvo kartu su jumis. 

DIDŽIOJI KUNIGAIKŠTIENĖ. Aš žinau. Aš nelabai 
juos myliu. (Pauzė) Jie - didžiojo kunigaikščio gimi- 
naičiai. Argi jie nebuvo kalti kaip ir jų dėdė? 

KALIAJEVAS. Ne. 

DIDŽIOJI KUNIGAIKŠTIENĖ. Tu jų nepažįsti! Dukte- 
rėčia - negera mergaitė. Ji atsisako pati dalyti išma!- 
dą vargšams, nes bijo prie jų prisiliesti. Argi ji teisi? 
Ne, ji neteisi. O jis bent mylėjo valstiečius. Mėgdavo 
kartu su jais išgerti. Ir tu jį nužudei. Žinoma, tu taip 
pat neteisus. Žemė - tai dykynė. 

KALIAJEVAS. Visa tai beprasmiška. Jūs siekiate pa- 
laužti mano dvasią ir įstumti mane į neviltį. Jums 
nepavyks. Palikite mane. 

DIDŽIOJI KUNIGAIKŠTIENĖ. Tu nenori kartu pasi- 
melsti, atgailauti... Mes nebebūtume vieni. 

KALIAJEVAS. Leiskite man pasirengti mirčiai. Jeigu aš 
nemirčiau, tikrai pavirsčiau žmogžudžiu. 

DIDŽIOJI KUNIGAIKŠTIENĖ (pakyla). Mirtis? Tu nori 
numirti? Ne. (Ji labai susijaudinusi prieina prie Kalia- 
jevo) Tu privalai gyventi ir turi priimti žmogžudžio 
vardą. Argi tu nenuzudei? Dievas tave išteisins. 

KALIAJEVAS. Koks Dievas - mano ar jūsų? 

DIDŽIOJI KUNIGAIKŠTIENĖ. Šventosios Bažnyčios 
Dievas. 

KALIAJEVAS. Jai čia nėra ką veikti. 

DIDŽIOJI KUNIGAIKŠTIENĖ. Ji tarnauja šeimininkui, 
kuris taip pat patyrė kalėjimą. 

KALIAJEVAS. Laikai pasikeitė. Ir šventoji Bažnyčia 
padarė atranką savo šeimininko palikime. 

DIDŽIOJI KUNIGAIKŠTIENĖ. Atranką? Ką nori tuo 
pasakyti? 

KALIAJEVAS. Sau ji pasiliko malonę, o mums pavedė 
pareigą vykdyti gailestingumą. 

DIDŽIOJI KUNIGAIKŠTIENĖ. Kas tie mes? 

KALIAJEVAS (šaukdamas). Visi tie, kuriuos jūs ka- 
riate! 

Pauzė 

DIDŽIOJI KUNIGAIKŠTIENĖ (švelniai). Aš nesu jūsų 
priešas. 

KALIAJEVAS (beviltiškai). Jūs esate priešas, kaip visa 
jūsų padermė ir jūsų klanas. Yra kai kas šlykščiau, 
nei būti nusikaltėliu, - padaryti nusikaltėliu žmogų, 
kuris tam nesutvertas. Pažvelkite į mane. Prisiekiu 
jums, man nebuvo skirta žudiko dalia. 

DIDŽIOJI KUNIGAIKSTIENE. Nekalbėkite su manimi 
kaip su priešu. Pažiūrėkite. (Ji nuėjusi uždaro du- 
ris) Aš pasikliauju jumis. (Ji pravirksta) Mus skiria 
kraujas. Bet jūs galite susivienyti su manimi Dievuje, 
pačioje nelaimės šerdyje. Bent pasimelskime kartu. 

KALIAJEVAS. Aš atsisakau. (Jis prieina prie jos) Aš jums 
jaučiu tiktai užuojautą, jūs sujaudinote man širdį. 
Dabar jūs mane suprasite, aš nieko nuo jūsų neslėpsiu. 
Aš nebesitikiu susitikti su Dievu. Bet mirdamas tikrai 
žinosiu, kad nepavėluosiu į sutartą pasimatymą su 
tais, kuriuos aš myliu, savo broliais, kurie šią akimirką 
galvoja apie mane. Melstis - reikštų juos išduoti. 

DIDŽIOJI KUNIGAIKŠTIENĖ. Kaip tai suprasti? 

KALIAJEVAS (pakiliai). Nieko ypatingo, vien tai, kad 
aš būsiu laimingas. Manęs laukia ilga kova, ir aš jos 
nepralaimėsiu. Bet kai nuosprendis bus paskelbtas, 
kai egzekucijai bus pasiruošta, tada, ešafoto papė- 
dėje, aš nusisuksiu nuo jūsų ir šio bjauraus pasaulio 
ir eisiu pasitikti mane pripildančios meilės. Ar jūs 
mane suprantate? 

DIDŽIOJI KUNIGAIKŠTIENĖ. Toli nuo Dievo nėra 
meilės. 

KALIAJEVAS. Yra. Meilė žmogui. 

DIDŽIOJI KUNIGAIKŠTIENĖ. Žmogus yra niekingas. 
Gali jį sunaikinti arba jam atleisti, nieko daugiau. 

KALIAJEVAS. Gali mirti drauge. 

DIDŽIOJI KUNIGAIKŠTIENĖ. Visi miršta po vieną. 
Jis mirė vienas. 

KALIAJEVAS (beviltiškai). Gali mirti drauge! Tie, kurie 
šiandien myli vienas kitą, turi mirti kartu, jeigu ne- 
nori atsiskirti. Atskiria neteisingumas, gėda, skaus- 
mas, atskiria kitiems daromas blogis, nusikaltimas. 
Gyventi yra kančia, nes gyvenimas atskiria... 

DIDŽIOJI KUNIGAIKŠTIENĖ. Dievas sujungia. 

KALIAJEVAS. Bet ne šioje žemėje. O mano pasimatymai 
yra šioje Žemėje. 

DIDŽIOJI KUNIGAIKŠTIENĖ. Tai pasimatymas šunų, 
kurie nuolat nepatenkinti uostinėja žemę. 

KALIAJEVAS (nusisuka prie lango). Netrukus aš tai 
sužinosiu. (Pauzė) Juk įmanoma įsivaizduoti, kad 
du visokio džiaugsmo atsisakantys žmonės myli 
vienas kitą skausme ir tegali paskirti skausmo pa- 
simatymą? (Jis žiūri į ją) Juk įmanoma įsivaizduoti, 
kad ta pati virvė tada sujungtų du žmones? 

DIDŽIOJI KUNIGAIKŠTIENĖ. Kokia baisi ši meilė! 

KALIAJEVAS. Jūs ir jūsiškiai mums niekada neleidote 
kitokios meilės. 

DIDŽIOJI KUNIGAIKSTIENE. Aš mylėjau tą, kurį jūs 
nužudėte. 

KALIAJEVAS. Aš tai supratau. Todėl aš jums atleidziu 
tą blogį, kurį jūs ir jūsiškiai man padarėte. (Pauzė) 
Dabar palikite mane. 

Ilga tyla 

DIDŽIOJI KUNIGAIKŠTIENĖ (išsitiesia). Aš tuoj iš- 
eisiu. Aš čia atėjau tam, kad sugrąžinčiau jus prie 
Dievo, dabar aš tai suprantu. Jūs norite pats save 
nuteisti ir išsigelbėti vienas. Jūs negalite to padaryti. 
Jeigu liktumėte gyvas, Dievas galėtų. Aš prašysiu 
suteikti jums malonę. 

KALIAJEVAS. Nedarykite to, aš jus maldauju. Leiskite 
man numirti, arba aš imsiu mirtinai jūsų nekęsti. 

DIDŽIOJI KUNIGAIKŠTIENĖ (prie durų). Aš prašysiu 
žmones ir Dievą jūsų pasigailėti. 

KALIAJEVAS. Ne, ne, aš jums tai draudžiu. 

Jis bėga prie dury ir susiduria su Skuratovu. Kaliajevas 

atsitraukia atatupstas, užsimerkia. Pauzė. Jis vėl pažvel- 

gia į Skuratovą 

KALIAJEVAS. Jūs man reikalingas. 

SKURATOVAS. Malonu tai girdėti. Kodėl? 

KALIAJEVAS. Man reikia iš naujo prisiminti neapy- 
kantą. 

SKURATOVAS. Gaila. Aš atėjau išgirsti jūsų atsaky- 
mo. 

KALIAJEVAS. Jūs jį išgirdote. 

SKURATOVAS (kitu tonu). Ne, dar neišgirdau. Atidžiai 
paklausykite. Aš neprieštaravau šiam pasimatymui 
su didžiąja kunigaikštiene, kad galėčiau rytoj apie 
tai paskelbti laikraščiuose. Viskas bus papasakota 
tiksliai, išskyrus vieną smulkmeną. Pranešime bus 

parašyta apie jūsų norą atgailauti. Jūsų draugai ma- 
nys, kad jūs juos išdavėte. 

KALIAJEVAS (ramiai). Jie tuo nepatikės. 

SKURATOVAS. Aš sulaikysiu šį pranešimą tik su sąlyga, 
jeigu jus viską prisipažinsite. Sprendimui priimti jūs 
turite visą naktį. 

Jis nueina prie durų 

KALIAJEVAS (garsiau). Jie tuo nepatikės. 

SKURATOVAS (atsigręžia). Kodėl? Ar jie - be nuodė- 
mės? 

KALIAJEVAS. Jūs nežinote, kokia jų meilė. 

SKURATOVAS. Ne. Bet aš žinau, kad neįmanoma gal- 
voti apie brolybę ištisą naktį, nė minutės ja nesua- 
bejojant. Aš palauksiu tokios minutės. (Jis uždaro 
duris iš vidaus) Neskubėkite. Aš kantrus. 

Jie lieka stovėti vienas priešais kitą 

Kitas butas, bet apstatytas taip pat. Po savaitės. Naktis. 
Tyla. Dora vaikšto pirmyn atgal 


ANENKOVAS. Pailsėk, Dora. 

DORA. Man šalta. 

ANENKOVAS. Prigulk čia. Apsiklok. 

DORA (vis vaikšto). Kokia ilga naktis. Kaip man šalta, 
Boria. 

Beldžia į duris. Vieną, paskui - du kartus. Anenkovas 

eina atidaryti. Įeina Stepanas ir Voinovas, šis pasuka prie 

Doros ir ją pabučiuoja. Ji suspaudžia jį glėbyje 

DORA. Aleksejau! 

STEPANAS. Orlovas sakė, kad tai jau galėtų įvykti šią 
naktį. Buvo sušaukti visi ne tarnyboje esantys pus- 
karininkiai. Dėl to ir jis ten bus. 

ANENKOVAS. Kur tu su juo susitiksi? 

STEPANAS. Jis mūsų su Voinovu lauks restorane ant 
Sofijos gatvės kampo. 

DORA (netekusi jėgų atsisėda). Tai bus šią naktį, Boria. 

ANENKOVAS. Dar ne viskas, galutinis sprendimas - 
caro rankose. 

STEPANAS. Caro rankose, jeigu Janekas paprašė ma- 
lonės. 

DORA. Jis jos nepaprašė. 

STEPANAS. Tai kodėl jis susitiko su didžiąja kunigaiks- 
tiene, jeigu ne dėl malonės? Ji visiems paskelbė, kad 
jis atgailavo. Kaip sužinoti tiesą? 

DORA. Mes žinome, ką jis pasakė teisme ir ką parašė 
mums. Argi Janekas nepareiškė, kad apgailestauja 
dėl to, jog turi tik vieną gyvybę, kurią kaip iššū- 
kį sviedžia autokratijai? Ar tokius žodžius ištaręs 
žmogus gali prašyti malonės, gali atgailauti? Ne, 
jis norėjo, jis nori mirti. Tai, ką jis padarė, neat- 
šaukiama. 

STEPANAS. Jis neturėjo susitikti su didžiąja kunigaikš- 
tiene. 

DORA. Apie tai jis vienas tegali spręsti. 

STEPANAS. Pagal mūsų taisykles, jis neturėjo jos ma- 
tyti. 

DORA. Mūsų taisyklės - žudyti, nieko daugiau. Dabar 
jis yra laisvas, pagaliau laisvas. 

STEPANAS. Dar ne. 

DORA. Jis laisvas. Prieš mirtį jis turi teisę pasielgti taip, 
kaip nori. Nes jis mirs, būkite patenkinti. 

ANENKOVAS. Dora! 

DORA. Taip taip. Jeigu jo būtų pasigailėta, kaip jūs 
triumfuotumėte! Tai būtų įrodymas, kad didžioji 
kunigaikštienė pasakė tiesą, argi ne? Kad jis atgai- 
lavo ir kad išdavė. Jeigu jis mirs, priešingai, jūs juo 
patikėsite ir dar įstengsite jį mylėti. (Ji žiūri į juos) 
Jūsų meilės - didelė kaina. 

VOINOVAS (eina prie jos). Ne, Dora. Mes niekada juo 


neabejojome. 

DORA (vaikščiodama skersai išilgai). Taip... Galbūt... 
Atleiskite man. Galų gale argi svarbu! Šią naktį mes 
sužinosime... Ak, vargšas Aleksejau, ko tu čia atė- 
jai? 

VOINOVAS. Atėjau jį pakeisti. Aš verkiau, aš di- 
džiavausi, skaitydamas jo kalbą teisme. Kai per- 
skaičiau: „Mirtis taps mano didžiausiu protestu 
prieš ašarų ir kraujo pasaulį“, aš pradėjau visas 
virpėti. 

DORA. Ašarų ir kraujo pasaulį... jis tikrai taip pasakė, 
taip. 

VOINOVAS. Jis tai pasakė... Ak, Dora, kokia drąsa! 
O pabaigoje - jo pratrūkęs šauksmas: „Jeigu tai 
yra mano aukščiausias zmogiskas protestas prieš 
smurtą, tegu mirtis apvainikuoja mano veiklą tyrąja 
idėja!“ Tada aš nusprendžiau sugrįžti. 

DORA (susiimdama galvą rankomis). Iš tiesų, jis troško 
tyrumo. Bet koks baisus tas vainikas! 

VOINOVAS. Neverk, Dora. Jis prašė, kad niekas neverk- 
tų dėljo mirties. O, dabar aš jį labai gerai suprantu. 
Aš negaliu juo abejoti. Aš kentėjau, nes buvau bailys. 
Bet paskui aš mečiau bombą Tiflise. Dabar aš toks 
pat, kaip Janekas. Kai išgirdau, kad jis pasmerktas, 
galvoje liko viena mintis: užimti jo vietą, nes aš 
negalėjau būti kartu su juo. 

DORA. O šį vakarą - kas gali užimti jo vietą! Jis bus 
vienas, Aleksejau. 

VOINOVAS. Mes turime jį palaikyti savo dvasios jėga, 
kaip jis mus palaiko savo pavyzdžiu. Neverk. 

DORA. Pažvelk, mano akys sausos. Bet stipri, ak, ne, aš 
niekada negalėsiu būti stipri! 

STEPANAS. Dora, negalvok apie mane blogai. Aš linkiu 
Janekui likti gyvam. Mums reikia tokių žmonių, 
kaip jis. 

DORA. Bet jis to netrokšta. Ir mes turime norėti, kad 
jis mirtų. 

ANENKOVAS. Tu pamišai. 

DORA. Mes turime to norėti. Aš pažįstu jo širdį. Tik 
šitaip jis atras ramybę. O taip, tegu jis miršta! (Tyliau) 
Tiktai tegul miršta iš karto. 

STEPANAS. Aš einu, Boria. Eime, Aleksejau. Orlovas 
mūsų laukia. 

ANENKOVAS. Taip, ir kuo greičiau grįžkite. 

STEPANAS. Mes viską sužinosime. Saugok ją. 

Dora - prie lango. Anenkovas žiūri į ją 

DORA. Mirtis! Kartuvės! Ir vėl mirtis! Ak, Boria! 

ANENKOVAS. Taip, sesute. Bet nėra kitos išeities. 

DORA. Nekalbėk taip. Jeigu vienintelė išeitis - mirtis, 
vadinasi, mūsų kelias netikras. Tikrasis kelias yra 
tas, kuris veda į gyvenimą, į šviesą. Negali visą laiką 
būti šalta... 

ANENKOVAS. Mūsų kelias veda į gyvenimą. Į kitų 
gyvenimą. Rusija gyvens, mūsų anūkai gyvens. Pri- 
simink, ką sakė Janekas: „Rusija bus graži.“ 

DORA. Kiti, mūsų anūkai... Taip. O Janekas - kalėjime, 
o virvė - šalta. Jis mirs. Gal jis jau mirė, kad kiti 
gyventų. O, Boria! O jeigu kiti negyvens? Jeigu jis 
mirė dėl nieko? 

ANENKOVAS. Patylėk. 

Tyla 

DORA. Kaip šalta. O juk pavasaris. Aš žinau, kad kalė- 
jimo kieme yra medžių. Jis turi juos matyti. 

ANENKOVAS. Netrukus sužinosime. Nedrebėk taip. 

DORA. Man taip šalta, kad atrodo, jog aš jau mirusi. 
(Pauzė) Visa tai mus greitai pasendins. Boria, mes 
niekada nebebūsime vaikai. Kartu su pirmąja zmog- 
žudyste vaikystė dingsta. Aš mesiu bombą, ir tada 
per vieną akimirką prabėgs visas gyvenimas. Taip, 
dabar mes jau galime mirti. Mes nugyvenome savo 
gyvenimą. 

ANENKOVAS. Tada mes mirsime kovodami, kaip dera 
žmogui. 

DORA. Jūs per daug skubėjote. Jūs - nebe žmonės. 

ANENKOVAS. Nelaimės ir skurdas taip pat neatsiliko. 
Šiame pasaulyje nebėra vietos kantrybei ir brandai. 
Rusija skuba. 

DORA. Aš žinau. Mes užsikrovėme ant pečių pasau- 
lio nelaimes. Jis taip pat užsikrovė. Kokia drąsa! 
Bet aš kartais svarstau, kad tokia puikybė sulauks 
bausmės. 

ANENKOVAS. Už puikybę mes sumokame savo gyve- 
nimais. Niekas nenuėjo taip toli, kaip mes. Ir mes 
turime teisę į tą puikybę. 

DORA. Ar mes esame tikri, kad niekas nenueis toliau? 
Kartais, kai aš klausausi Stepano, man darosi baisu. 
Galbūt ateis kiti, kurie pasirems mumis, kad žudytų, 
ir nebesumokės savo gyvenimais. 

ANENKOVAS. Dora, tai būtų niekšiška. 

DORA. Kas žino? O gal tai bus teisingumas? Ir daugiau 
niekas nebedrįs žvelgti jam į akis. 

ANENKOVAS. Dora! (Ji nutyla) Ar tu abejoji? Aš tavęs 
nėatpažįstu. 

DORA. Man šalta. Aš galvoju apie jį, kaip jam nedrebėti, 
kad nepasirodytų bijąs. 

ANENKOVAS. Ar tu - jau nebe su mumis? 

DORA (puola prie jo). Ak, Boria, aš esu su jumis! Aš 
eisiu iki galo. Aš nekenčiu tironijos ir žinau, kad 
mes negalime elgtis kitaip. Tokį kelią aš pasirinkau 
džiugia širdimi, ir nesuku į šalį, nors dabar širdis 
sunki. Štai koks skirtumas. Mes visi — kaliniai. 

ANENKOVAS. Visa Rusija - kalėjimas. Mes išsprog- 
dinsime jo sienas. 

DORA. Tiktai leisk man mesti bombą, ir tu pamatysi. 
Aš zengsiu į gaisro vidurį, ir mano žingsnis bus 
tvirtas. Lengviau, daug lengviau numirti dėl tokių 
prieštaringumų, negu juos ištverti. Ar tu kada nors 
mylėjai, Boria? 

ANENKOVAS. Aš mylėjau, bet taip seniai, kad nieko 
neprisimenu. 

DORA. Prieš kiek laiko? 

ANENKOVAS. Prieš ketverius metus. 

DORA. Kiek laiko tu vadovauji Organizacijai? 

ANENKOVAS. Ketveri metai. (Po pauzės) Dabar aš 
myliu Organizaciją. 

DORA (eidama prie lango). Mylėti, taip, bet būti mylimai!.. 
Ne, reikia žengti į priekį. Norėtumei sustoti. Eik! Eik! 
Norėtumei ištiesti rankas ir pasileisti pasroviui. Bet 
šlykštus neteisingumas prilimpa prie mūsų, nebeat- 
plėši. Žygiuok! Mes esame pasmerkti pranokti pačius 
save. Žmones, veidus, - štai ką reikėtų mylėti! Verčiau 
meilė negu teisingumas. Ne, reikia eiti. Pirmyn, Dora! 
Pirmyn, Janekai! (Ji pravirksta) O jo tikslas jau arti. 

ANENKOVAS (apkabina ją). Jo bus pasigailėta. 

DORA (žiūri į jį). Tu gerai žinai, kad ne. Tu žinai, kad 
taip negalima. (Jis nusuka akis) Galbūt šiuo metu jis 
jau išeina į kiemą. Jam pasirodžius, visi nutyla. Kad 
tik jam nebūtų šalta. Boria, ar tu žinai, kaip karia? 

ANENKOVAS. Su virve. Pakaks, Dora! 

DORA (tarsi užsimiršusi). Budelis užšoka ant pečių. 
Kaklas sutraška. Argi tai ne baisu? 

ANENKOVAS. Taip. Tam tikra prasme. Kita vertus, 
tai - laimė. 

DORA. Laimė? 

ANENKOVAS. Pajusti žmogaus ranką prieš mirtį. (Dora 
krinta į krėslą. Pauzė) Dora, turėsime tuojau pat 
išvykti. Truputį pailsėsime. 

DORA (lyg nesuvokdama). Išvykti? Su kuo? 

ANENKOVAS. Su manimi, Dora. 

DORA (žiūri į jį). Išvykti! (Ji nusisuka į langą) Jau aušta. 
Janekas mirė, aš žinau. 

ANENKOVAS. Aš - tavo brolis. 

DORA. Taip, tu esi mano brolis, jūs visi - mano broliai, 
kuriuos aš myliu. (Girdėti lietus. Aušta rytas. Dora 
kalba tyliai) O koks kartus kartais būna brolybės 
skonis! 

Beldžia į duris. Įeina Stepanas ir Voinovas. Visi tarsi 

sustingę, Dora susvyruoja, bet pastebimai susitvardo. 

STEPANAS (tyliai). Janekas neišdavė. 

ANENKOVAS. Orlovui pavyko jį pamatyti? 

STEPANAS. Taip. 

DORA (prieina tvirtu žingsniu). Sėskis. Pasakok. 

STEPANAS. O kam? 

DORA. Viską papasakok. Aš turiu teisę žinoti. Aš rei- 
kalauju, kad tu papasakotum. Smulkiai. 

STEPANAS. Aš nesugebėsiu. Be to, dabar reikia iš- 
vykti. 

DORA. Ne, tu kalbėsi. Kada jam pranešė? 

STEPANAS. Dešimtą valandą vakaro. 

DORA. Kada jį pakorė? 

STEPANAS. Antrą valandą nakties. 

DORA. Ir jis laukė keturias valandas? 

STEPANAS. Taip, netardamas nė žodžio. O paskui vis- 
kas įvyko labai greitai. Dabar jau baigta. 

DORA. Tylėjo keturias valandas? Palauk. Kaip jis buvo 
apsivilkęs? Ar su kailiniais? 

STEPANAS. Ne. Juodais drabužiais, be apsiausto. Buvo 
užsidėjęs juodą skrybėlę. 

DORA. Koks buvo oras? 

STEPANAS. Juoda naktis. Purvinas sniegas. Paskui 
lietus jį pavertė klampiu purvu. 

DORA. Jis drebėjo? 

STEPANAS. Ne. 

DORA. Ar Orlovas sutiko jo žvilgsnį? 

STEPANAS. Ne. 

DORA. Į kąjis žiūrėjo? 

STEPANAS. Į visus, taip sakė Orlovas, bet nieko ne- 
matė. 

DORA. Toliau, toliau? 

STEPANAS. Liaukis, Dora. 

DORA. Ne, aš noriu žinoti. Aš bent jo mirtį turėsiu. 

STEPANAS. Jam perskaitė nuosprendį. 

DORA. Kąjis tuo metu darė? 

STEPANAS. Nieko. Tik vieną kartą sujudino koją, kad 
nukratytų šiek tiek purvo, užtiškusio ant jo bato. 

DORA (susiimdama už galvos). Nukratė purvą! 

ANENKOVAS (staiga). Iš kur tu tai žinai? (Stepanas tyli) 
Tu išklausinėjai Orlovą? Kodėl? 

STEPANAS (nusuka akis). Janeką ir mane kažkas sky- 
rė. 

ANENKOVAS. Kas būtent? 

STEPANAS. Aš jam pavydėjau. 

DORA. O paskui, Stepanai, paskui? 

STEPANAS. Tėvas Florenskis pakišo jam kryžių. Jis 
atsisakė pabučiuoti. Ir jis ištarė: „Aš jums jau sakiau, 
kad užbaigiau savo gyvenimą ir suvedžiau sąskaitas 
su mirtimi.“ 

DORA. Kaip skambėjo jo balsas? 

STEPANAS. Kaip visada. Be jums žinomo įkarščio ir 
nekantrumo. 

DORA. Arjis atrodė laimingas? 

ANENKOVAS. Tu pamišai? 

DORA. Taip, taip, aš esu tikra, jis atrodė laimingas. Būtų 
per daug neteisinga, jeigu jis, atsisakęs laimės gyve- 
nime, kad geriau pasirengtų aukai, nebūtų pasijutęs 
laimingas pačią mirties akimirką. Jis buvo laimingas 
ir ramiai nuzingsniavo prie kartuvių, argi ne? 

STEPANAS. Taip, nuėjo. Žemiau, prie upės, kažkas 
dainavo, apačioje grojo akordeonu. Tuo metu sulojo 
šunys. 

DORA. Ir tada jis pakilo... 

STEPANAS. Jis užlipo. Ir prasmego naktyje. Vos galėjai 
įžiūrėti drobulę, kuria budelis jį visą apvyniojo. 

DORA. O paskui, paskui... 

STEPANAS. Duslūs garsai. 

DORA. Duslūs garsai. Janekai! O toliau... 

Stepanas tyli 

DORA (karštai). Aš tavęs klausiu - toliau? (Stepanas 
tyli) Sakyk, Aleksejau. Kas tada? 

VOINOVAS. Baisus smūgis. 

DORA. A-a-ah. (Ji puola prie sienos) 

Stepanas nusisuka. Anenkovas verkia, jo veidas be išraiš- 

kos. Dora atsisuka, remdamasi į sieną žiūri į juos 

DORA (pasikeitusiu balsu, lyg sapnuodama). Neverkite. 
Ne, ne, neverkite! Juk jūs matote, tai išteisinimo die- 
na. Šią valandą mes, maištininkai, gavome liudijimą: 
Janekas nebėra žudikas. Baisus smūgis! Užteko vieno 
baisaus smūgio, ir jis sugrįžo į vaikystės džiaugsmą. 
Ar jūs atsimenate jo juoką? Kartais jis juokdavosi be 
priežasties. Koks jis buvo jaunas! Greičiausiai dabar 
jis juokiasi. Jis privalo juoktis, veidu į žemę! 

Ji prieina prie Anenkovo 

DORA. Boria, ar tu mano brolis? Tu žadėjai, kad man 
padėsi? 

ANENKOVAS. Taip. 

DORA. Tada padėk man. Duok man bombą. (Anenkovas 
žiūri į ją) Taip, kitą kartą. Aš noriu ją mesti. Aš noriu 
ją Mesti pirmoji. 

ANENKOVAS. Tu gerai žinai, kad mes nesiunčiame 
moterų į pirmąsias gretas. 

DORA (šaukia). Ar aš dar tebesu moteris? 

Visi žiūri į jg. Pauzė 

VOINOVAS (švelniai). Sutik, Boria. 

ANENKOVAS. Buvo tavo eilė, Stepanai. 

STEPANAS (žiūri į Dorą). Sutik. Dabar ji panaši į mane. 

DORA. Tu man duosi bombą, juk taip? Aš ją mesiu. O 
paskui, vieną šaltą naktį... 

ANENKOVAS. Taip, Dora. 

DORA (verkdama). Janekai! Šalta naktis ir ta pati vir- 
vė... Dabar viskas bus lengviau. 


UZDANGA 

ALBERT'AS CAMUS: 
TARP ABSURDO, 
TEISINGUMO IR TIKEJIMO 


Prancūzų rašytojas ir filosofas egzistencialistas Albert'as 
Camus (1913-1960) Užrašų knygelėse (Carnets) yra pa- 
teikęs savo kūrybos scheminį planą, kuriame išskyrė 
absurdo ir maišto etapus. Panašiai jis yra kalbėjęs ir 
Stokholme, atsiimdamas Nobelio premiją: „Pradėdamas 
rašyti turėjau tikslų planą: iš pradžių norėjau išreikšti 
neigimą. Trimis formomis. Romano: tai buvo Svetimas. 
Dramos: Kaligula, Nesusipratimas. Ideologijos: Sizifo 
mitas. Numačiau dar ir teigimą trimis formomis. Roma- 
no: Maras. Dramos: Apgulties būklė ir Teisieji. Ideologi- 
jos: Maištaujantis žmogus. Jau mačiau ir trečiąjį klodą, 
susijusį su meilės tema.“! Aiškiai skelbiamas rašytojo 
siekis aprėpti visą savo kūrybą kaip nedalomą visumą, 
kiekvienam kūriniui joje rasti atitinkamą vietą. Juk, anot 
Camus, šiuolaikinis rašytojas kuria nebe istorijas, o savo 
atskirą pasaulį. 

Camus dramos Kaligula (Caligula) ir Teisieji (Les Justes) 
yra ryški tos visumos, tarsi architektūrinio statinio, dalis. 


! Roger Grenier, Albert Camus: saulė ir ūksmė, iš prancūzų kalbos vertė 
Vytautas Bikulčius, Vilnius: Baltos lankos, 2010, p. 8. 

Perfrazuojant žinomą jo posakį apie filosofijos ir romano 
sąsają, galima tarti: jeigu nori būti filosofas, rašyk dramas. 
Kaligula ir Teisieji yra „embleminės“ dramos, vienos 
žinomiausių Camus kūryboje. Abiejų siužetai istoriniai, 
tačiau būtų netikslu jas laikyti tradicinėmis istorinėmis 
dramomis. Rašytojui labiausiai rūpėjo sutelkta forma iš- 
reikšti jo filosofijai ir meninei sąmonei būdingas neigimo 
ir teigimo, absurdo ir maišto, vilties ir tikėjimo idėjas. 

Kaligula yra pirmoji drama teatrinėje rašytojo kūryboje, 
sumanyta dar 1937 m., o parašyta metais vėliau. Sveto- 
nijaus Dvylikos Cezarių gyvenimo įkvėptą pjesę Camus 
taisė ne vieną kartą, yra žinomos kelios jos redakcijos ir 
po pirmojo leidimo 1944 metais. Centrinė dramos figū- 
ra - Kaligula - tik kai kuriais bruožais primena istorinį 
asmenį, I a. po Kr. valdžiusį Romos imperatorių. Camus 
Kaligula - kaip Merso iš romano Svetimas ir Sizifas iš to 
paties pavadinimo filosofinės esė - yra idealus absurdo 
žmogus: protingas, blaivus, pažinęs ir pripažinęs „tris 
dramos personažus - iracionalumą, žmogišką ilgesį ir iš 
jų sandūros kylantį absurdą“? Sizifo mite (Le Mythe de 
Sisyphe) Camus akcentuoja patirties reikšmę absurdo po- 
jūčiui ir suvokimui. Sesers ir mylimosios Druzilos mirtis 
yra skaudžiai ir netikėtai Kaligulą ištikęs absurdas, kuris 
pažadino jį egzistencijai, o ši jaunajam imperatoriui reiš- 
kia pamatinių žmogaus būties klausimų kėlimą, gilų jų 
apmąstymą, atsakymų ir sprendimų ieškojimą. Kaligula 
atskleidžia dvi tiesas: „Žmonės miršta, ir jie nėra laimingi" 


? Albert Camus, Le Mythe de Sisyphe, Paris: Gallimard, 1942, p. 45 (šios 
ir kitų citatų vertimas - G. D.). 

ir „daiktai - tokie, kokie yra, manęs nepatenkina“? Sesers 
mirtis parodė, kad žmogaus gyvenimo laikas ribotas, 
baigtinis, įtikino, kad pasaulis sutvarkytas netinkamai. 
Kaligula suvokia savo žmogiškąją lemtį - absurdo sienas. 
Camus Sizifo mite plėtoja mintį, kad absurdo žmogus 
arba rezignuoja ir kartais nusižudo („Yra tiktai viena 
tikrai rimta filosofinė problema - tai savižudybė“*), arba 
renkasi veiksmą - kovą, maištą. Būtent toks yra Kaligula 
ir atleistiniui Helikonui jis pareiškia: „<...> pasaulis toks, 
koks yra - nepakenčiamas. Man reikia mėnulio arba lai- 
mės, arba amžinybės, ko nors, galbūt ir beprotiško, bet ne 
šio pasaulio“?. Mėnulis - tai talpus ir raiškus gyvenimo 
pilnatvės ir prasmės simbolis. Mėnulio troškimas verčia 
Kaligulą išbandyti save ir savo aplinką, mesti iššūkį sau 
ir kitiems. Šiose grumtynėse Camus dramos herojus, 
prisiėmęs dievų vaidmenį, tampa ir savo paties, ir kitų 
veikėjų lemties kūrėju. Nors svarbiausias tikslas - mė- 
nulis - taip ir lieka nepasiektas, ir čia imperatorius turi 
pripažinti savo bejėgiškumą, tačiau, provokuodamas savo 
aplinką ir lemtį, jis lieka iki galo nuoseklus. Kaligulos 
tragedija yra ne jo sąmoningai sukeltas chaosas, bet ab- 
straktaus, žmogų ir pasaulį neigiančio, juos naikinančio 
tikslo siekimas. 

Pagrindinio veikėjo Kaligulos valia ir veiksmai lemia 
dramos intrigą ir veiksmo eigą. Pagal reakciją į tai, kas 
vyksta, kam provokuojama, kiti veikėjai grupuojami į 
palaikančius Kaligulą ir jam besipriešinančius. Scipionas 


3 Alberas Camiu, Kaligula, iš prancūzų kalbos vertė Birutė Gedgaudai- 
tė, in: XX a. prancūzų dramos, Vilnius: Vaga, 1988, p. 221. 

* Le Mythe de Sisyphe, p. 15. 

? Kaligula, p. 221. 

suvokia, kad jis ir Kaligula yra be galo panašūs, poetiškos 
sielos imperatoriaus draugas dramoje veikia tarsi geres- 
nioji Kaligulos pusė. Pasikeitęs Kaligulos elgesys sukrečia 
Scipioną, - tai jo absurdo patirtis. Vis dėlto jis atsisako 
dalyvauti sąmoksle, nors Kaligula nužudo jo tėvą. Scipio- 
no maištas nematomas, vidinis: jis atmeta destrukciją ir 
sėjamą mirtį, bet pats renkasi pasitraukimą: „Aš tave tuoj 
iš tiesų paliksiu, nes esu tikras, kad tave supratau. Nei 
tau, nei man, tokiam panašiam į tave, nebėra išeities. Aš 
iškeliausiu toli toli ieškoti viso to priezasties.“° Scipionas 
užima išoriškai pasyvią Sizifo poziciją: susitaikyti su 
absurdo neišvengiamybe, nesitikint, kad maištas ir dar 
viena mirtis iš esmės ką nors pakeistų. 

Helikonas ir Kesonija atstovauja Kaligulą mylintiems ir 
jį be išlygų remiantiems veikėjams. Buvęs imperatoriaus 
auklėtojas Herėja nėra vienpusis personažas. Jis supranta 
destruktyvaus Kaligulos elgesio motyvus ir slapta žavisi 
savo auklėtinio drąsa gyventi taip, tarsi būtų absoliučiai 
laisvas. Herėja tiksliai įvertina jaunojo imperatoriaus 
veiksmų poveikį aplinkai: „Bent jau pripažinkime, kad 
šis žmogus turi nenuginčijamos įtakos. Jis verčia mąstyti. 
Saugumo stoka - štai kas verčia mąstyti. Ir todėl jo visi 
taip nekenčia.“' Tačiau būtent Herėja tampa idėjiniu 
Kaligulos priešininku, vėliau - sąmokslo vadu. Didingam 
Kaligulos užmojui („Aš noriu tik mėnulio, Helikonai.“*) 
jis priešpriešina paprastą, žemišką tiesą — gyventi saugiai, 
ramiai dirbti savo darbą, per daug nesukant galvos dėl 
nepatogių („kas aš esu, kam gyvenu“) klausimų. Vis dėlto 


€ Ten pat, p. 273. 
’ Ten pat, p. 264. 
® Ten pat, p. 255. 

Herėjai sunku atremti Kaligulos argumentus. Jaunojo 
imperatoriaus sustyguotos veiksmo aplinkybės sudaro 
Herėjos absurdo patirtį, jis tampa absurdo žmogumi tar- 
si prieš savo valią. Herėja delsia ir pakelia ranką prieš 
imperatorių tik tada, kai atskleidžiamas sąmokslas ir jo 
gyvybei iškyla pavojus. Save ir kitus ginantis, saugantis 
Herėja „tiesia ranką“ kitam Camus personažui - daktarui 
Rijė iš romano Maras (La Peste). 

Drama Kaligula primena klasicistines Pierreo Corneille'io 
ir Jeano Racineo tragedijas, nors Camus nesilaikė for- 
malių žanro reikalavimų. Veiksmo Kaliguloje nedaug, 
nemažai įvykių „nutinka“ už scenos, ir apie juos tiktai 
pranešama. Dėmesys sutelktas į vidinį veiksmą: veikėjai 
renkasi, deklaruoja, svarsto savo pasirinkimus, sprendi- 
mus; susiduria skirtingos idėjos, pažiūros, moralinės sis- 
temos. Mėnulis, kurio trokšta Kaligula, yra visų dramos 
veikėjų atsvaros taškas, išeities pozicija, padedanti susi- 
vokti, apsispręsti ir rasti savo vietą absurdo pasaulyje. 
Kaligula - vienišas maištautojas, tragiškas herojus, pir- 
moji ir paskutinė savo aistros auka. Individualistinis 
maištas atveda į „amžinąją vienatvę“. Dramos pabaigoje 
Kaligulos lūpomis išsakomas tokio maišto beprasmiš- 
kumas: „Aš nuėjau ne tuo keliu, kuriuo reikėjo, ir nieko 
nepasiekiau. Mano laisvė nėra gėris.“ 

Camus drama Kaligula laikytina individualistinio maišto 
studija, literatūrine „neigimo filosofijos“ išraiška. 1949 m. 
sukurtos dramos Teisieji siužetas - kolektyvinis pasiprie- 
šinimas, kurio galimybės ir ribos buvo apibendrintos 


* Ten pat, p. 278. 

1951 m. paskelbtoje filosofinėje esė Maištaujantis žmogus 
(LĽLHomme révolté). 

Teisiyjy siužeto pagrindas yra vienas rusų teroristų veik- 
los epizodų: 1905 m. vasario mėnesį įvykdytas pasikėsi- 
nimas į caro dėdę didįjį kunigaikštį Sergejų. Camus ypač 
domėjosi rusų terorizmo istorija. Jo rūpesčiu 1950 m. 
buvo išleistas rusų revoliucionierių atsiminimų rinkinys, 
o Maištaujančiame žmoguje rusų teroristų „portretui“ 
paskirtas visas paskutinis skyrius - „Išrankūs žudikai“. 
Rašytojas žavėjosi jaunaisiais revoliucijos riteriais, bea- 
todairiškai, be jokio asmeninio išskaičiavimo sukilusiais 
prieš skurdą ir neteisybę, pavertusiais teisingumą religija 
ir dievu. Dramoje palikti svarbiausių veikėjų - romantiš- 
kųjų Ivano (Janeko) Kaliajevo ir Doros - vardai. Teroristų 
grupės vadovas Borisas Savinkovas (1879-1926) dramoje 
virto Borisu Anenkovu. Neišgalvota Kaliajevo mirtis ir 
didžiosios kunigaikštienės apsilankymas kalėjime. 
Dramos veiksmas sutelktas į tris veikėjus - iš vienos 
pusės, į Kaliajevą ir Dora, iš kitos, į Stepaną - ir jų idė- 
jinį ginčą; Anenkovas ir Voinovas papildo kolektyvinį 
teroristų „portretą“. Jie visi karštai, kaip būna greičiau- 
siai tik jaunystėje, siekia įgyvendinti teisingumą, tačiau 
atėjo į revoliuciją vedami nevienodų paskatų. Kaliajevą 
ir Dorą į revoliuciją atvedė meilė gyvenimui, grožiui, 
Stepaną - neapykanta. Šiam dramos veikėjui teisingumas 
yra aukščiausias principas, jis vadovaujasi šūkiu „tikslas 
pateisina priemones“. Paskutiniame veiksme Stepanas 
pripažįsta moralinį „poeto Janeko’ pranašumą, bet jų 
idėjinis nesutarimas išlieka. Kaliajevas teigia, kad Stepa- 
nas yra linkęs senąjį despotizmą pakeisti nauju, kuriame, 
kaip ir senajame, nebus vietos žmogui. Bet ir Dora, ir 

Kaliajevas mano, kad žmonės gyvena ne vien teisingumu, 
bet ir nekaltumu, - beje, Camus ilgai ieškojo šiai dramai 
pavadinimo, ir pirmasis variantas buvo Nekaltieji. Kalia- 
jevas ir Dora yra įsitikinę, kad revoliucija neatskiriama 
nuo garbės, Stepanui ši sąvoka yra beprasmė. 

Dramos Teisieji, kaip ir Kaligulos, veikėjai yra tragiški he- 
rojai, nes susiduria su neišsprendžiamais prieštaravimais: 
kilniam tikslui - išvaduoti žmones nuo priespaudos - jie 
naudoja nusikalstamas priemones - terorizmą. Kaliaje- 
vas, Dora, Anenkovas, Voinovas suvokia, kad teroras 
galų gale padidina pasaulio absurdą. Vidinis prieštara- 
vimas dalinai numalšinamas gera valia pasirinkus mirtį 
kaip atpildą už nusikaltimą. Savanoriška mirtis - tarsi 
maištas prieš absurdą. Dramoje Teisieji Camus savitai 
interpretuoja savo labai mėgstamo rusų rašytojo Fiodoro 
Dostojevskio iškeltą nusikaltimo ir bausmės temą. 
Dramos Kaligula ir Teisieji, kaip ir visa Camus kūryba, 
yra persmelktos egzistencinių problemų - klausimų ir 
atsakymų ar bandymų atsakyti. Jo dramos yra filosofinės, 
intelektualios, gana abstrakčios. Teisiuosius visose jų 
situacijose sužemina, sužmogina gyva emocija — poetiš- 
ka Kaliajevo ir Doros meilė, didžiosios kunigaikštienės 
sielvartas ir jos troškimas išgelbėti Kaliajevo sielą. Abi 
Camus dramas galima vadinti metafizinėmis tragedijo- 
mis, savo ištakomis susijusiomis su antikos laikais. Jos 
nagrinėja skaudžią XX a. žmonių, išgyvenusių pervers- 
mus, revoliucijas, karus, patirtį. 

Nuo pat pirmųjų jaunystės bandymų rašyti, kai kartu su 
draugais įkūrė Darbo, vėliau - „LĖguipe“ teatrą, ben- 
dradarbiavo Alžyro radijo trupėje, teatras, drama liko 
neblėstanti Camus aistra. Jis vaidino ir režisavo, pats rašė 

ir pritaikė scenai kitų rašytojų ir dramaturgų - Aischilo, 
Lopes de Vegos, Pedro Calderėno, Fiodoro Dostojevskio, 
Williamo Faulknerio, Andrė Malraux - kūrinius. Jis tikė- 
jo ypatinga teatro žmonių bendryste, kuri suteikia tvirtą 
pagrindą teatrinio vyksmo laikinumui, savotiškam efe- 
meriškumui. Camus ne kartą yra sakęs, kad scena - viena 
iš tų pasaulio vietų, kurioje jis jaučiasi tikrai laimingas. 

Prancūzų rašytojo Alberto Camus (Albero Kamiu, 1913-1960) 
„embleminės“ dramos Kaligula ir Teisieji — ryški jo kūrybos visumos, 
tarsi architektūrinio statinio, dalis. Perfrazuojant žinomą autoriaus 
posakį apie filosofijos ir romano sąsają, galima tarti: jeigu nori būti 
filosofas, rašyk dramas. 


Abiejų kūrinių siužetai istoriniai, tačiau būtų netikslu juos laikyti 
tradicinėmis istorinėmis dramomis. Rašytojui labiausiai rūpėjo 
sutelkta forma išreikšti jo filosofijai ir meninei sąmonei būdingas 
neigimo ir teigimo, absurdo ir maišto, vilties ir tikėjimo idėjas. 


Dramos Kaligula ir Teisieji, kaip ir visa Camus kūryba, persmelktos 
egzistencinių problemų — klausimų ir atsakymų ar bandymų atsakyti, 
jas galima vadinti metafizinėmis tragedijomis, savo ištakomis 
susijusiomis su Antikos laikais. Įvairiose pasaulio scenose daugybę 
kartų inscenizuotuose kūriniuose nagrinėjama skaudi XX a. žmonių, 
išgyvenusių perversmus, revoliucijas, karus, patirtis. 

